জানিবলগীয়া কথা ॥ interesting Facts জানিবলগীয়া কথা ॥ interesting Facts\nHomeindiaজানিবলগীয়া কথা ॥ interesting Facts\nজানিবলগীয়া কথা ॥ interesting Facts\nASSAMESE GK Tuesday, November 23, 2021 0\n১। মানুহৰ বাবে আটাইতকৈ ডাঙৰ বিষ হ'ল :-\n(ক) জীৱিত অবস্থাত মানুহৰ দেহ জ্বলি যোৱাটো\n(খ) দ্বিতীয়তে আহে এগৰাকী মাতৃৰ সন্তান প্ৰসবৰ সময়চোৱা\n২। আমেৰিকা যুক্তৰাষ্ট্ৰৰ বৰ্তমান জনসংখ্যা হ'ল ৩৩ কোটি,কিন্তু ভাৰতৰ ৪৫ কোটি মানুহে ইন্টাৰনেট ব্যবহাৰকাৰী। আচৰিত নহয় নে!\n৩। পৃথিৱীত বহুত নামী দামী ব্ৰেণ্ড আছে । কিন্তু আটাইতকৈ পুৰণি ব্ৰেণ্ডৰ নাম কি জানেনে !\nআটাইতকৈ পুৰণি ব্ৰেণ্ড হ'ল ভাৰতৰ "Swanprash", যিটো বৰ্তমানো সক্ৰিয় হৈ আছে ।\n৪। পৃথিৱীৰ পুৰণি চহৰখনৰ নাম হ'ল ভাৰতৰ বাৰাণসী ।\n৫। ভাৰতৰ মহাকাশ বিজ্ঞান অভূতপূৰ্ব অগ্ৰগতি হ'ল। কিন্তু আপুনি জানেনে ভাৰতৰ প্ৰথমটো ৰকেট উৎক্ষেপন স্থলিলৈ চাইকেলেৰে নিয়া হৈছিল ।\n৬। "জন গন মন"\nভাৰতৰ ৰাষ্ট্ৰীয় সংগীতটোৰ লিখক ৰবীন্দ্ৰ নাথ ঠাকুৰ । কিন্তু বাংলাদেশৰ ৰাষ্ট্ৰীয় সংগীত "আমাৰ সোণাৰ বাংলা" টোও ৰবীন্দ্ৰ নাথ ঠাকুৰেই লিখা ।\nAssam Education Facts History india


সভ্যঃ ইয়াৰ মূল্য ক'ত ?? - ALAYRAN\nসভ্যঃ ইয়াৰ মূল্য ক'ত ??\nএজনী ম'হৰ কথা, ম'হজনীৰ গৰাকী চৰাইদেউৰ লংপতীয়া ফালৰ ৷ চুৰজন চুৰ হোৱাৰ আগত মানুহজনৰ পৰিচিত আছিল; আহ্-যোৱা চলে ৷ এদিন চিনাকি মানুহজনে কৃষিপথাৰৰ পৰা চিনাকি মানুহজনৰ চকুৰ সন্মখৰ পৰাই ম'হ জনী লৈ গ'ল ৷ বুঢ়া মানুহ; ডেকা চুৰক কেনৈকৈ বাধা দিব ৷ বিষয়টো ন্যায় বিচাৰৰ ওচৰত পালেগৈ ৷\nতিনি বছৰৰ পাছত ন্যায় বিচাৰ আহিল ৷ বুঢ়াও কিছু বুঢ়া হ'ল ৷ বুঢ়াৰ ওচৰত কোনো তথ্য নাছিল এযোৰ চকুৰ বাহিৰে ৷ চুৰৰ উকিলে বুঢ়াক সুধিলে যে ম'হ জনীৰ দাত কেইটা আছিল? ম'হজনী গৰ্ভৱতী আছিল নে? যদি নাছিল ম'হজনীৰ লিংগ কি আছিল ইত্যাদি বিভ্ৰান্তিমুলক প্ৰশ্ন; যিবোৰ অলগতীয়াল প্ৰশ্নই বুঢ়াক ব্যতিব্যস্ত কৰি তুলাৰ লগতে সন্মানত আঘাত দিছিল ৷ ন্যায় বিচাৰৰ নামত বুঢ়াক মানসিক চাপ দিয়া হৈছিল ৷\nমোৰো দুৰ্ভাগ্য আছিল, মই মোৰ বাইদেউ এগৰাকীৰ লগত হোৱা যৌন অতিশায্য এটা গোচৰৰ শুনানিত সেইদিনা উপস্থিত আছিলোগৈ ৷\nবুঢ়াৰ লগত হোৱা গোটেই ঘটনাটো মই স্ব-চক্ষুয়ে দেখিছিলো সোণাৰি কৰ্টত ৷ যেতিয়া উকিলে বুঢ়া মানুহজনক ম'হজনীৰ লিংগলৈকে সুধিলত বুঢ়া ৰৈ থাকিব নোৱাৰিলে ৷ তেওঁ কান্দি কান্দি সকলোকে হাত যোৰ কৰি বিচাৰ কক্ষৰ পৰা ওলাই গুছি গৈছিল ৷ বুঢ়াৰ চকুত চকুপানীৰ পৰিৱৰ্তে চুৰ আৰু উকিলৰ চকুত বিজয়ৰ আনন্দই তিৰবিৰাইছিল ৷\nঅতিকৈ দুখ লাগিল আমাৰ ন্যায় বিচাৰ ব্যৱস্থা ইমান লেহেমীয়া যে কেইবা পুৰুষ পাৰ হোৱাৰ পাছতো ন্যায় বিচাৰ পাবলৈ সক্ষম নহ'য় ৷ চৰকাৰৰ ওচৰত অযুত শক্তি আছে, ধন আছে, চিন্তা আছে ভুক্তভুগী মানুহক ন্যায় দিবলৈ, সুৰক্ষা দিবলৈ ৷ তাৰ পাছতো ন্যায়ৰ নামত ভেকুভাওনা কিহৰ ? মানুহৰ জীৱন আৰু সম্পত্তি নিৰাপত্তাহীনতাত কিয়?\nচৰকাৰৰ ওচৰত অনেক পথ আছে সমাজৰ পৰা দক্ষ লোকক বাচনিৰে সমাজ আৰু জনতাৰ মৌলিক সমস্যা সমূহ দূৰ কৰিবৰ বাবে নিয়োগ কৰিবলৈ ৷ কিন্তু সকলো জানিও, সকলো শক্তি থাকিও আজি সমাজত মানুহৰ মৌলিক অধিকাৰ পদে পদে খৰ্বৰ হৈছে, মানুহে অসুৰক্ষিত অৱস্থাত অনিশ্চয়তা জীৱন অতিবাহিত কৰিব লগা হৈছে ৷ চৰকাৰে সঁচাই জনতাৰ দুখ-দুৰ্দশা লঘাব কৰিবলৈ সক্ষম হৈছে নে ?\nফেচবুকৰ কথা, কিছুদিন আগতে এজনী পঢ়া-লিখা বান্ধৱীয়ে মই সততে কৈ অহা "জহৰা" শব্দটোৰ পৰিশিলতা বিচাৰি বৈধতা বিচাৰিছিল ৷ মই মানা কৰিলো ৷ তাই মোৰ লগত থকা বন্ধুত্বৰ চৰ্ত বাতিল কৰিলে ৷ শিক্ষিত মানুহে যেতিয়া তেনে শব্দবোৰক অভিধানীক ৰূপত প্ৰতিস্থা কৰি "অমানুহ সূচক" শব্দ হিচাপে সাৰ্বজনীক স্বকৃতি দি লোৱাৰ পাছত পুনঃ যেতিয়া আমাৰ মুখত সেইবোৰ ফুটি উঠে তেতিয়া সেই শব্দক তেওঁলোকেই পৰিশীল ৰূপ দিব বিচাৰিলে সঁচাই আঁচৰিত আৰু বিচিত্ৰ যেন লাগে ৷\nমানুহৰ মাজত শব্দই ব্ৰহ্ম বুলি প্ৰৱচন প্ৰচলিত ৷ শব্দই সকলো, শব্দ অবিহনে বিশালতাও জুখিব নোৱাৰি ৷ একেই কথা কৰ্মৰ ক্ষেত্ৰতো ৷ কৰ্মই দৃষ্টিক টানি আনে ৷ কৰ্ম নকৰিলে শব্দৰো অস্তিত্ব শূণ্য ৷ সেয়েহে জীৱই জন্মসূত্ৰে পঞ্চইন্দ্ৰীয় লাভ কৰিছে ৷ দৃষ্টি, শ্ৰৱণ, অনুভুতি, ঘ্ৰাণ আৰু জিভা ৷\nকিছুদিন আগতে অসমত ৰাজনৈতিক বাতাবৰণত "সভ্য" সকলৰ বাবে "অশ্লীল" শব্দবোৰ উচ্চাৰণ তথা নিক্ষেপক লৈ সামাজিক মাধ্যমত বিষয়টো চৰ্চাৰ ধুম উঠিছিল ৷ অতি সভ্যবোৰে এতিয়াও ভাৱে যে সভ্য তেওঁলোক সঁচাই সভ্য, শিষ্টাচাৰ, পৰিশীলতা, ন্যায়পৰায়ণতা, স্পষ্টবাদী, কৰুণাময়, দয়াময়, হৃদয়বান আদি চৰিত্ৰৰ মাজত জীয়াই আছে নিজৰ ব্যক্তিত্বৰ মাজত মানৱতাবোধৰ সাংকেতিক শব্দবোৰৰ স্বাধীনতা বৰ্তাই ৰাখিছে ৷ কিন্তু বাস্তৱ ছবিখন ?\nঅসমৰ ইমুৰৰ পৰা সীমুৰৰলৈকে পথৰ ওপৰত, বিদ্যালয়ৰ ভিতৰত, মন্দিৰৰ ভিতৰত নাবালিকাৰ পৰা পৌঢ় মহিলালৈকে ধৰ্ষণত বলি যে হ'ব লগা হ'ল, এই কাণ্ডবোৰৰ ন্যায় বিচাৰৰ লগে লগে ঘটনাবোৰৰ মৌলিক চৰিত্ৰৰ ওপৰত বিচাৰ কৰা হৈছে নে ? আজিৰ দিনত ধৰ্ষণ কিমান ডাঙৰ মাধ্যম হৈ পৰিছে সেইটো সভ্যবোৰে এবাৰ চিন্তা কৰিছে নে ? অশ্লীল শব্দক চৰ্চা কৰাসকলে "কায়িক অশ্লীলতাক" দূৰতে ৰাখিব বিচৰাৰ কাৰণ কি ? অথচ সভ্যবোৰৰ মাজৰ পৰাই তেনে নাৰকীয় ঘটনা ঘনাই সংঘটিত হ'ব ধৰিছে ৷ যদি সামাজিক দায়িত্বত নিয়োজিত ব্যক্তিৰ ওপৰত প্ৰয়োগ হোৱা অশ্লীল শব্দৰ ক্ষেত্ৰত নৈতিক প্ৰশ্ন আছেই তেন্তে "কাষিক অশ্লীলতা"ৰ উপৰতো নৈতিক প্ৰশ্ন উত্থাপন কৰক ৷\nমানুহবোৰৰ সমাজখন আজিও সভ্যবোৰেই নিয়ন্ত্ৰণ কৰি আছে ৷ ইয়াত কোনো সন্দেহ নাই ৷ হ'য়টো সেই কাৰণেই যেতিয়াই অসভ্যই অশ্লীল শব্দৰে সভ্য সমাজক লক্ষ্য কৰি লয় তেতিয়া সভ্য সমাজবোৰ ক্ৰোধান্বিত হৈ পৰে ৷ চৰ্চাৰ দৰবাৰ বহুৱায় ৷\nঅল্লীল জাতীয় শব্দ বানৰ ওপৰতে কেৱল সভ্য সমাজে নৈতিকতাৰ প্ৰশ্নটো উত্থাপন কৰাটো বতুলামি ৷ সমাজ আৰু ব্যক্তিক স্থলিত, অহিষ্ণু কৰি তোলা ৰাজনৈতিক চৰিত্ৰৰ পৰিভাষাবোৰত, ধৰ্মীয় গোড়ামীতা, অন্যায় বিচাৰৰ ওপৰতো নৈতিকতাৰ মূল্যবোধবোৰ আছে নে নাই এবাৰ বিচাৰ কৰা উচিত ৷ যেতিয়া প্ৰচলিত ব্যৱস্থাবোৰ নিয়ন্ত্ৰণ কৰা লোকসকলে মানৱ আচৰণ ত্যাগ কৰি সকলো ব্যৱস্থা নিজৰ স্বাৰ্থৰ অধীন কৰি তুলে তেতিয়া সমাজ আৰু ব্যক্তি আপোনা আপুনি বিশ্বাসহীনতাত লীন যায় ৷ বিশ্বাস হেৰালে কুকুৰে গৰাকীকো কামুৰি দিয়ে ৷\nমানুহে দিনৰ বিপৰীতে ৰাতি থকা কথাটো(আহ্নিক গতি) বহু সময়ত পাহৰি পেলায় ৷ সেয়েহে সময়ে সময়ে নিদিষ্ট এটাক উচ্চ প্ৰশংসা কৰা হ'য় ৷ যি কোনো মানুহকেই যদি দিন-ৰাতিৰ ওপৰত এখন ১০ নম্বৰৰ ৰচনা লিখিব কোৱা হ'য় তেন্তে ৯৯ জনেই ৯ নম্বৰৰ বাবে দিন-ৰাতিটো নিজৰ কিয় ব্যক্তিগত পছন্দৰ বিষয় হ'য় সেই কথা জোৰকৈ লিখিব ৷ কিন্তু প্ৰকৃতিৰ আমোঘ নিয়ম অনুসাৰে হোৱা দিন-ৰাতিৰ ফলত জীৱ-জগতৰ কি উপকাৰ হ'য় সেই কথা ৰচনাত কেতিয়াও লিখিবলৈ নিবিচাৰিব; নতুবা নাজানে ৷ কথা হ'ল সেইখিনিতে যে সভ্য মানুহবোৰেই সাধাৰণ মানুহৰ পৰা অপ্ৰকৃতিস্থা অৱস্থা, উত্তেজনা পাবলৈ সাবিয়াহ কৰে ৷ নিজৰ সভ্যৰ উমান ল'বলৈ নিজেই নীতি বৰ্হিভূত কাম কৰে ৷\nন্যায় পাবলৈ বিচৰা মানুহক বছৰৰ পাছত বছৰ দৌৰিবলৈ বাধ্য কৰোৱা, অধিকাৰ বিচৰা মানুহক সামৰিক অত্যাচাৰ আৰু দমন ইত্যাদিবোৰ সভ্য মানুহবোৰেই কৰি থকা নাই নে ? চৰকাৰী ব্যৱস্থা আৰু ৰাজনৈতিক ক্ষেত্ৰত হৈ থকা অন্যায়, অবিচাৰ, শোষণ, লাঞ্ছনা-বঞ্চনা, নিষ্পেষণ ইত্যাদিবোৰৰ ক্ষেত্ৰত নৈতিকতাৰ প্ৰশ্নটো, মূল্যবোধৰ প্ৰশ্ন কিয় নাহে ? সভ্য সকলৰ পৰা আশা কৰা ধৰণে প্ৰতি সভ্য আশা কিয় কৰিব পৰা ব্যৱস্থা নাই, যি ভৌতিক ৷ কি বিষয় অসভ্যৰ ভিতৰত নপৰে ?\nনৈতিকতা স্থলন, মুল্যবোধৰ অৱক্ষয় হোৱা কাৰকক কোনে উদ্গনি যোগাইছে ? ধৰি লোৱা হ'ল, মানুহ এজনে নিজৰ আৰ্থিক অনাতনত পৰি সুৰা বিক্ৰী কৰিছে ৷ তেওঁ বিক্ৰী কৰা সুৰা সেৱন কৰি আন কাৰোবাৰ ঘৰুৱা হিংসা-প্ৰতিহিংসা সংঘটিত হৈছে ৷ গাঁৱ-ঘৰত, ওচৰে পাজৰে সামাজিক অশান্তি হৈছে ৷ শান্ত পৰিৱেশ বিঘ্নিত হৈছে ৷ এই যে সুৰাপায়ীজন নিচাত আসক্ত হৈ অশান্তি সৃষ্টিৰে সমাজত যি পৰিৱেশ ৰচনা কৰিলে তাৰ দায়িত্ব অৰ্থিক অনাতনত পৰি সুৰা বিক্ৰী কৰাজনৰ ওপৰত পৰিব নেকি ? নে নিচাত আসক্ত হোৱাজনৰ ওপৰত পৰিব ?\nউপৰোক্ত গোটেই ঘটনাটো বিচাৰ কৰিবলৈ হ'লে ভাৰতীয় ৰাজনৈতিক বিচাৰধাৰা, ক্ষমতা আৰু প্ৰশাসনীয় ব্যৱস্থাত থকা জনতাৰ কল্যাণৰ দিশবোৰ চাব লাগিব; আচলতে সভ্য কোন?\nপ্ৰথম কথা, ভাৰত এখন কল্যাণকামী ৰাষ্ট্ৰ; সেই হেতু ইয়াৰ জনসাধাৰণৰ ভৰণ-পোষণৰ দায়িত্ব ৰাষ্ট্ৰই সম্পূৰ্ণ মুৰ পাতি লৈছে ৷ ৰাষ্ট্ৰই নাগৰিকৰ দায়িত্ব ল'বলৈ এক শৃংখলিত পদ্ধতিত জনতাৰ দ্বাৰাই নিৰ্বাচিত পৰিচালক বাচি লোৱাৰ ব্যৱস্থা আছে ৷ যি পৰিচালকে নিজৰ ক্ষেত্ৰৰ ভিতৰত থকা সকলো নাগৰিকৰ বিভিন্ন দিশ প্ৰয়োজন সাপেক্ষে ৰাষ্ট্ৰৰ হৈ চম্ভালিব ৷\nদ্বিতীয়, যিজন সুৰা বিক্ৰীকাৰীয়ে নিজৰ ভাতৰ যোগাৰৰ বাবে সুৰা প্ৰস্তুত কৰিছিল সেইজন আইমতে দণ্ডনীয় হ'ল ৷ সেই জনক কোৱা হ'ল যে কেচুৱাই কান্দিলেহে মাকৰ গাখীৰ খাব পায় ৷ অথচ নিৰ্বাচিত জন প্ৰতিনিধিয়ে অসংখ্য প্ৰশাসনীক কৰ্মীক লৈ আৰামত ৰাজনীতি ৰাজনীতি খেলি আছে ৷ দৰিদ্ৰক কোৱা হ'ল, প্ৰথমে তুমি মোৰ ওচৰলৈ অহা; মই নহ'য় ৷ তদুপৰি জনতাক শাসন আৰু নিয়ন্ত্ৰণ কৰাসকলে দৰিদ্ৰ জনতাৰ বাবে নুন্যতম কামৰো ব্যৱস্থা কৰিব নোৱাৰে, সংস্থাপনৰো ব্যৱস্থা কৰিব নোৱাৰে, দৈনিক মজুৰীও নিৰ্ধাৰণ কৰিব নোৱাৰে ৷ যি নিজেই যোগাৰ কৰি লয় সেয়া সকলো মহাজনৰ ইচ্ছাৰ ওপৰত নিৰ্ভৰ ৷ তেন্তে শাসন ক'ত আৰু প্ৰশাসন ক'ত?\nতৃতীয়, দেশত দৰিদ্ৰই উপায়হীন হৈ সুৰা বিক্ৰী কৰিলে অপৰাধ হ'য়, সেই একেই সুৰাক চৰকাৰে বিক্ৰী কৰিলে অপৰাধ নহ'য় ৷ সুৰা দুয়োটা পক্ষই সহজলভ্য কৰিছে ৷ কিন্তু সুৰা সেৱনৰে সমাজত শান্তি ভংগ কৰাসকল, ঘৰুৱা হিংসাত লিপ্তহোৱা সকলৰ বাবে দায়ী কোন হ'ব ? সুৰাৰ বিক্ৰী কৰা চৰকাৰে নিজেই দায়ী হ'ব নে উপায়হীন দৰিদ্ৰই ল'ব? যদি সুৰাপায়ীক দায়ী সজায় তেন্তে চৰকাৰ-প্ৰশাসনৰ অস্তিত্বই ক'ত? মূল্য ক'ত?\nগতিকে জনসাধাৰণে নিজেই এটা নিয়ন্ত্ৰিত ব্যৱস্থাত থাকিব বিচাৰে যাতে সকলো সমস্যাৰ সমাধানৰ পথ সদায় প্ৰশস্ত হৈ থাকে ৷ মানুহক স্বাধীনতা, গোপনীয়তা, শান্তি, উন্নতি আৰু নিৰাপত্তা সকলো লাগে ৷ চৰকাৰৰ ভিতৰচ'ৰাত থকা বিয়াগোম ৰাজনৈতিক নেতৃত্ববৃন্দই জনতাই বিচৰা নিয়ন্ত্ৰিত ব্যৱস্থাটোৰ মুল কেন্দ্ৰবিন্দু ৷ তেওঁলোকৰ পৰাই ব্যৱস্থাবোৰ নিয়ন্ত্ৰিত হ'ব লাগিব ৷ জনতাৰ অভাৱ-অভিযোগবোৰ পূৰণ কৰিব লাগিব ৷ সমাজ আৰু ব্যক্তিৰ চৰিত্ৰ নিৰ্মাণ কৰাৰো চৰকাৰ কিম্বা ৰাজনৈতিক নেতৃত্ববৃন্দৰ বিশেষ কৰ্তব্য আৰু দায়িত্ব আছে ৷ যিহেতু এই দেশ কল্যাণকামী ৰাষ্ট্ৰ ৷\nআজিৰ দিনত জনতাই মুকলিকৈ ক্ষোভৰ বৰ্হিঃপ্ৰকাশ কৰা মুল কাৰণ এটাৰ ভিতৰত এটা হ'ল ৰাজনৈতিক ভণ্ডামিৰে জনতাক নীতি বৰ্হিভুত কৰা জুৰ-জুলুম শোষণ ৷ অকল ৰাজনৈতিক বুলিয়েই নহ'য়, বহু সময়ত সবল পক্ষৰ অন্যায় শোষণৰ বিৰুদ্ধে দুৰ্বলীয়ে প্ৰতিবাদৰ শেষ আশ্ৰয় হিচাপে আক্ৰোশমুলক মন্তব্য আৰু শব্দ বাচি ল'য় ৷\nকল্যাণকামী ৰাষ্ট্ৰ প্ৰতিস্থা কৰিবলৈ প্ৰত্যেকজন জনতাই খৰচ বহন কৰে, যাতে সেই খৰচে সকলোৰে সমস্যাসমূহ দূৰ হ'য় ৷ চৰকাৰী এখন ৰেল দুঘন্টা পলমকৈ চলিলে জনতাই প্ৰশ্ন কৰিবই; এইটো জনতাৰ অধিকাৰ ৷\nদেশত অবাধ দুৰ্নীতি, ভ্ৰষ্টাচাৰ, মুল্যবৃদ্ধি, দুৰ্যোগ প্ৰশমনৰ কামবোৰত লেহেমীয়া, গাফিলতি ইত্যাদিত জনতা আজি অতিষ্ঠ ৷ কিয় হৈছে তাৰ উত্তৰ চৰকাৰৰ ঘৰত নাই, মন্ত্ৰিৰ ওচৰত নাই, বিধায়কৰ ওচৰত নাই, প্ৰশাসনৰ মুৰব্বীৰ ওচৰত নাই আনকি পিয়নৰ ওচৰতো উত্তৰ নাথাকে ৷ দুখীৰ হাস্তিৰ বিধান থাকিলেও মুক্ত আকাশৰ তলত থাকিবলৈ পায়; মন্ত্ৰি-বিধায়কৰ লগত ঘুৰিবলৈ পায় ৷ চৰকাৰ-প্ৰশাসন নিয়ন্ত্ৰণ কৰাসকলৰ উন্নতি আৰু নিৰাপত্তা একচেতিয়া কাৰোবাৰৰ দৰে হৈ উঠিছে ৷ চৰকাৰ-প্ৰশাসনৰ পৰা জনতাই গোলাম, অপৰাধীৰ দৰে ব্যৱহাৰ পাব ধৰিছে ৷ জনতাৰ বাবে ন্যায় বিচাৰ ক'ত ? এতিয়া কথা হ'ল ন্যায় বিচাৰ নোপোৱা মানুহবোৰ অসভ্য হ'ল নে ন্যায় বিচাৰৰ দায়িত্ব লোৱাসকল সভ্য হ'ল ??\nBy Thaigir Bodosa at April 28, 2018


Tenvir L in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Tenvir L ar byavahar, ppali, parshwakriya, upkaar, kriya-pratikriya aaru satarkatabani\nTenvir L साल्ट से बनी दवाएं:\nHepdoze (1 प्रकार उपलब्ध) Rivofonet (1 प्रकार उपलब्ध) Tenvir (1 प्रकार उपलब्ध) Valten 300 Mg Tablet (1 प्रकार उपलब्ध) Viread (1 प्रकार उपलब्ध) Forstavir (1 प्रकार उपलब्ध) Forstavir Em (1 प्रकार उपलब्ध) Tofoday (1 प्रकार उपलब्ध) Vonavir (1 प्रकार उपलब्ध)\nTenvir L के सारे विकल्प देखें\nTenvir L की जानकारी\nTenvir L ৰ লাভ আৰু ব্যৱহাৰসমূহ- Tenvir L Benefits & Uses in Assamese- Tenvir L ar laabh aaru byavaharsamuh\nTenvir L ৰ পালি আৰু সেয়া কেনেদৰে ল'ব- Tenvir L Dosage & How to Take in Assamese - Tenvir L ar paali aaru xeya kenedore lobo\nTenvir L ৰ পাৰ্শ্চক্ৰিয়াসমূহ- Tenvir L Side Effects in Assamese- Tenvir L ar parshwakriyasamuh\nTenvir L সংক্ৰান্ত সতৰ্কতাবাণীসমূহ- Tenvir L Related Warnings in Assamese- Tenvir L xonkranta xatarkatabanisamuh\nঅইন দৰৱৰ সৈতে Tenvir Lৰ গুৰুতৰ ক্ৰিয়া-প্ৰতিক্ৰিয়া- Severe Interaction of Tenvir L with Other Drugs in Assamese- Oinor xoite Tenvir L ar gurutor kriya-pratikriya\nTenvir L মতভেদসমূহ- Tenvir L Contraindications in Assamese- Tenvir L nishedhsamuh\nTenvir L ৰ বিষয়ে সততে সোধা প্ৰশ্নসমূহ- Frequently asked Questions about Tenvir L in Assamese- Tenvir L ar bikhoye satate xodha prashnasamuh\nখাদ্য আৰু মদৰ সৈতে Tenvir L ক্ৰিয়া-প্ৰতিক্ৰিয়া- Tenvir L Interactions with Food and Alcohol in Assamese- khadya aaru modor xoite Tenvir L kriya-pratikriya\nTenvir L ৰ লাভ আৰু ব্যৱহাৰসমূহ - Tenvir L Benefits & Uses in Assamese - Tenvir L ar laabh aaru byavaharsamuh\nTenvir L তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTenvir L ৰ পালি আৰু সেয়া কেনেদৰে ল'ব - Tenvir L Dosage & How to Take in Assamese - Tenvir L ar paali aaru xeya kenedore lobo\nTenvir L-ৰ উপাদানসমূহ - Tenvir L Active Ingredients in Assamese - Tenvir L-ar upadaansamuh\nTenvir L ৰ পাৰ্শ্চক্ৰিয়াসমূহ - Tenvir L Side Effects in Assamese - Tenvir L ar parshwakriyasamuh\nগৱেষণাৰ ভিত্তিত, Tenvir L ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTenvir L সংক্ৰান্ত সতৰ্কতাবাণীসমূহ - Tenvir L Related Warnings in Assamese - Tenvir L xonkranta xatarkatabanisamuh\nTenvir L-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Tenvir L সুৰক্ষিত ভাবে গ্ৰহণ কৰিব পাৰে।\nTenvir L-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nTenvir L ৰ স্তন্যপায়ীসকলৰ ক্ষেত্ৰত পাৰ্শ্ব-প্ৰতিক্ৰিয়া অতি কম বা নায়েই। গতিকে আপুনি ইয়াক চিকিতসকৰ পৰামৰ্শ অবিহনেই গ্ৰহণ কৰিব পাৰে।\nবৃক্কত Tenvir L কি প্ৰভাৱ দেখা গৈছে?\nTenvir Lৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Tenvir L কি প্ৰভাৱ দেখা গৈছে?\nTenvir Lৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Tenvir L ৰ কি প্ৰভাৱ দেখা গৈছে?\nTenvir Lৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Tenvir Lৰ গুৰুতৰ ক্ৰিয়া-প্ৰতিক্ৰিয়া - Severe Interaction of Tenvir L with Other Drugs in Assamese - Oinor xoite Tenvir L ar gurutor kriya-pratikriya\nTenvir L তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTenvir L মতভেদসমূহ - Tenvir L Contraindications in Assamese - Tenvir L nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Tenvir L লোৱা অনুচিত যাতে -\nTenvir L ৰ বিষয়ে সততে সোধা প্ৰশ্নসমূহ - Frequently asked Questions about Tenvir L in Assamese - Tenvir L ar bikhoye satate xodha prashnasamuh\nএই Tenvir L-এ অভ্য়াস বা নিচাৰ সৃষ্টি কৰে নেকি?\nTenvir Lৰে অভ্যাস গঠনৰ কোনো কথাৰ প্ৰতিবেদন পোৱা নাই।\nনহয়, Tenvir L লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু ডাক্তৰৰ পৰামৰ্শ মতেহে Tenvir L লওক।\nমানসিক ৰোগৰ চিকিত্সাৰ বাবে Tenvir L লৈ কোনো লাভ নাই।\nখাদ্য আৰু মদৰ সৈতে Tenvir L ক্ৰিয়া-প্ৰতিক্ৰিয়া - Tenvir L Interactions with Food and Alcohol in Assamese - khadya aaru modor xoite Tenvir L kriya-pratikriya\nখাদ্য আৰু Tenvir Lৰ ক্ৰিয়া-প্ৰতিক্ৰিয়া\nখাদ্যৰ সৈতে Tenvir L লোৱাট নিৰাপদ।\nমদ আৰু Tenvir Lৰ মাজৰ প্ৰতিক্ৰিয়া\nমদ আৰু Tenvir L একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nTenvir L ৰ অনুকল্প - Substitutes for Tenvir L in Assamese\nআপুনি বা আপোনাৰ পৰিয়ালৰ কোনোবাই Tenvir L লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Tenvir L ব্যৱহাৰ কৰিছিল নেকি?\nআপুনি কিমান পৰিমাণে Tenvir L সেৱন কৰিছিল?\nআপুনি Tenvir L ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Tenvir L সেৱন কৰে?


শ্বেৰমান ক'লা অধ্যায়! তদাৰকী কোষৰ জেৰাই পোহৰলৈ আনিলে বহু তথ্য -\nHomeৰাজনৈতিকশ্বেৰমান ক'লা অধ্যায়! তদাৰকী কোষৰ জেৰাই পোহৰলৈ আনিলে বহু তথ্য\nশ্বেৰমান ক’লা অধ্যায়! তদাৰকী কোষৰ জেৰাই পোহৰলৈ আনিলে বহু তথ্য\nডিজিটেল ডেস্ক: ছহিদক অপমাণ আৰু তাৰ পাছতেই জীৱন সলনি হ’ল বিতৰ্কিত বিধায়ক শ্বেৰমান আলি আহমেদৰ৷ দুবাৰকৈ গ্ৰেপ্তাৰ হোৱা শ্বেৰমানৰ বহু তথ্যই পোহৰলৈ আহিছে৷ ৰাজনীতিত আহিবলৈ তথা নিৰ্বাচন খেলিবলৈ ক’ত টকা পাইছিল শ্বেৰমান আলিয়ে ? তদাৰকী কোষৰ জেৰাত বহু ক’লা অধ্যায় পোহৰলৈ আহিছে শ্বেৰমানৰ ৷ দুৰ্নীতি নিবাৰক শাখাতো গোচৰ আছে শ্বেৰমানৰ৷ চৰকাৰী চাকৰিৰে নিৰ্বাচন খেলিবলৈ টকা ঘটিছিল শ্বেৰমানে ৷\nদুৰ্নীতিৰে কোটি পতি হোৱা শ্বেৰমানৰ ন ন তথ্য উদ্ঘাটন কৰিছে আৰক্ষীয়ে৷ বিধায়ক শ্বেৰমান আলিক মুখ্যমন্ত্ৰীৰ তদাৰকী কোষে চলোৱা জেৰাৰ আজি প্ৰথমটো দিন ৷ জেৰাত ওলাইছে শ্বেৰমানৰ বহু ক’লা অধ্যায় ৷ ৰাজনীতিলৈ অহাৰ আগতেই শ্বেৰমানৰ বিৰুদ্ধে আছিল দুৰ্নীতিৰ গোচৰ ৷ সেই সময়ত বন বিভাগত কৰ্মৰত আছিল শ্বেৰমান ৷ এজন বন বিষয়া হৈ সেই সময়তে কোটিপতি হৈছিল শ্বেৰমান ৷\nকোটিপতি শ্বেৰমানে পাছত ৰাজনীতিলৈ অহাৰ মন মেলিছিল ৷ ডিমা-হাচাওৰ ৰেঞ্জাৰ হৈ থকা সময়ত হঠাৎ আলাউদ্দিনৰ চাকী হাতত পৰিছিল শ্বেৰমানৰ ৷ আয়তকৈ অধিক সম্পত্তিৰ অধিকাৰী শ্বেৰমানৰ বিৰুদ্ধে তেতিয়াই দুৰ্নীতি নিবাৰক শাখাই ৰুজু কৰিছিল গোচৰ ৷ কিন্তু আজি পৰ্যন্ত তদন্ত নহ’ল সেই গোচৰৰ শুনানি ৷ কাৰণ ধনে জনে সেইসময়ত চৰকাৰক সহায় কৰি থকাৰ বাবে গোচৰটো সিমানতে তল পৰিছিল ৷ ক্ষমতাৰ ৰাগীত বলিয়া হোৱা শ্বেৰমানৰ মুখৰ এটা বাক্যই সলনি কৰিলে জীবনৰ গতি ৷ এতিয়া কেইবাটাও গোৰৰৰ অভিযুক্ত এই শ্বেৰমান আলি ৷\nPrevious articleমান নহয়, স্থানো হেৰুৱালে শ্বাহৰুখে, অবাটে যোৱা পুত্ৰৰ বাবেই হেৰুৱালে বৃহৎ প্ৰজেক্ট…\nNext articleউপায় নাপায় আৰক্ষীয়ে গ্ৰেপ্তাৰ কৰিলে মন্ত্ৰীপুত্ৰক; লখিমপুৰ খেৰীৰ ভুক্তভোগীয়ে পাবনে ন্যায়?\nঘৰে-মাটিয়ে জাতিষ্কাৰ! লকডাউনৰ মাজতে কেনেকৈ বাঢ়িছিল সৰ্বানন্দ সোণোৱালৰ সম্পত্তিৰ পৰিমাণ?\nকংগ্ৰেছে বিজেপিৰ হৈ কাম কৰিছে… বিস্ফোৰক অভিযোগ কাৰ?


cogress-suicide-goal-in-lok-sabha– News18 Assam\nসংসদত কংগ্ৰেছৰ আত্মঘাতী গ’ল! অমিত শ্বাহক প্ৰশ্ন – কাশ্মীৰ কেনেকৈ ভাৰতৰ আভ্যন্তৰীণ বিষয় হ’ল?\nঅধীৰ ৰঞ্জন চৌধুৰীৰ এই মন্তব্যই উদঙাই দিছে কাশ্মীৰ প্ৰসংগক কংগ্ৰেছৰ নগ্ন স্বৰূপ।\nUpdated:August 6, 2019, 12:28 PM IST\nPhoto : Lok Sabha TV\nUpdated: August 6, 2019, 12:28 PM IST\nকাশ্মীৰ প্ৰসংগক লৈ লোকসভাত আত্মঘাতী গ'ল খালে কংগ্ৰেছে। জম্মু কাশ্মীৰৰ দ্বিখণ্ডিতকৰণৰ বিৰোধিতা কৰি লোকসভাত বিৰোধী দলপতি অধীৰ ৰঞ্জন চৌধুৰীয়ে কেন্দ্ৰীয় গৃহমন্ত্ৰীৰ পৰা বিচাৰিছিল স্পষ্টীকৰণ। ১৯৪৮ চনৰ পৰাই ৰাষ্ট্ৰসংঘৰ বিবদমান কাশ্মীৰ কেনেকৈ ভাৰতৰ আভ্যন্তৰীণ বিষয় হ'ল বুলি অমিত শ্বাহক প্ৰশ্ন কৰিছিল অধীৰ ৰঞ্জন চৌধুৰীয়ে। অধীৰ ৰঞ্জন চৌধুৰীৰ এই মন্তব্যই উদঙাই দিছে কাশ্মীৰ প্ৰসংগক কংগ্ৰেছৰ নগ্ন স্বৰূপ।\nলক্ষ্যণীয় যে মোদী চৰকাৰৰ যিকোনো কামতে সৰৱ বিৰোধ কৰি অহা কংগ্ৰেছৰ সভাপতি ৰাহুল গান্ধী আৰু সাধাৰণ সম্পাদক প্ৰিয়ংকা গান্ধীয়ে জম্মু–কাশ্মীৰৰ ৩৭০ অনুচ্ছেদ প্ৰত্যাহাৰৰ প্ৰসংগত এইপৰ্যন্ত প্ৰকাশ কৰা নাই কোনো প্ৰতিক্ৰিয়া।


‘পি জৈন আৰু পি জৈন’ক লৈ বাকযুদ্ধ তুংগত মোদী আৰু অখিলেশ যাদৱৰ\nDecember 29, 2021 11:10 am\nদুজন মানুহ; দুয়োজনৰে নামৰ প্ৰথম আখৰ ‘প’ আৰু উপাধিও একেই, জৈন। উত্তৰ প্ৰদেশৰ কনৌজৰ একেটা চুবুৰীৰে চুবুৰীয়া দুয়োজন।দুয়োজনৰ ব্যৱসায়ো একেই, সুগন্ধি অৰ্থাৎ পাৰফিউমৰ ব্যৱসায় কৰে দুয়ো জৈনে। এই দুই জৈন এতিয়া উত্তৰ প্ৰদেশৰ প্ৰতিদ্বন্দিতাপূৰ্ণ নিৰ্বাচনী প্ৰচাৰত শাসক-বিৰোধীৰ নিৰ্বাচনী যুঁজৰ আহিলা হৈ পৰিছে।\nউল্লেখ্য এওঁলোক দুই জৈনৰ এজন পীয়ুষ জৈনৰ সম্পত্তিৰ ওপৰত জিএছটি কৰ্তৃপক্ষৰ অভিযানত নগদ ১৯৪ কোটি টকা উদ্ধাৰ কৰাৰ পিছতে প্ৰধানমন্ত্ৰী মোদী আৰু উত্তৰ প্ৰদেশৰ প্ৰাক্তন মুখ্যমন্ত্ৰী অখিলেশ যাদৱৰ মাজত তীব্ৰ বাকযুদ্ধৰ সূত্ৰপাট হৈছে।\nমঙলবাৰে প্ৰধানমন্ত্ৰী নৰেন্দ্ৰ মোদীয়ে এই অভিযানক লক্ষ্য কৰি সমাজবাদী পাৰ্টিৰ বিৰুদ্ধে তেওঁলোকৰ শাসনকালত সমগ্ৰ উত্তৰ প্ৰদেশত “দুৰ্নীতিৰ সুগন্ধি” ছটিয়াই দিয়াৰ অভিযোগ উত্থাপন কৰে।\nআনহাতে সমাজবাদী পাৰ্টিৰ মুৰব্বী অখিলেশ যাদৱে কয় যে কেন্দ্ৰীয় কৰ্তৃপক্ষই ভুল জৈনত তালাচী চলাইছিল। এই জৈনৰ বিজেপিৰ সৈতে সম্পৰ্ক আছে। তেওঁ কয় যে সমাজবাদী পাৰ্টিৰ জৈন হৈছে পুষ্পৰাজ পাম্পি জৈন আৰু তেওঁৰ শেহতীয়া সুগন্ধি অখিলেশ যাদৱে যোৱা মাহত মুকলি কৰিছিল। এই পাৰফিউমক তেওঁ “সমাজবাদী ইত্ৰা” বুলি অভিহিত কৰিছিল।\nসূত্ৰ অনুসৰি, পীয়ুষ জৈন এজন ল’-প্ৰফাইল ব্যৱসায়ী যি এক নিয়ন্ত্ৰিত জীৱনশৈলী বজাই ৰাখে। সোমবাৰে কানপুৰৰ এখন আদালতে কৰ ফাঁকিৰ গোচৰত চহৰখনত অৱস্থিত ৫০ বছৰীয়া ব্যক্তিজনক ১৪ দিনৰ ন্যায়িক জিম্মালৈ প্ৰেৰণ কৰে। তেওঁৰ পৰা জব্দ কৰা নগদ ধনৰ ছবি ভাইৰেল হৈছিল।\nআনহাতে, ৬০ বছৰীয়া পুষ্পৰাজ জৈনক কনৌজত এজন সমাজহিতৈষী বুলি কোৱা হয়।\nকানপুৰ মেট্ৰ’ ৰে’ল প্ৰকল্প উদ্বোধন কৰাৰ পিছত এখন ৰাজহুৱা সভাত ভাষণ দি প্ৰধানমন্ত্ৰী মোদীয়ে পীয়ুষ জৈনৰ ওপৰত চলোৱা অভিযানৰ কথা উল্লেখ কৰি কয়, “২০১৭ চনৰ আগতে সমাজবাদী পাৰ্টিয়ে সমগ্ৰ উত্তৰ প্ৰদেশত ছটিয়াই দিয়া দুৰ্নীতিৰ সুগন্ধি সকলোৱে চাবলৈ আছে। কিন্তু এতিয়া তেওঁলোকে মুখ বন্ধ ৰাখিছে আৰু কৃতিত্ব ল’বলৈ আগবাঢ়ি অহা নাই। সমগ্ৰ ৰাষ্ট্ৰই দেখা নোটৰ পাহাৰটোৱেই তেওঁলোকৰ কৃতিত্ব আৰু বাস্তৱ।”\nইয়াৰ পিছতে উন্নাওত সমাজবাদী পাৰ্টিৰ মুৰব্বী অখিলেশে দাবী কৰিছিল যে বিজেপি নেতৃত্বাধীন এন ডি এ চৰকাৰৰ প্ৰকৃত লক্ষ্য আছিল পুষ্পৰাজ জৈন। উত্তৰ প্ৰদেশৰ মুখ্যমন্ত্ৰী যোগী আদিত্যনাথে অভিযানত উদ্ধাৰ হোৱা ধন সমাজবাদী পাৰ্টি আৰু দলটোৰ বাবে সুগন্ধি প্ৰস্তুত কৰা এজন ব্যৱসায়ীৰ সৈতে সম্পৰ্কিত বুলি অভিযোগ কৰাৰ পিছত অখিলেশ যাদৱে ইয়াতকৈ ডাঙৰ মিছা কথা নাই বুলি মন্তব্য কৰে।\nঅখিলেশে কয়, “পুষ্পৰাজ জৈনেই আমাৰ বাবে সুগন্ধি প্ৰস্তুত কৰিছিল। তেওঁলোকে সংবাদ মাধ্যমৰ জৰিয়তে বিজ্ঞাপন দিছিল যে অভিযান চলাই থকা ব্যক্তিজন সমাজবাদী পাৰ্টিৰ। আবেলিলৈকে সাংবাদিকসকলে বুজি পাইছিল যে অভিযান চলাই থকা ব্যক্তিজনৰ আমাৰ দলৰ সৈতে কোনো সম্পৰ্ক নাই। তাৰ পিছত তেওঁলোকে তেওঁলোকৰ বিবৃতিও সলনি কৰিলে”\nঅভিযানটো ভুলতে তেওঁলোকৰ নিজৰ ব্যক্তিৰ বিৰুদ্ধে কৰা বুলি উল্লেখ কৰে অখিলেশ যাদৱে পিয়ুষ জৈনৰ ফোন কলৰ বিৱৰণ উলিয়ালেই বিজেপিৰ লোকসকলৰ নাম বিচাৰি পাব বুলি মন্তব্য কৰে।\nজিএছটি কৰ্তৃপক্ষই জনোৱা অনুসৰি, কানপুৰ আৰু কনৌজৰ পীয়ুষ জৈনৰ সৈতে সম্পৰ্কিত সম্পত্তিৰ তালাচী অভিযানত ১৯৪ কোটিৰো অধিক ধন আৰু ২৩ কিলোগ্ৰাম সোণৰ উদ্ধাৰ কৰা হৈছে। অভিযানত উদ্ধাৰ হোৱা নগদ ধনৰ ফটোবোৰে পীয়ুষৰ কনৌজৰ পৰিয়ালৰ ঘৰৰ ওচৰৰ স্থানীয় বাসিন্দাসকলক বিস্মিত কৰি তুলিছে।\nতেওঁলোকৰ মতে, পীয়ুষ আৰু তেওঁৰ সৰু ভায়েক আম্ব্ৰীশে জৈন পথত তেওঁলোকৰ পিতৃ-মাতৃৰ ঘৰৰ পৰা পাৰিবাৰিক ব্যৱসায় চলাই ছিল। “প্ৰায় দুই দশক আগতে পীয়ুষে তেওঁৰ পৰিয়ালৰ সৈতে কানপুৰলৈ স্থানান্তৰিত হৈছিল আৰু তেওঁৰ বাসগৃহৰ পৰা এটা নতুন সুগন্ধি ব্যৱসায় মুকলি কৰিছিল। কেইবছৰমানৰ পিছত, আম্ব্ৰীশেও তেওঁৰ পৰিয়ালৰ সৈতে কানপুৰলৈ স্থানান্তৰিত হয়।” এজন ব্যক্তিয়ে কয়।\n“আমি পীয়ুষ জৈন আৰু তেওঁৰ পৰিয়ালক জানো। পৰিয়ালৰ কোনেও কেতিয়াও কোনো ৰাজনৈতিক নিৰ্বাচনত প্ৰতিদ্বন্দিতা কৰা নাছিল, তেওঁলোকে ইমান বৃহৎ পৰিমাণ ক’ৰ পৰা পাইছিল আমাৰ কোনো ধাৰণা নাই।” কনৌজ পাৰফিউম এছ’চিয়েশ্যনৰ সভাপতি পৱন ত্ৰিবেদীয়ে কয়।\nযদিও অভিযানৰ পিছত পীয়ুষ জৈনৰ পৰিয়ালে কোনো মন্তব্য কৰা নাই, কানপুৰ আৰু কনৌজৰ আৰক্ষীয়ে ব্যৱসায়ীজনৰ কাৰ্যকলাপৰ বিষয়ে কোনো তথ্য দিবলৈ অস্বীকাৰ কৰিছে।\nআনহাতে পুষ্পৰাজ জৈন ২০১৬ চনত ইটাৱা-ফাৰুখাবাদৰ পৰা বিধান পৰিষদৰ সদস্য হিচাপে নিৰ্বাচিত হৈছিল। লগতে তেওঁ ১৯৫০ চনত তেওঁৰ দেউতাক স্বেভাল জৈনে আৰম্ভ কৰা প্ৰগতি এৰোমা অইল ডিষ্টিলাৰ্ছ প্ৰাইভেট লিমিটেডৰ ব্যৱসায় সম্প্ৰসাৰণ কৰে।\n২০১৬ চনত তেওঁৰ নিৰ্বাচনী শপতনামা অনুসৰি পুষ্পৰাজজ আৰু তেওঁৰ পৰিয়ালৰ ৩৭.১৫ কোটি টকাৰ স্থাৱৰ সম্পত্তি আৰু ১০.১০ কোটি টকাৰ অস্থাৱৰ সম্পত্তি আছে। তেওঁৰ কোনো অপৰাধমূলক ৰেকৰ্ড নাই আৰু তেওঁ কনৌজৰ স্বৰূপ নাৰায়ণ ইণ্টাৰমিডিয়েট কলেজত দ্বাদশ শ্ৰেণীলৈকে অধ্যয়ন কৰিছে।\nমঙলবাৰে তেওঁ কয় যে ২০০০ চনত অখিলেশ যাদৱ কনৌজৰ সাংসদ হোৱাৰ পিছত তেওঁ ৰাজনীতিত যোগদান কৰিছিল আৰু জিলাখনত সুগন্ধি উদ্যোগৰ সম্ভাৱনা উপলব্ধি কৰিছিল। সমাজবাদী পাৰ্টিৰ এজন স্থানীয় নেতাই কৈছিল যে পুষ্পৰাজে দৰিদ্ৰসকলৰ বাবে সঘনাই শিবিৰৰ আয়োজন কৰে আৰু তেওঁলোকক বিনামূলীয়া চিকিৎসা প্ৰাপ্ত কৰাত সহায় কৰে। তেওঁৰ এই সমাজহিতৈষী কৰ্ম আৰু দলৰ বাবে তেওঁৰ কামৰ বাবে তেওঁক বিধান পৰিষদৰ সদস্যৰ টিকেট দিয়া হৈছিল।\nঅভিযান আৰম্ভ হোৱাৰ পিছত ৰাষ্ট্ৰীয় সংবাদ সংস্থা দ্য ইণ্ডিয়ান এক্সপ্ৰেছৰ সৈতে কথা পাতি পুষ্পৰাজে কয় “পীয়ুষ জৈনৰ সৈতে মোৰ কোনো সম্পৰ্ক নাই। একমাত্ৰ সচৰাচৰ কথাটো হ’ল পীয়ুষ জৈন মোৰ দৰে একে সম্প্ৰদায়ৰ। যদি তেওঁৰ বিৰুদ্ধে অভিযান চলোৱা হৈছে, তেন্তে তেওঁ নিজেই ইয়াৰ মোকাবিলা কৰিব।”\nকিমান জনপ্ৰিয় অসমৰ মুখ্যমন্ত্ৰী হিমন্ত বিশ্ব শৰ্মা? ‘ইণ্ডিয়া টুডে’ৰ সমীক্ষাই কি ক’লে?\nক’ভিদৰ গ্ৰাস: এসপ্তাহৰ বাবে বন্ধ ডিব্ৰুগড়ৰ ৫ খন বিদ্যালয়


ন'বেল বঁটা বিজয়ী গৱেষক\n২৩ নৱেম্বৰ, ১৯৫৭ (৬৩ বছৰ)\nব্যক্তিগত জীৱমসম্পাদনা কৰক\nউল্লেখযোগ্য বঁটা আৰু সন্মানসম্পাদনা কৰক\n↑ 4.0 4.1 "The Nobel Prize in Physiology or Medicine 2019" (en-US ভাষাত). https://www.nobelprize.org/prizes/medicine/2019/summary/.\n"https://as.wikipedia.org/w/index.php?title=উইলিয়াম_কেলিন_জুনিয়ৰ&oldid=234264"ৰ পৰা অনা হৈছে\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=54031।


"ক্ৰিকেট"ৰ বিভিন্ন সংশোধনসমূহৰ মাজৰ পাৰ্থক্য - অসমীয়া ৱিকিপিডিয়া\n"ক্ৰিকেট"ৰ বিভিন্ন সংশোধনসমূহৰ মাজৰ পাৰ্থক্য\nক্ৰিকেট (সম্পাদনা কৰক)\n15:03, 18 January 2013ৰ সংস্কৰণ\n41 বাইট যোগ দিয়া হ’ল ,7বছৰৰ পূৰ্বে\n14:38, 18 January 2013ৰ সংস্কৰণ (সম্পাদনা)\nউদ্দীপতালুকদাৰ (আলোচনা | বৰঙণি)\n15:03, 18 January 2013ৰ সংস্কৰণ (সম্পাদনা) (পূৰ্ববত কৰক)\nAnkan Deka (আলোচনা | বৰঙণি)\n| olympic = [[১৯০০ চনৰ গ্ৰীষ্মকালীন অলিম্পিক]]-ত এবাৰেই খেলা হৈছিল\n'''ক্ৰিকেট''' এবিধ '[[বেট]] আৰু বলৰ খেল[[বল]]ৰ খেল'। দুটা দলৰ ১১ জনকৈ সদস্যৰে এই খেল [[ক্ৰিকেট খেলপথাৰতখেলপথাৰ]]ত খেলা হয়। খেলোপথাৰৰখেলপথাৰৰ সোঁমাজত ২২ গজ দৈৰ্ঘৰ এক আয়তাকাৰ ক্ষেত্ৰ থাকে, যাক পিট্‌চ বোলা হয়। এটা দলৰ দুজনকৈ খেলুৱৈয়ে এটা সময়ত বেট ধৰে আৰু যিমান বেছিকৈ পাৰে [[ৰাণ]] সংগ্ৰহ কৰিবলৈ যত্ন কৰে, য'ত আনটো দলে বেট ধৰা কেইজনলৈ বল নিক্ষেপ কৰি 'আউট' কৰিবলৈ চেষ্টা কৰে, লগতে খেলপথাৰত আনটো দলৰ আটাইকেইজন সদস্যই ৰাণ সংগ্ৰহত বাধা দিবলৈ চেষ্টা কৰে। একোজন বেট ধৰোঁতাক আউট কৰিব পাৰিলে আন এজন খেলপথাৰলৈ আহে, এনেকৈ সেই দলৰ ১১ গৰাকী খেলুৱৈয়ে বেট ধৰিবলৈ সুযোগ পায়। বেট ধৰোঁতাজনে নিক্ষেপ কৰা বলটো বেটেৰে দূৰলৈ মাৰি পঠিয়াই পিট্‌চ আনটো মূৰলৈ দৌৰ মাৰি 'ৰাণ' ল'ব পাৰে। বলটো খেল পথাৰৰ এক নিৰ্দিষ্ট দূৰত্ব অতিক্ৰম কৰাব পাৰিলে 'চাৰি' বা 'ছয়' সংখ্যক ৰাণো বেট ধৰোঁতাই সংগ্ৰহ কৰিব পাৰে। এটা দলে এনেদৰে বেট কৰা সময়খিনিক এটা '[[ইনিংছ]]' বোলা হয়। এটা ইনিংছ সমাপ্ত হোৱাৰ পাছত আনটো দলে নিজা ইনিংছ খেলিবলৈ সুযোগ পায়।\nপেছাদাৰী ক্ৰিকেট প্ৰতিযোগিতা তিনিটা বিভাগত খেলোৱা হয়। 'টেষ্ট ক্ৰিকেট'ত দল এটাৰ ইংনিছ আটাইকেইজন বেট ধৰোঁতাক 'আউট' নকৰালৈকে চলি থাকে। অৱশ্যে বেট ধৰা দলটোৱে সকলো খেলুৱৈ আউট হোৱাৰ আগেয়েই 'ইংনিছ সমাপ্ত' বুলি ঘোষণা কৰিব পাৰে। টেষ্ট ক্ৰিকেট পাঁচদিনীয়া বা তিনিদিনীয়া হিচাপে খেলোৱা হয়। এদিনীয়া ক্ৰিকেটত এটা ইংনিছ এক নিৰ্দিষ্ট অ'ভাৰৰ সংখ্যাত সমাপ্ত কৰা হয়। বা, নিৰ্দিষ্ট অ'ভাৰ শেষ হোৱাৰ আগেয়েই বেট কৰি থকা দলটোৰ আটাইকেইজনক আউট কৰিব লাগে। এদিনীয়া ক্ৰিকেটত বৰ্তমান এটা দলক ৫০ অ'ভাৰকৈ খেলিবলৈ দিয়া হয়। শেহতীয়াকৈ 'টুৱেণ্টী২০' খেল আন্তৰ্জাতিক ভাৱে খেলোৱা হৈছে। এনে খেলত এটা দল ২০ অ'ভাৰৰ ইংনিছ এটা খেলিব লাগে। আটাইকেইটা ভাগতে বৰ্তমাৰ নিয়ম অনুসৰি এটা অ'ভাৰত ৬-টাকৈ শুদ্ধ বল নিক্ষেপন কৰিবলৈ দিয়া হয়। ক্ৰিকেটৰ আইন-কানুনবোৰ ক্ৰিকেটৰ আন্তৰ্জাতিক সংস্থা '[[আন্তৰ্জাতিক ক্ৰিকেট পৰিষদ]] '(International Cricket Council, ICC)' আৰু মেৰীলিব'ন ক্ৰিকেট ক্লাৱৰ (MCC)-ৰ দ্বাৰা নিয়ন্ত্ৰিত হয়।<ref>[http://www.lords.org/laws-and-spirit/laws-of-cricket/laws/ MCC – the official Laws of Cricket]. Retrieved 25 July 2009.</ref>\nক্ৰিকেটৰ জন্ম হৈছিল [[দক্ষিণ ইংলেণ্ডতইংলেণ্ড]]ত ষষ্ঠদশ শতিকাত। ওঠৰ শতিকাৰ শেষলৈ ক্ৰিকেট ইংলেণ্ডৰ ৰাষ্ট্ৰীয় ক্ৰীড়া হৈ পৰে। [[ব্ৰিটিছ সাম্ৰাজ্যৰসাম্ৰাজ্য]]ৰ প্ৰসাৰে উনৈছ শতিকাত ক্ৰিকেট খেলক বিভিন্ন দেশলৈ বিয়পাই দিয়ে। প্ৰথম আন্তৰ্জাতিক ক্ৰিকেট খেলা হৈছিল উনৈছ শতিকাৰ মধ্যভাগত। ক্ৰিকেটৰ নিয়ন্ত্ৰণকাৰী সংস্থা ICC-ৰ ১০-খন পূৰ্ণ সদস্যভুক্ত দেশ আছে।<ref>[http://www.cricketarchive.com/Archive/Countries/index.html CricketArchive – full list of ICC member countries]. Retrieved 25 July 2009.</ref> ক্ৰিকেট খেল [[অষ্ট্ৰেলিয়া]], [[ইংলেণ্ড]], [[ভাৰত]] উপমহাদেশৰ দেশসমূহ, [[ৱেষ্ট ইণ্ডিজ]] আৰু [[দক্ষিণ আফ্ৰিকাতআফ্ৰিকা]]ত বিশেষ ভাৱে জনপ্ৰিয়।\n"https://as.wikipedia.org/wiki/বিশেষ:MobileDiff/111823"ৰ পৰা অনা হৈছে


সদস্য বাৰ্তা:Faruque Aziz - অসমীয়া ৱিকিপিডিয়া\nসদস্য বাৰ্তা:Faruque Aziz\nনমস্কাৰ, Faruque Aziz\nইয়াৰ উপৰিও ফে'চবুকত আমাৰ Assamese Wikipedia Community বুলি এটা আলোচনা গোট আৰু অসমীয়া ৱিকিপিডিয়া- Assamese Wikipedia নামৰ এখন পৃষ্ঠা আছে। ৱিকিপিডিয়ানসকলক লগ পাবলৈ আৰু ৱিকিপিডিয়াৰ বিষয়ে জানিবলৈ আপুনিও সেইবোৰৰ সদস্য হৈ ল'ব পাৰে।\nপ্রভাকৰ শৰ্মা নেওগ (talk) 12:49, 12 ফেব্ৰুৱাৰী 2014 (UTC)\n3 প্ৰতিলিপ, উত্স\n4 ২০২১ চনৰ ৱিকিমিডিয়া ফাউণ্ডেচন নিৰ্বাচনৰ বাবে মনোনয়ন আহ্বান\nThe Wikipedia Motivation Barnstar\nপ্ৰিয় সতীৰ্থ, এন আই টি শিলচৰত (National Institute of Technology, Silchar) ৱিকিপিডিয়াৰ প্ৰচাৰত কৰা আপোনাৰ অমূল্য অৱদানৰ বাবে এই পদক আগবঢ়ালোঁ। আশাকৰোঁ আপোনাৰ কষ্ট সফল হ'ব। প্রভাকৰ শৰ্মা নেওগ (talk) 15:50, 16 মাৰ্চ 2014 (UTC)\nফাৰুক, নাটকৰ প্ৰবন্ধবোৰত "একশ্বনৰ দৃশ্যবোৰ সঁচাকৈ আকৰ্ষণীয় হৈছিল", "সংলাপ অস্পষ্ট শুনা গৈছিল" আদি নিজৰ অনুভৱ নিলিখিবা! কাহিনীত বাতৰি কাকতৰ শৈলীৰে প্ৰশ্নও কৰিব নালাগে। — গীতাৰ্থ বৰদলৈ (talk) 07:52, 13 মাৰ্চ 2015 (UTC) থিক আছে। মই বাতৰি কাকতলৈ পথোৱা এটা লেখাৰ পৰা কপি পেষ্ট মাৰি লিখি আছিলোঁ। এদিত কৰিব লগীয়া আছে।\nপ্ৰতিলিপ, উত্স[সম্পাদনা কৰক]\n"ছোৱাইন ফ্লু" লেখাটো ফে'চবুকৰ পৰা প্ৰতিলিপি কৰা হৈছে। মূল লেখকৰ অনুমতি লোৱা হৈছিলনে? নাই হোৱা যদি সেইটো আঁতৰাই দিব লাগে। তথ্যসূত্ৰ হিচাপে ফে'চবুক, ব্লগ আদি উল্লেখ কৰিব নোৱাৰি। — গীতাৰ্থ বৰদলৈ (talk) 21:07, 14 মাৰ্চ 2015 (UTC) অনুমতি লোৱা হৈছে। Faruque Aziz (talk) 07:09, 17 মাৰ্চ 2015 (UTC)— গীতাৰ্থ বৰদলৈ (talk)\nপ্ৰিয় Faruque Aziz,\n"https://as.wikipedia.org/w/index.php?title=সদস্য_বাৰ্তা:Faruque_Aziz&oldid=284186"ৰ পৰা অনা হৈছে


অতীতক সুঁৱৰি-কুইন বৰা\nআজি দেওবাৰ। অফিচ বন্ধ। এই বাৰটো আহিলেই কিবা মনটো বৰ ভাল লাগি যায়। সপ্তাহটোত সোমবাৰৰ পৰা শনিবাৰলৈকে গতানুগতিক ব্যস্ততাপূৰ্ণ ঘৰুৱা কাম আৰু অফিচৰ কাম। অন্তত আজিৰ দিনটো ঘড়ীৰ কাঁটাৰ লগত চলিব নালাগে। সেয়ে দেওবাৰটো আহিলেই তাহানিৰ লগ- সমনীয়াৰ লগত বাটে বাটে টেঁটু ফালি গোৱা কথাফাকিলৈ মনত পৰে-- শনিবাৰে হাফ, দেওবাৰে মাফ, সোমবাৰে বাপৰে বাপ।\nএতিয়া বিয়া হৈ সংসাৰো কৰিলোঁ। ল'ৰাপোনা এটিও হ'ল। তথাপি আজিও দেওবাৰটো মোৰ বৰ হেঁপাহৰ। মাজে - সময়ে বিবেকে আগতীয়াকৈ ভাবি থোৱা আঁচনিৰ কিছু সাল- সলনি হয়। প্ৰায়েই আগতীয়াকৈ ঠিক কৰি ৰখা হয়।\nকিন্তু আজিকালি ক'ভিডকালীন পৰিৱেশত মোৰ সাত বছৰীয়া ল'ৰাটো লৈ ক'তো যাবও নোৱাৰোঁ। মাজে- মাজে ভাবোঁ দেওবাৰে আমি ওচৰে- পাজৰে থকা সুন্দৰ প্ৰাকৃতিক পৰিৱেশ উপভোগ কৰিম। কিন্তু মনত ইমানখিনি সাহ গোটাব নোৱাৰোঁ। জানোচা বাবু (ল'ৰা) ৰ গাটো বেয়া হয়। বাবুহঁতৰ কথা ভাবি মনটো মাজে- মাজে বেয়াও লাগে। তাৰ বয়সত আমি কিমান যে ফুৰ্তি কৰিছিলোঁ। দোকমোকালিতে উঠি দেউতাৰ সৈতে প্ৰাতঃভ্রমণ কৰিবলৈ গৈ শুকুলা সুবাসী শেৱালি ফুল আৰু বকুল ফুল বুটলি আনি মালা গাঠিছিলোঁ। মাক নজনোৱাকৈ বৰদেউতাৰ লগত মনে মনে গৈ বৰশীৰে মাছ ধৰা চাইছিলোঁ। নীলিম আকাশৰ সৌন্দৰ্যত মোহিত হৈ একেথৰে ভেবা লাগি চাই থকা, জোনাকী ৰাতি বুটা বচা আকাশৰ তলত আইতাৰ মুখৰ সাধুকথা। এইবোৰ শুনি শুনি আমি ৰাতিৰ ভাত সাজ নোহোৱা পৰ্যন্ত সাৰে আছিলোঁ।\nকিন্তু এতিয়া আমি সকলো পৰিস্থিতিৰ দাস। কি যে দিন-কাল আহিল। এতিয়া কাৰোৰে ঘৰলৈও যাব নোৱাৰি কাকো মাতিবও নোৱাৰি। শিশুহঁতেও ককাক - আইতাকৰ লগত সাধু কথাৰ আমেজ ল'ব নোৱাৰে। আনকি বাহিৰত গৈ জোনাকী পৰুৱাৰ জিল- মিলে সৃষ্টি কৰা অপূৰ্ব দৃশ্য চোৱাৰ হাবিয়াসো নাই সিহঁতৰ। অৱশ্যে সিহঁতৰ হাতত অফুৰন্ত সময়ো নাই সেইবোৰ চাবলৈ। আজিৰ কণমানি শিশুৰ পৰা নৱম- দশম শ্ৰেণীত পঢ়া ল'ৰা- ছোৱালীলৈকে ব্যস্ত কেৱল মোবাইলৰ গেম খেলাত নাইবা টি. ভি. ত কাৰ্টুন চোৱাত। কল্পনাপ্ৰৱন শিশুৰ মন আজি বাস্তৱৰ হেঁচাত যান্ত্ৰিক হৈ পৰিছে। নহ'বনো কিয়। ক'ভিড-ৰ বাবে স্কুল, কলেজ সকলো বন্ধ হৈ সিহঁতবোৰ ঘৰতে আৱদ্ধ হৈ পৰিল। লগতে স্কুলৰ অনলাইন ক্লাছবোৰ মোবাইল আৰু কম্পিউটাৰত কৰি কৰি এতিয়া সিহঁতে মবাইল নহ'লে চলিব নোৱাৰা হ'ল। লগতে টি. ভি. ত নাচাবলগীয়া কিছুমান চিনেমা চাই কিশোৰ - কিশোৰীসকল নগ্নতা- যৌনতাৰ প্ৰতি লালায়িত হৈছে। সেয়ে অভিভাৱকসকলে যদি এই সময়খিনিত শিশু আৰু কিশোৰ- কিশোৰী সকলক গুৰুত্ব নিদিয়ে তেন্তে ভৱিষ্যত প্ৰজন্ম বিপথে পৰিচালিত হোৱাৰ আশংকাই বেছি।\nএগৰাকী পৰামৰ্শদাতা মনস্তত্ববিদ হিচাপে মোলৈ এই কেইদিনত প্ৰায় ৯ টা মান ফোনকল আহিছে শিশু আৰু কিশোৰ- কিশোৰীসকলৰ সমস্যাক লৈ। পাঁচজন মানৰ সমস্যা প্ৰায় একেই। অভিভাৱকসকলে কয় শিশুটিয়ে একেবাৰে পঢ়াত মন নিদিয়ে। কেনেকৈ দিব বাৰু মোবাইলৰ শিক্ষাত। যদি\nসোনকালে স্কুল, কলেজবোৰ নোখোলে তেন্তে সিহঁতৰ মানসিক অৱস্থা আৰু অধিক বেয়া হোৱাৰ অৱকাশ আছে।\nএগৰাকী দায়িত্বশীল অভিভাৱক হিচাপে মাক- দেউতাকে অস্বস্তি, আশংকা আৰু অনিশ্চয়তা আদিত ভুগি স্বাভাৱিকতে খিং খিঙীয়া আৰু অশান্ত হৈ পৰে। আচলতে এনে সময়ত প্ৰথমতে তেওঁলোকে নিজেই ধৈৰ্য ধৰি অহেতুক চিন্তা- ভাৱনা নকৰি সন্তানৰ অপৰিপক্ক মনটো বুজাই- বঢ়াই মৰমেৰে স্বাভাৱিক অৱস্থালৈ ঘুৰাই আনিবলৈ চেষ্টা কৰিব লাগে। সন্তানৰ লগত বহি সুন্দৰকৈ কথা পাতিব লাগে আৰু যিমান দূৰ সম্ভৱ সিহঁতৰ লগত সময় কটাব লাগে। সাধাৰণতে সকলো মানুহেই মনে বিচৰা ধৰণে পৰিৱেশ নাপালে বা বিচৰা যিকোনো বস্তু নাপালে উদাস হোৱাটো স্বাভাৱিক কথা।\nবিশেষকৈ নৱ- প্ৰজন্মৰ মাজত ধৈৰ্য্য আৰু সহ্য গুণৰ অভাৱ হৈ পৰিছে। সেয়ে আপোনালোকৰ সন্তানক যিমান পাৰে মৰমেৰে বুজনি দি ঠিক কৰিবলৈ চাওক। নিজৰ ওপৰত বিশ্বাস ৰাখি আপুনি আগবাঢ়ক, দেখিব আপোনাৰ সন্তানৰ লগতে নিজৰ মনটোও ফৰকাল যেন লাগিব আৰু জীৱনৰ বাটৰ পৰা নিৰাশাজনক কথাবোৰ একেবাৰে নোহোৱা হ'ব।\n✍কুইন বৰা, নগাঁও


ৰাধা কেচ্চাৰ - অসমীয়া ৱিকিপিডিয়া\nপঞ্জাব বিশ্ববিদ্যালয়, অহাইঅ' ষ্টেট ইউনিভাৰ্চিটি\nসসীম গোটৰ উপস্থাপন-তত্ত্ব\nবাৰৱিক বঁটা(লণ্ডন গাণিতিক সমাজ)\nৰাধা কেচ্চাৰ (ইংৰাজী: Radha Kessar) এগৰাকী ভাৰতীয় গণিতজ্ঞ যি 'সসীম গোটৰ উপস্থাপন তত্ত্ব' (Representation theory of finite groups) সম্পৰ্কে কৰা গৱেষণাৰ বাবে জনাজাত। তেখেতে লণ্ডত বিশ্ববিদ্যালয়ৰ গণিতৰ অধ্যাপক। ২০০৯ চনত লণ্ডন গাণিতিক সমাজৰ পৰা তেখেতে "বাৰৱিক বঁটা" অৰ্জন কৰে।\nকেচ্চাৰে পঞ্জাব বিশ্ববিদ্যালয়ৰ পৰা ১৯৯১ চনত স্নাতক ডিগ্ৰী লাভ কৰে।\n১৯৯৫ চনত তেখেতে অহাইঅ' ষ্টেইট বিশ্ববিদ্যালয়ৰ পৰা ডক্টৰেট ডিগ্ৰী লাভ কৰে। তেখেতৰ গৱেষণা-শীৰ্ষক আছিল: 'Blocks And Source Algebras For The Double Covers Of The Symmetric Groups'। ৰোনাল্ড ছ'ল'মন আছিল তেখেতৰ তত্ত্বাৱধায়ক।\nকেচ্চাৰে য়ালে বিশ্ববিদ্যালয় আৰু মাইন্নেছ'টা বিশ্ববিদ্যালয়ত অনাবাসিক সহযোগী অধ্যাপকৰ পদত অধ্যাপনা কৰে। তাৰ পাছত তেখেতে ইউনিভাৰ্ছিটি কলেজ, লণ্ডনত 'ৱেৰ জুনিয়ৰ গৱেষক সদস্য' হিচাপে কৰ্মনিৰ্বাহ কৰে। তাত দায়িত্ব পালন কৰি ৰাধা কেচ্চাৰ ২০০২ চনত অহাইঅ' ষ্টেট বিশ্ববিদ্যালয়লৈ ঘূৰি আহে আৰু সহযোগী অধ্যাপক হিচাপে যোগদান কৰে।\n২০০৫ চনত কেচ্চাৰে এবাৰডন বিশ্ববিদ্যালয়লৈ যায়। আৰু ২০১২ চনৰ চেপ্টেম্বৰত পুনৰ চিটি, ইউনিভাৰ্ছিটি অৱ লণ্ডনলৈ উভতি যায়।\nমাইকেল এচ্চবেকাৰ আৰু বব অলিভাৰৰ সৈতে তেখেতে 'বীজগণিত আৰু ট'প'লজিত একীকৰণ প্ৰণালী'(Fusion Systems in Algebra and Topology) নামৰ গ্ৰন্থখন লিখে। গ্ৰন্থখন ২০১১ চনত কেমব্ৰিজ বিশ্ববিদ্যালয় প্ৰেছৰ পৰা প্ৰকাশিত হয়।\nভৱিষ্যতৰ চিটি কলেজৰ সহকৰ্মী জোচেফ চোৱাঙৰ সৈতে যুটীয়াভাৱে কেচ্চাৰে ২০০৯ চনত বাৰৱিক বঁটা লাভ কৰে। তেওঁলোকৰ গৱেষণাপত্ৰৰ নাম আছিল-"Symmetric Groups, Wreath Products, Morita Equivalences and Broué's Abelian Defect Conjecture".(। )\n২০০৮ চনৰ পৰা এতিয়ালৈকে ৰাধা কেচ্চাৰে চিটি ইউনিভাৰ্চিটি অৱ লণ্ডনক 'লণ্ডন গাণিতিক সমাজ'ত প্ৰতিনিধিত্ব কৰি আহিছে।\nএডিনবাৰ্গ গাণিতিক সমাজৰ তেখেত এগৰাকী সাধাৰণ সদস্য। (২০০৭-বৰ্তমানলৈকে)\n↑ 1.0 1.1 1.2 1.3 "Professor Radha Kessar", Academic Experts (City, University of London), https://www.city.ac.uk/people/academics/radha-kessar, r কৰা হৈছে: 2018-05-13\n↑ 2.0 2.1 Aberdeen academic awarded prestigious mathematics prize, University of Aberdeen, 20 July 2009, https://www.abdn.ac.uk/news/3100/, r কৰা হৈছে: 2018-05-13\n↑ ৰাধা কেচ্চাৰ সম্পৰ্কে Mathematics Genealogy Project’ত চাওক\n↑ 4.0 4.1 "radha". city university of london. https://www.city.ac.uk/people/academics/radha-kessar। আহৰণ কৰা হৈছে: 17 February 2020.\n↑ Reviews of 'Fusion Systems in Algebra and Topology':\nEaton, Charles W. (2012), MR2848834\nLinckelmann, Markus (2013), "none", Bulletin of the American Mathematical Society, New Series খণ্ড 50 (3): 523–526, doi:10.1090/S0273-0979-2012-01394-0\nচিটি ইউনিভাৰ্চিটি কলেজ লণ্ডনৰ মুখ্য পৃষ্ঠা\nচিটি ইউনিভাৰ্চিটি কলেজ লণ্ডনত ৰাধা কেচ্চাৰৰ পৰিচয়সূচী\n"https://as.wikipedia.org/w/index.php?title=ৰাধা_কেচ্চাৰ&oldid=254825"ৰ পৰা অনা হৈছে\nএই পৃষ্ঠাখন ১৬ ডিচেম্বৰ, ২০২০ তাৰিখে ১৪:০২ বজাত অন্তিম সংশোধন কৰা হৈছিল।


অসমীয়া প্ৰতিদিন ৰ দ্বাৰা Sep 16, 2021 ত শেষ সম্পাদনা কৰা হৈছে\n১. অসমত পুনৰ ৪৪৪জন কোৰোনাত আক্ৰান্ত। ইয়াৰে ৯৪জন কামৰূপ মেট্ৰ’ৰ, ৪৬জন গোলাঘাটৰ, ৩৫জন যোৰহাটৰ, ৩২জন শিৱসাগৰৰ। এতিয়ালৈকে ৰাজ্যত এই ভাইৰাছত আক্ৰান্তৰ সংখ্যা ৫৯৬৬০৬জনলৈ পাইছে বৃদ্ধি। ইফালে, বুধবাৰৰ দিনটোত অসমত সুস্থ হয় ৭০৬জন লোক। আনহাতে, উক্ত দিনটোত কোৰোনাত আক্ৰান্ত ৮জন লোকৰ মৃত্যু। উল্লেখ্য যে, এতিয়াও ৰাজ্যত এই ভাইৰাছত আক্ৰান্ত হৈ চিকিৎসাধীন হৈ আছে ৪০৪৯জন ৰোগী।\n২. দূৰ্গাপূজা, কালীপূজাৰ অনুমতি লোৱাৰ প্ৰক্ৰিয়া সমূহ ক্ৰমে- (১) জিলা প্ৰশাসনৰ আগতীয়া অনুমতিৰে আৰু ক’ভিড বিধি সম্পূৰ্ণ পালন কৰি আয়োজন কৰিব পাৰিব। (২) প্ৰত্যেক জিলা প্ৰশাসনে নিজ নিজ জিলাত নিয়মীয়াকৈ দূৰ্গাপূজা পালন কৰি অহা পূজা আয়োজক সমিতিৰ সৈতে আগতীয়াকৈ বৈঠক অনুষ্ঠিত কৰি পূজা সম্পৰ্কীয় কোভিড প্ৰট’কলৰ বিষয়ে অৱগত কৰিব। (৩) জিলা প্ৰশাসনৰ আগতীয়া অনুমতিৰে আৰু কোভিড বিধি সম্পূৰ্ণ পালন কৰি আয়োজন কৰিব পাৰিব। (৪)একোখন পূজাত কিমান জনসমাগমৰ সম্ভাৱনা আছে, সেই বিষয়ে আয়োজক সমিতিয়ে অনুমতি বিচৰাৰ সময়তে জিলা প্ৰশাসনক আগতীয়াকৈ আভাষ দিব লাগিব। (৫) জিলা প্ৰশাসনে অনুমতি প্ৰদানৰ সময়তে আয়োজক সমিতিৰ পৰা বিষয়ববীয়া-সদস্য, স্বেচ্ছাসেৱক, পূজাৰীয়ে কমেও এপালি ক’ভিড প্ৰতিষেধক গ্ৰহণ কৰাটো Random Checkingৰ দ্বাৰা সুনিশ্চিত কৰিব। অন্যথা অনুমতি দিব নোৱাৰিব।\n৩. ৰাষ্ট্ৰীয় পৰীক্ষা সংস্থা (এন টি এ)ই জে ই ই মেইনছৰ ২০২১ৰ ফলাফল ঘোষণা কৰিছে। শিক্ষা মন্ত্ৰালয়ৰ ফালৰ পৰা জনোৱা হৈছে যে মুঠ ৪৪ জন প্ৰাৰ্থীয়ে ১০০ শতাংশ লাভ কৰাৰ বিপৰীতে ১৮ জন প্ৰাৰ্থীয়ে ১ নম্বৰ স্থান লাভ কৰিছে। জে ই ইৰ ফলাফল লিংক এতিয়াও সক্ৰিয় কৰা হোৱা নাই যদিও অতি শীঘ্ৰেই অফিচিয়েল এন টি এ ৱেবছাইটতএই লিংক সক্ৰিয় কৰা হ’ব।। পেপাৰ ১ (বি ইআৰু বিটেক)ৰ বাবে জে ই ই মেইন ছিজন-৪ ৰ পৰীক্ষা ২৬ আগষ্ট আৰু ছেপ্টেম্বৰৰ ২৭ আৰু ৩১ত অনুষ্ঠিত হৈছিল।\n৪. প্ৰতিবছৰে ১৫ ছেপ্টেম্বৰ দিনটোক আন্তৰ্জাতিক গণতন্ত্ৰৰ দিৱস হিচাপে পালন কৰি অহা হৈছে।২০০৭ চনত ৰাষ্ট্ৰসংঘৰ সাধাৰণ সভাৰ দ্বাৰা গৃহীত এক প্ৰস্তাৱৰ পচৰে পৰা১৫ ছেপ্টেম্বৰ বিশ্বজুৰি আন্তৰ্জাতিক গণতন্ত্ৰ দিৱস হিচাপে পালন কৰি অহা হৈছে। ৰাষ্ট্ৰসংঘৰ মতে, “আন্তৰ্জাতিক গণতন্ত্ৰ দিৱসে বিশ্বত গণতন্ত্ৰৰ অৱস্থা পৰ্যালোচনা কৰাৰ সুযোগ প্ৰদান কৰে। গণতন্ত্ৰ হৈছে এক লক্ষ্যৰ দৰেই এক প্ৰক্ৰিয়া, আৰু কেৱল আন্তৰ্জাতিক সম্প্ৰদায়ৰ সম্পূৰ্ণ অংশগ্ৰহণৰ দ্বাৰাহে গণতন্ত্ৰৰ আদৰ্শক বাস্তৱত পৰিণত কৰিব পাৰি।\n৫. ঘোষণা কৰা হ’ল বিশেষ মেট্ৰিক পৰীক্ষাৰ সময়সূচী। আগন্তুক ১ অক্টোবৰৰ পৰা ১১ অক্টোবৰলৈ অনুষ্ঠিত হ’ব বিশেষ মেট্ৰিক পৰীক্ষা। ১ অক্টোবৰৰ পুৱা ৯ বজাৰ পৰা অনুষ্ঠিত হ’ব ইংৰাজী বিষয়ৰ পৰীক্ষা। ৪ অক্টোবৰত অনুষ্ঠিত হ’ব গণিত বিষয়ৰ পৰীক্ষা। ৮ অক্টোবৰত অনুষ্ঠিত হ’ব বিজ্ঞান বিষয়ৰ পৰীক্ষা। ৯ অক্টোবৰত অনুষ্ঠিত হ’ব ঐচ্ছিত গণিত, ঐচ্ছিক অসমীয়া, সংস্কৃত, হিন্দী, পাৰ্ছিয়ান, আৰবীক, বুৰঞ্জী, ভূগোল, কম্পিউটাৰ বিজ্ঞান, হোম ছাইন্স আদি বিষয়ৰ পৰীক্ষা। আনহাতে ১১ অক্টোবৰত অনুষ্টিত হ’ব MIL বিষয়ৰ পৰীক্ষা।\n৬. কোভিড টীকাকৰণ সন্দৰ্ভত বিশেষ কাৰ্যসূচীৰ ব্যৱস্থা কৰিব স্বাস্থ্য বিভাগে। অহা ১৭ ছেপ্তেম্বৰত ৰাজ্যত পুনৰ ‘মেগা কোভিড ভেকচিনেচন’ কাৰ্যসূচী হাতত ল’ব স্বাস্থ্য বিভাগে। উক্ত দিনটোত কমেও ৭ লাখ লোকক প্ৰতিষেধক প্ৰদানৰ ব্যৱস্থা কৰা হ’ব। অহা ১০ অক্টোবৰৰ ভিতৰতে ৰাজ্যখনৰ ১৮ বছৰৰ ঊৰ্দ্ধৰ সকলো লোককো প্ৰথম পালি ভেকচিন দিয়াৰ পৰিকল্পনা কৰিছে বিভাগটোৱে।\n৭. উপ-ৰাষ্ট্ৰপতি এম ভেংকায়া নাইডু, প্ৰধানমন্ত্ৰী নৰেন্দ্ৰ মোডী আৰু লোকসভাৰ অধ্যক্ষ ওম বিৰলাই বুধবাৰে যুটীয়াভাৱে সংসদ টিভি উদ্বোধন কৰিব। প্ৰধানমন্ত্ৰীৰ কাৰ্যালয়ে এই বিষয়ে কয়, আন্তঃৰাষ্ট্ৰীয় গণতন্ত্ৰ দিৱসত সংসদ টিভি মুকলি কৰা হ’ব। এই বছৰৰ ফেব্ৰুৱাৰীমাহত, লোকসভা টিভি আৰু ৰাজ্যসভা টিভি একত্ৰিত কৰি এক নতুন সংসদ টিভি প্ৰৱৰ্তন কৰাৰ সিদ্ধান্ত লোৱা হৈছিল। প্ৰবীণ কংগ্ৰেছ নেতা কৰণ সিং, অৰ্থনীতিবিদ বিবেক দেবৰয়, নীতি আয়োগৰ মুখ্য কাৰ্যবাহী বিষয়া অমিতাভ কান্ত আৰু অধিবক্তা হেমন্ত বাত্ৰাই নতুন চেনেলটোত পৃথক অনুষ্ঠান আয়োজন কৰিব।\n৮. গুজৰাটৰ মুখ্যমন্ত্ৰী ভূপিন্দৰ পেটেলে বুধবাৰে তেওঁৰ মন্ত্ৰীসভাৰ ১০ জন মন্ত্ৰীক শপত গ্ৰহণ কৰোৱাৰ সম্ভাৱনা আছে।জানিব পৰা মতে বিজয় ৰুপানী চৰকাৰত থকা কেবিনেটৰ প্ৰায় ৬৬ শতাংশ ভূপিন্দৰ পেটেলৰ মন্ত্ৰীসভাত নাথাকিব। সূত্ৰত প্ৰকাশিত খবৰ মতে বিধায়কৰ পৰা মুখ্যমন্ত্ৰী হোৱা ভূপেন্দ্ৰ পেটেলে একাংশ জ্যেষ্ঠ মন্ত্ৰীক মন্ত্ৰীসভাত স্থান দিলেও কিন্তু নতুন মুখকহে অধিক অগ্ৰাধিকাৰ দিয়া হ’ব। একেদৰে মন্ত্ৰীসভাত মহিলাৰ সংখ্যাও বৃদ্ধি কৰিব পাৰি। প্ৰতিবেদন অনুসৰি, বুধবাৰে একাংশ মন্ত্ৰীয়ে শপত গ্ৰহণ কৰাৰ সম্ভাৱনা আছে।বিজেপিৰ ৰাজ্যিক সভাপতি চি আৰ পাটিলেও স্বীকাৰ কৰিছে যে চৰকাৰত জ্যেষ্ঠ আৰু যুৱ সদস্যসকলৰ ভাল মিশ্ৰণ থাকিব। ভূপেন্দ্ৰ পেটেলে দলসংগঠনৰ পৰামৰ্শ অনুসৰি দলটো বাছনি কৰিব।\n৯. ২০২২ বৰ্ষত দেশৰ ৫ ৰাজ্যত অনুষ্ঠিত হ’বলগীয়া বিধানসভাৰ নিৰ্বাচনক কেন্দ্ৰ কৰি কেন্দ্ৰীয় চৰকাৰে এক গুৰুত্বপূৰ্ণ সিদ্ধান্ত লোৱাৰ সম্ভাৱনা আছে। সূত্ৰ অনুসৰি, চৰকাৰে পেট্ৰ’ল, ডিজেল, প্ৰাকৃতিক গেছ আৰু বিমান টাৰ্বাইন ইন্ধনক জি এছ টিৰ অধীনত ‘এক দেশ-এক মূল্য’ৰ অধীনত অনাৰ বাবে চিন্তা চৰ্চা কৰিছে। আগন্তুক ১৭ ছেপ্টেম্বৰত লক্ষ্ণৌত জি এছ টি পৰিষদৰ বৈঠকত এই বিষয়ে আলোচনা হোৱাৰ সম্ভাৱনা আছে। কৰোনা মহামাৰীৰ প্ৰাদুৰ্ভাৱৰ পিছত এইয়া জি এছ টি পৰিষদৰ প্ৰথমখন ভৌতিক বৈঠক হ’ব।\n১০. মাজুলীৰ ফেৰী দুৰ্ঘটনাৰ ঘটনাৰ পিছত দ্বিতীয়বাৰৰ বাবে নিমাতীঘাটত উপস্থিত মুখ্যমন্ত্ৰী ড০ হিমন্ত বিশ্ব শৰ্মা। এই ভ্ৰমণকালত মুখ্যমন্ত্ৰীক সংগ দিয়ে সাংসদ কামাখ্যা প্ৰসাদ তাছা আৰু পত্নী ৰিণিক ভূঞা শৰ্মাই। নিমাতী-কমলাবাৰী ঘাটৰ পৰিস্থিতি পৰ্যবেক্ষণ কৰাৰ লগতে আভ্যন্তৰীন জলপৰিবহণ বিভাগৰ বিষয়াবৰ্গৰ সৈতে তেওঁ আলোচনাত মিলিত হয়। ইয়াৰ পিচতে তেওঁ সংবাদ মাধ্যমৰ আগত ঘোষণা কৰে যে যাত্ৰীৰ দুৰ্ভোগ আৰু নিৰাপত্তাৰ দিশটোৰ প্ৰতি লক্ষ্য ৰাখি বৃহস্পতিবাৰৰ পৰাই দুখন ৰ-পেক্সসহ ৬ খন জাহাজ চলাচলৰ ব্যৱস্থা কৰা হৈছে। লগতে যাত্ৰীৰ নিৰাপত্ত আৰু বিষয়া, কৰ্মচাৰীৰ গাফিলতিৰ দিশ নিৰীক্ষণৰ বাবে যোৰহাট আৰু মাজুলীৰ পৰা নিয়ন্ত্ৰিত চি চি কেমেৰা দুয়োটা ঘাটত সংস্থাপিত কৰা ব্যৱস্থা কৰা হ’ব।\nদৰঙৰ খটৰা সত্ৰত অনুষ্টুপিয়াকৈ উদযাপিত হ’ব পাচেতি মহোৎসৱ…


what-will-be-the-strategy-of-bjp-and-opposition-for-2021-tv-biju-skd– News18 assam\nবিৰোধী কংগ্ৰেছ-AIUDFৰ মিত্ৰতাত ধৰাশায়ী হ'ব নেকি বিজেপি!\nকংগ্ৰেছে এইবাৰ চূড়ান্ত ত্যাগ কৰিবলৈও সাজু৷ এই কথা ইতিমধ্যে কংগ্ৰেছৰ মুখপাত্ৰ দুৰ্গা দাস বড়োয়ে সদৰি কৰিছে৷\nLast Updated : July 28, 2020, 22:59 IST\nএফালে কংগ্ৰেছ-AIUDFৰ মিত্ৰতাৰ অংক আৰু আনফালে শাসকীয় BJPৰ মিছন ১০০৷ পিছে ২০২১ৰ নিৰ্বাচনত কোন জয়ী হ'ব?\nমিছন দিছপুৰ! মাজত মাত্ৰ আঠটা মাহ৷ আঠমাহৰ পিছত দিছপুৰ কাৰ দখললৈ যাব? দিছপুৰ থাকিবনে BJPৰ দখলত? এনে অংক এতিয়া সকলো ৰাজনৈতিক দলৰ মাজতেই চলিছে৷ বিৰোধী কংগ্ৰেছে এতিয়া বদৰুদ্দিন আজমলৰ AIUDFৰ সৈতে মিত্ৰতাৰ জৰিয়তে নিৰ্বাচনী বৈতৰণী পাৰ হোৱাৰ সপোন দেখিছে৷ এইক্ষেত্ৰত আসন বুজাবুজিৰ বাবে সাজু হৈছে কংগ্ৰেছ৷\nকংগ্ৰেছে এইবাৰ চূড়ান্ত ত্যাগ কৰিবলৈও সাজু৷ এই কথা ইতিমধ্যে কংগ্ৰেছৰ মুখপাত্ৰ দুৰ্গা দাস বড়োয়ে সদৰি কৰিছে৷ News18ক দাস বড়োয়ে কয় - “কংগ্ৰেছৰ ইতিহাসত প্ৰথমবাৰৰ বাবে চূড়ান্ত ত্যাগ স্বীকাৰ কৰিবলৈ সাজু হৈছে৷ দিছপুৰ দখলৰ ক্ষেত্ৰত আমাৰ দলে এই ত্যাগ কৰিবলৈ সাজু৷”\nকিন্তু আসন বুজাবুজিৰ অংকৰে দিছপুৰ দখল সম্ভৱ হ'বনে কংগ্ৰেছৰ আৰু AIUDFৰ? BJP নেতৃত্বাধীন মিত্ৰজোটে কৰিব কি? এই সন্দৰ্ভত কি কয় শাসকীয় বিজেপিৰ মুখপাত্ৰ তথা বিধায়ক ডাঃ নোমল মমিনে কয়- “কংগ্ৰেছ-AIUDF–এ যি কৰে কৰক৷ বাংলাদেশী ৰক্ষক দলৰ সৈতে মিত্ৰতা কৰিলে কৰক৷ ভালেই হ'ব৷ আমাৰ টাৰ্গেট আছিল এশ৷ কংগ্ৰেছ-AIUDFৰ মিত্ৰতা হ'লে আমি এশৰ ওপৰত আসন পাম৷”\nইপিনে শাসকীয় BJPয়ে কাক কাক দিব প্ৰাৰ্থীত্ব? দলীয় বিষয়ববীয়াই পাবনে টিকট? কেনেদৰে আগবাঢ়িছে বিৰোধীক ৰোধ কৰিবলৈ শাসকীয় BJPৰ ৰণকৌশল? দলৰ মুখপাত্ৰ ডাঃ নোমল মমিনে ক'লে- “BJPত কোনে টিকট পাই, কোনেও নাজানে ৷ দলে বিবেচনা কৰি সিদ্ধান্ত ল'ব ৷ দলীয় প্ৰাৰ্থীক জয়ী কৰোৱাটো দলৰ সকলো কৰ্মীৰ প্ৰাথমিক দায়িত্ব আৰু মূল কৰ্তব্য ৷”\nঅৱশ্যে মাজত এতিয়াও আঠমাহ বাকী বিধান সভাৰ নিৰ্বাচনলৈ ৷ তাৰ মাজতে কোৰোণা মহামাৰীৰ মহাসংক্ৰমণ চলিয়েই আছে ৷ সমান্তৰালকৈ বানৰ মহা-তাণ্ডব ৷ এনে সময়ত কোন কিমান ৰাইজৰ কাষ চাপিব পাৰিব, সেয়া সময়ত নিৰূপণ হ'ব ৷\nFirst published: July 28, 2020, 22:59 IST\nAssam BJPAssam Congressbjpcongress


মই ইংৰাজী কবলৈ শিকাৰ আৰৰ কাহিনী – Mahabahoo\nHome/Readers Corner/মই ইংৰাজী কবলৈ শিকাৰ আৰৰ কাহিনী\nপাঠশালাৰ বজালী উচ্চতৰ মাধ্যমিক বহুমুখী বিদ্যালয়ৰ ছাত্র মই । গাওঁৰ স্কুল । লগ সমনীয়া বেচি ভাগেই ওচৰ পাজৰৰ গাওঁৰ দুখীয়া খেতিয়কৰ সন্তান । ৰাতিপুৱা শুই উঠি পথাৰত হাল কোৰ বাই লৰালৰিকৈ গা পা ধুই নাকে কাণে ভাত কেইটামান গুজি আহি স্কুল পোৱা ধৰণৰ আছিল এই সমনীয়া বোৰ ।\nবজালী অঞ্চলৰ গাওঁৰ এই ছাত্র বোৰৰ মাজত মেধাৰ অভাব নাছিল । এইখন বিদ্যালয়ৰ বহুতো প্ৰতিভাশালী প্ৰাক্তন ছাত্রই বৈষয়িক জীৱনৰ বিভিন্ন ক্ষেত্রত দেশে বিদেশে সুনাম অৰ্জন কৰি বিদ্যালয় খনৰ নাম উজলাইছিল। হলেও বজালীৰ এই ছাত্র সকলৰ মাজত এটা বস্তুৰ অভাব খুবেই আছিল — ইংৰাজীত কথা কোৱাৰ অভ্যাস।পৰীক্ষাত ইংৰাজীত খুব ভাল নম্বৰ পোৱা ছাত্র জনেও ইংৰাজী কোৱাৰ নামত সাত জাপ মাৰিবলৈ সদায়েই প্ৰস্তুত আছিল । এই কথাটো স্কুল কৰ্তৃপক্ষইও গুণা গথা কৰিব লৈছিল ।\nআমি অষ্টম মান শ্ৰেনী পোৱাৰ সময়তে আমাৰ স্কুলীয়া পাঠ্যক্ৰমত ইংৰাজী ভাষাত কথা কোৱাৰ ক্লাচ এটা অন্তৰ্ভুক্ত কৰা হৈছিল । উচ্চতৰ মাধ্যমিক শাখাত নতুনকৈ যোগদান কৰা উৎসাহী যুব অধ্যাপক প্ৰভাত ঠাকুৰীয়া চাৰক এই ক্লাচৰ গুৰুদায়িত্ব অৰ্পণ কৰা হৈছিল ।\nপ্ৰথমটো ক্লাচতে ঠাকুৰীয়া চাৰে আহি উদাত্ত কন্ঠে ঘোষণা কৰিছিল –“আজিৰ পৰা এইটো ক্লাচত ইংৰাজীৰ বাহিৰে আন ভাষাৰ টু শব্দ এটাও নচলিব।'”\nবিনা মেঘে বজ্ৰপাত হৈছিল আমাৰ নিচিনা হোজা গাৱলীয়া ছাত্র বোৰৰ মূৰৰ ওপৰত । ইংৰাজী, অসমীয়া, সাধাৰন বিজ্ঞান, সাধাৰন গণিত, সমাজ অধ্যয়ন,উচ্চ গণিত,সংস্কৃত আদি বিষয়ক লৈ ইমান দিনে আমাৰ ছাত্র জীৱন মোটামুটি ভালেই চলি গৈছিল । হঠাতেই আহি পৰা বিজতৰীয়া ইংৰাজী ভাষাৰ এই আগ্ৰাসনেহে আমাৰ সকলো হিচাপ নিকাচত আউল লগাই দিছিল।এনে এক দু:সময় আহিব পাৰে বুলি আমি কল্পনাও কৰিব পৰা নাছিলো ।\nক্লাচ ৰুমৰ ভিতৰত প্ৰথমতে এক মৃদু গুঞ্জন উঠিছিল । পিচলৈ সিয়ে গৈ এক কোঢ়ালৰ ৰূপ লৈছিল । পিচৰ বেঞ্চত বহা কোনো কোনো দুৰ্ভগীয়া ছাত্রই এই প্ৰলয়ংকৰী অবস্থাৰ পৰা মুক্তি পাবলৈ পিচফালৰ খিৰিকীৰে জাপ মাৰি পলাবৰ উদ্যোগ লৈও বাৰান্দাত ৰখি থকা ভাইচ প্ৰিন্সিপাল নগেন শৰ্মা চাৰৰ ৰুদ্ৰমুৰ্তি দেখি সেই আশা পৰিত্যাগ কৰি ঠোট মুখ চেলেকি ঘূৰি আহি ভাগ্যক ধিয়াই নিজৰ পূৰ্ব স্থানতে বহি পৰিছিল ।\nকিছু সময় পাচতে আৰম্ভ হৈছিল আমাৰ ইংৰাজীত কথা কোৱাৰ অনুশীলন। মই আছিলো শ্ৰেনীৰ ফাৰ্স্ট বয় । মানে ৰোল নম্বৰ ওৱান। সদায় প্ৰথম বেঞ্চ খনতে বহো।মোৰ কাষতে সদায় বহে প্ৰিয় বন্ধু হিৰন্য — ৰোল নম্বৰ টু । ক্লাচ ৰুমৰ ভিতৰৰ আমাৰ এই সন্মান জনক অবস্থানেই যে এনেদৰে কাল ৰূপ লৈ আমাৰ দুজনৰ আগত ধৰা দিব সেই কথা আমাৰ সপোনৰো অগোচৰ আছিল ।\nআশা কৰা মতেই ইংৰাজীত কথোপকথন আৰম্ভ কৰাৰ পাল প্ৰথম বেঞ্চত বহি থকা মোৰ ওপৰতে আহি পৰিছিল । জ্বৰ ঘমাদি ঘামিব ধৰিছিলো মই । এনেয়ে হলে সমনীয়াৰ লগত মোৰ কথাৰ শেষেই নহয় । এতিয়া এই জটিল সন্ধিক্ষণত কাৰ লগতনো ইংৰাজীত কি কথা পাতো তাকে ভাবি মোৰ মূৰ আচন্দ্ৰাই কৰিবৰ উপক্ৰম হৈছিল।\nবহু ভাবি গুণি অবশেষত মোৰ কাষতে বহা হিৰণ্যৰ গাত লাহেকৈ খোচ মাৰি মই কও নকওকৈ কৈছিলো -” Do you know to play football ?”\n-“গৰু ! Wrong English”– গৰজি উঠিছিল প্ৰভাত ঠাকুৰীয়া চাৰ।\nঠাকুৰীয়া চাৰৰ এই মধুৰ সম্বোধনত কোচ মোচ খাই তলমূৰ কৰি মই এইবাৰ নিশ্চুপ হৈ ৰৈছিলো ।\nথূতৰিত ধৰি মোৰ মুখ খন ডাঙি দি চাৰে কৈছিল –“কব লাগিছিল – Do you know how to play football. আৰু গাত খোচ মাৰি যে কথা কৈছ, তাৰ নাম নাই নেকি ?”\n-“আছে,চাৰ”– ভয়ে ভয়ে মই কৈছিলো ।\n-“নামটো কি ?”\n-“হিৰণ্য কুমাৰ দেৱ চৌধুৰী”\n-“বেচ, এতিয়া তেন্তে ক Hallow, Hiranya. Do you know how to play football ?”\nভাটৌৰ নিচিনাকৈ মই আওৰাইছিলো । মইতো বাৰু কলোৱেই । এইবাৰহে আহি পৰিল বেচেৰা হিৰণ্যৰ পাল । থকথককৈ কপি থকা তাৰ গাৰ কপনি মই অনুভব কৰিব পাৰিছিলোৱেই । ঘৰ্ম্মাক্ত মুখাবয়বেৰে স্প্ৰিং লগা পুতলা এটাৰ নিচিনাকৈ জাপ মাৰি উঠি থিয় হৈ সি “Yes, I know ” বুলি কৈয়েই নিজৰ দায়িত্ব সামৰিছিল ।\nইংৰাজী কোৱাৰ অনুশীলনৰ পৰিসীমা এইবাৰ দ্বিতীয় বেঞ্চলৈকো বিস্তৃত হৈছিল । তৃতীয় বেঞ্চত বহি থকা কিৰণ নামৰ মোৰ অলপধতুৱা সহপাঠী জনে বাথৰুমলৈ প্ৰস্ৰাব কৰিবলৈ যোৱাৰ চলেৰে এই অবস্থাৰ পৰা মুক্তি লাভ কৰাটোৱেই বুদ্ধিমানৰ কাম হব বুলি বিবেচনা কৰিছিল । তাকে কৰিবলৈ যাওতে ঠাকুৰীয়া চাৰৰ পৰা বাহিৰলৈ যোৱাৰ অনুমতি ইংৰাজীতে বিচাৰিব লাগিব বুলি আগতে জনা হলে বেচেৰা কিৰণে এনে এটা আত্মঘাতী সিদ্ধান্ত কেতিয়াও নললেহেতেন। সুখ দুখৰ বন্ধু কিৰণৰ এনে নাকনি-কাণনি অবস্থা প্ৰত্যক্ষ কৰি পিচৰ বেঞ্চত বহি থকা সন্ত্রাস জৰ্জৰিত সহপাঠী সকলে ইংৰাজীৰ ক্লাচত আৰু কেতিয়াও বাহিৰলৈ নোযোৱাৰ দৃঢ় সংকল্প লৈছিল ।\nপ্ৰথমটো ক্লাচত ইংৰাজী কোৱাৰ কচৰৎ সেইদিনাখনলৈ দ্বিতীয় বেঞ্চতে সমাপ্ত হৈছিল । হলেও তাৰ প্ৰতিক্ৰিয়া গোটেই ক্লাচ ৰুমতেই বিয়পি পৰিছিল ।স্বয়ং ৰোল নম্বৰ নম্বৰ ‘ওৱান’ আৰু ‘টু’ ৰ এই দুৰ্দশা দেখি সমাগত অন্ধকাৰ ভবিষ্যতৰ কথা কল্পনা কৰি সহপাঠী সকলে নিজৰ অদৃষ্টকে দোষ দিছিল।বন্ধু সকলৰ হা-হুমুনিয়াহেৰে গধূৰ হৈ পৰিছিল ক্লাচ ৰুমৰ বতাহ ।\nস্কুলৰ পাঠ্যক্ৰমৰ এই বৈপ্লবিক পৰিবৰ্তন বিনা প্ৰতিবাদে সকলোৱে মানি লব খোজা নাছিল । স্কুল ছুটীৰ পাচত একাংশ প্ৰতিবাদমুখৰ সহপাঠীয়ে স্কুল কৰ্তৃপক্ষৰ এই হঠকাৰী সিদ্ধান্তৰ বিৰুদ্ধে জেহাদ ঘোষণা কৰাৰ কথা সক্ৰিয় ভাবে বিবেচনা কৰিব লৈছিল । দুৰ্বলমতি দুই এজন বন্ধুৱে এই ব্যবস্থা অপৰিবৰ্তিত থাকিলে পঢ়া শুনা পৰ্বৰ ইমানতে ইতি পেলাই ঘৰৰ খেতি বাতিৰ কামতে একানপতীয়াকৈ লাগি যোৱাৰ নিচিনা এক অভিলাসী পৰিকল্পনা গ্ৰহণ কৰিছিল ।\nখুব সোনকালেই আমাৰ ভীতিবিহ্বল অবস্থাৰ অবসান ঘটিছিল ।\nবিচক্ষণ শিক্ষাগুৰু প্ৰভাত ঠাকুৰীয়া চাৰৰ উৎসাহ, প্ৰেৰণা আৰু নিৰবচ্ছিন্ন প্ৰচেষ্টাত লাহে লাহে এষাৰ দুষাৰকৈ আমি ইংৰাজীত কথা কব পৰা হৈছিলো । এই ক্লাচটো মোৰ খুব ভাল লাগিবলৈ লৈছিল । পিচলৈ এই ক্লাচটোৰ বাবে মই বহুত আগৰে পৰা আগ্ৰহেৰে বাট চাব লৈছিলো ।\nমই নবম মান শ্ৰেণীলৈ উত্তীৰ্ণ হৈছিলো । ইংৰাজীত কথা কোৱাৰ বিষয়ত মোৰ আত্মবিশ্বাস পূৰাদমেই আহি পৰিছিল । হলেও সেয়া ক্লাচ ৰুমৰ ভিতৰতে সীমাবদ্ধ আছিল । ক্লাচ ৰুমৰ বাহিৰৰ কৰবাত এই নতুন পাৰদৰ্শিতা সাব্যস্ত কৰিবলৈ মোৰ মনটোৱে বিচাৰিছিল। পাঠশালাত সেয়া সম্ভব হৈ উঠা নাছিল।\nগৰমৰ বন্ধৰ দিন কেইটা কটাবলৈ গুৱাহাটীত থকা মোৰ বাইদেউৱে মোক মাতি পঠাইছিল । আনন্দত জপিয়াই উঠিছিলো মই । সুবিশাল ব্ৰহ্মপুত্রৰ পাৰত ছবিৰ নিচিনাকৈ জিলিকি থকা মনোৰম গুৱাহাটী চহৰ খনৰ সৈতে মই প্ৰথম দৰ্শণতে প্ৰেমত পৰিছিলো । বাইদেউ হতৰ ঘৰটোৰ অবস্থানটোও আছিল অতিকৈ সুন্দৰ । উজান বজাৰৰ নদীৰ ঘাটৰ ওচৰৰ টিলা এটাৰ ওপৰত অবস্থিত প্ৰাচীন ‘চত্রকাৰ দেৱালয়’খনৰ একেবাৰে কাষতেই আছিল বাইদেউ হতৰ ঘৰটো । ঘৰটোৰ বাৰান্দাত বহি সমুখৰ ব্ৰহ্মপুত্র খনৰ গম্ভীৰ ৰূপ চাই চাই মই ভাবত তন্ময় হৈ পৰিছিলো । মাজে মাজে দুই এটা কবিতাও লিখিছিলো ।\nকামাখ্যা মন্দিৰত কিবা পূজা এভাগ আগবঢ়াবলৈ বাইদেউ হত এদিন দিনটো জোৰা কাৰ্য্যসূচী লৈ মন্দিৰলৈ গৈছিল । মোকো লগতে লৈ গৈছিল । বাকী সকলো যেতিয়া মন্দিৰত পূজাৰ কামত ব্যস্ত হৈ পৰিছিল, মই অকলে অকলে ওপৰৰ ভুবনেশ্বৰী মন্দিৰৰ পিনে খোজ লৈছিলো । তাৰ পৰা তলৰ গুৱাহাটী চহৰ আৰু লুইত খনৰ দৃশ্য বৰ দৃষ্টিনন্দন বুলি মই কৰবাত পঢ়িছিলো ।\nভুবনেশ্বৰী মন্দিৰৰ সমুখৰ বহল শিল এচটাত বহি দুজন সুদৰ্শন ভদ্ৰলোকে নিজৰ মাজতে কথা পাতি আছিল । মানুহ দুজনে ইংৰাজী আৰু মাজে মাজে বাংলা ভাষাত কথা কৈছিল। তলৰ গুৱাহাটী চহৰ আৰু লুইত খনৰ শোভা চিৰস্থায়ী ভাবে ধৰি ৰাখিবৰ বাবে কেমেৰা এটা যে লগত লৈ আহা নহল তাকে কৈ এজনে আক্ষেপ কৰিছিল।\nমানুহ দুজন পশ্চিম বংগৰ পৰা আহা পৰ্য্যটক বুলিয়ে মোৰ ধাৰণা হৈছিল । ইংৰাজীত কথা কোৱাৰ এই সুবৰ্ণ সুযোগ হাতৰ পৰা নেহেৰুৱাবলৈ মই দৃঢ়প্ৰতিজ্ঞ হৈছিলো ।\nচুচুক চামাককৈ আগবাঢ়ি গৈ মানুহ দুজনৰ পাচফালে থিয় হৈ বহু সংকোচেৰে মই মাত দিছিলো –” Are you tourist ?”\nনিজৰ মাজৰ কথা বন্ধ কৰি মানুহ দুজনে মোৰ ফালে ঘূৰি চাইছিল ।\nমোৰ অতি সাধাৰণ পোছাক পৰিচ্ছদ আৰু দাৰিদ্ৰ্য পীড়িত অনাকৰ্ষণীয় চেহেৰা দেখি ভদ্ৰলোক দুজনে অবজ্ঞা অথবা তাচ্ছিল্য কৰা হলেও মই অকণো আচৰিত নহলোহেতেন । তেনে অভিজ্ঞতা মোৰ সৰু জীৱনটোত ইতিমধ্যেই বহুতো হৈছে। কিন্তু এই ভদ্ৰলোক দুজন আছিল বেলেগ প্ৰকৃতিৰ।\n-“Come,come. Join us. Yes, we are tourists from Calcutta”– মোক উৎসাহ দি এজন ভদ্ৰলোকে কৈছিল ।\nসাহস পাই মই আগবাঢ়ি গৈছিলো । দুই ভদ্ৰলোকে মৰম কৰি মোক নিজৰ মাজত বহুৱাই লৈছিল।–“And you are from ?”– সুধিছিল এইবাৰ আনজনে ।\n–“My home town is Pathsala. Hundred kilometre from here on the north bank.”–ব্ৰহ্মপুত্রৰ সিটো পাৰলৈ আঙুলি টোৱাই মই ঘোষণা কৰিছিলো ।\n-“In that case, it will be near to Manas Forest sanctuary”– ভদ্ৰলোকে কৈছিল ।\n-“Correct”–ভদ্ৰলোকৰ ভৌগোলিক জ্ঞানৰ প্ৰতি মোৰ শ্ৰদ্ধা উপজিছিল ।\n–“Do you know Siranjeev Sen?”– এই বাৰ মোৰ প্ৰশ্ন সোধাৰ পাল।\nসৰুৰে পৰাই মই আছিলো বাংলা সাহিত্যৰ ভক্ত । সেই সময়ত মই পিচে থ্ৰিলাৰ কাহিনী পঢ়িহে বেছি ভাল পাইছিলো । কলিকতাৰ চিৰঞ্জীব সেন আছিল মোৰ সেই সময়ৰ প্ৰিয় বাংলা সাহিত্যিক । তেখেতৰ থ্ৰিলাৰ কাহিনী সকলো বোৰেই মই পঢ়ি সাং কৰিছিলো।\n-“Of course,I do. But how do you know him ?”–আচৰিত হৈ ভদ্ৰলোকে সুধিছিল।\n-“I have read all his books”– গৰ্বেৰে উত্তৰ দিছিলো মই ।\n-“Like?”–ভদ্ৰলোকে যেন মোক পৰীক্ষাহে কৰি চাব খুজিছিল ।\n-” ‘আমি চি.আই.এ. এজেন্ট’, ‘আমি কে.জি.বি.এজেন্ট’, গোয়েন্দা অমনিবাস…”\n–“OK.OK.”–সপ্ৰশংস চাৱনিৰে ভদ্ৰলোকে এইবাৰ সুধিছিল-“Have you read Satyajit Ray’s thriller stories ?”\n-“No”- স্বীকাৰ কৰিছিলো মই ।\n–“I suggest, you read them. I am sure, you will like it even more”– মোৰ পিঠিত চপৰিয়াই দি ভদ্ৰলোকে মৰমেৰে পৰামৰ্শ দিছিল ।\nভুবনেশ্বৰীৰ পৰা কামাখ্যালৈকে কথা পাতি পাতি দুই ভদ্ৰলোকৰ সৈতে মই নামি আহিছিলো । ঢেৰ কথা পাতিছিলো আমি । কলিকতা খন কিমান ডাঙৰ, কিমান ব্যস্ত, চাব লগা ঠাই তাত কি কি আছে আদি মোৰ হাজাৰটা প্ৰশ্নৰ উত্তৰ দুই ভদ্ৰলোকে দি গৈছিল । কামাখ্যা মন্দিৰ প্ৰাংগনত দুই ভদ্ৰলোকে মোৰ পৰা বিদায় লৈছিল ।টেক্সি এখনেৰে দুয়োজনে নিজৰ হোটেললৈ গমন কৰিছিল ।\nসন্তুষ্টি আৰু আত্মবিশ্বাসেৰে মন পূৰ কৰি মই এইবাৰ আমাৰ পান্ডাৰ ঘৰৰ ফালে ধাবমান হৈছিলো– দুপৰীয়াৰ আহাৰ খাবলৈ। পান্ডাৰ ঘৰ গৈ পাই বাইদেউ হতৰ লগত অসমীয়াত কথা কবলৈ মোৰ অলপ অসুবিধাই হৈছিল ।


সতীৰ তেজ/পঞ্চম অঙ্ক - ৱিকিউৎস\nসতীৰ তেজ/পঞ্চম অঙ্ক\n←সতীৰ তেজ/চতুৰ্থ অঙ্ক\n3182সতীৰ তেজদণ্ডিনাথ কলিতা১৯৫০\nৰজাৰ নগৰ—গড়ৰ ভিতৰ।\nচুলিক্‌ফা আৰু বুঢ়াগোঁহাইৰ প্ৰবেশ।\nৰজা। —আমাৰ সকলো চেষ্টা ব্যৰ্থ হ’ল, শত্ৰু আজি দুৱাৰ মুখত। এতিয়া উপায় কি ডাঙ্গৰীয়া?\nবুঢ়া। —উপায় নাই স্বৰ্গদেৱ। গুৱাহাটীৰ পৰা শক্ৰ আহি গড়গাওঁ পালে, আমাৰ সকলো বাধা বিফল হ’ল। সকলো উপায় শেষ হ’ল।\nৰজা। —তেন্তে সিংহাসন ৰাখিব নোৱাৰোঁ?\nবুঢ়া। —নোৱাৰে। গদাপাণি নিজে বীৰ, বৰফুকন প্ৰধান সহায়, পানী-ফুকন, সলাল গোহাঁই তেওঁৰ সহকাৰী, কামৰূপৰ বিষয়াসকল অনুগত। প্ৰজা বিদ্ৰোহী, ডাঙৰীয়াসকল শত্ৰুৰ লগত। এনে অৱস্থাত সিংহাসন ৰক্ষা তো দূৰৰ কথা, ইয়াত থাকি আত্মৰক্ষা কৰাও অসম্ভব।\nৰজা। —তেন্তে কি কৰিব লাগে?\nবুঢ়া। —অবিলম্বে নগৰ এৰিবৰ ব্যৱস্থা কৰিব লাগে।\nৰজা। —কিয়? এতিয়াও বহুতো বিষয়া আমাৰ দলত আছে, এতিয়াও ৰাজকীয় সৈন্য শেষ হোৱা নাই; আপোনাৰ পাইক\nএতিয়াও ঢুকোৱা নাই; এতিয়াও মোৰ বাহু অৱশ হোৱা নাই। তেন্তে নগৰ এৰিম কিয়?\nবুঢ়া। —প্ৰাণ ৰক্ষাৰ নিমিত্তে। সৰহীয়া দল-বল লৈও শত্ৰুক বিমুখ কৰিব নোৱাৰিলোঁ। এতিয়া যি সহায়-সাৰথি অৱশিষ্ট, তাৰে জয়লাভ হ’ব নোৱাৰে।\nৰজা। —জয়লাভ নহ’ব পাৰে, কিন্তু এতিয়াও যুদ্ধ হ'ব পাৰিব।\nবুঢ়া। —বিদ্ৰোহী প্ৰজাৰ হাতত লাঞ্ছনা ভুগিবলৈ যুদ্ধ কৰাৰ প্ৰয়োজন কি?\nৰজা। —আৰু পলাই প্ৰাণ ৰাখিবৰ প্ৰয়োজনেই বা কি?\nবুঢ়া। —প্ৰয়োজন আছে। আজি প্ৰজাৰ অসন্তোষত গদাপাণিৰ সুযোগ মিলিছে, কালিলৈ হয় তো গদাপাণিৰ শাসনত আকে প্ৰজা বিদ্ৰোহী হ’ব, আকৌ আপোনাক বিচাৰি আনিব।\nৰজা। —ডাঙৰীয়া! আপোনাৰ মন্ত্ৰণা আৰু মই নুশুনো। যি সিংহাসন ৰক্ষাৰ নিমিত্তে নাৰীবধ কৰিবলৈকে কুষ্ঠিত নহলোঁ , নিজৰ তেজ-মঙ্গহৰ কোঁৱৰসকলৰ তেজেৰে হাত ৰাঙ্গলী কৰিলোঁ, শই শই নিৰীহ প্ৰজাক শালত দি ৰাজ্যত মহামাৰীৰ সৃষ্টি কৰিলোঁ, সেই সিংহাসন মই স্ব-ইচ্ছাত এৰিব নোৱাৰোঁ—নেৰোঁ।\nবুঢ়া। —স্বৰ্গদেৱ! মানুহৰ অৱস্থা কালৰ মুখাপেক্ষিণী। কোনে জানে কেতিয়া কি হয়। সম্প্ৰতি আত্মৰক্ষা কৰি ভবিষ্যতলৈ অপেক্ষা কৰাই একমাত্ৰ সদুপায়।\nৰজা। —ভবিষ্যৎ মোক নালাগে, মোক লাগে বৰ্ত্তমান। বৰ্তমানে কৈছে –মই অসমৰ ৰজা, মোৰ প্ৰজা আৰু বিষয় বিদ্ৰোহী। হয় সিহঁতক দমন কৰি সিংহাসনৰ গৌৰব বঢ়াব লাগিব, নহলে সিংহাসনে সৈতে ধূলিৰ লগত মিলি যাব লাগিব।\nবুঢ়া। —জানি-শুনি তেনে কৰাটো পতঙ্গ-বৃত্তিৰ বাহিৰে একো নহয়।\nৰজা। —যি হওক, সেয়ে মোৰ স্থিৰ সিদ্ধান্ত।\nবুঢ়া। —মই তাক সমৰ্থন কৰিব নোৱাৰে। মই আকৌ স্বৰ্গদেৱক জনাওঁ, আত্মগোপনৰ বাহিৰে অন্য পথ নাই।\nৰজা। —আপোনাৰ পৰামৰ্শ মোক নালাগে। শেহলৈকে যুদ্ধ কৰিব লাগিব, এয়ে মোৰ আদেশ।\nবুঢ়ী। —স্বৰ্গদেৱ! তেনে আত্মঘাতী আদেশ পালন কৰিবলৈ মই অক্ষম। জলা জুইত জাপ দিয়া বিবেচকৰ কাৰ্য্য নহয়।\nৰজা। —মই সুধিব পাৰে নে ডাঙ্গৰীয়া, এই জুই জ্বলালে কোনে? কোনে আগৰ ৰজাক হত্যা কৰি মোক পাটত বহুৱাইছিল? কোনে কুট পৰামৰ্শেৰে অত্যাচাৰৰ বীজ মন্ত্ৰ মোক দান কৰিছিল? কাৰ মন্ত্ৰণাৰ বানত সকলো সজ পৰামৰ্শ উটুৱাই দি ৰাজ্যত হাহাকাৰ লগালোঁ? আজি ৰজা হৈও প্ৰজাৰ চকুত মই হীন; আপনি ক'ব নে ই কাৰ সুবিবেচনাৰ ফল?\nবুঢ়া। —মই চিৰদিন স্বৰ্গদেৱৰ অৰ্থে প্ৰাণ আগ বঢ়াই আহিছোঁ। মোৰ বিবেচনা, মোৰ ৰাজনীতি, সকলো স্বৰ্গদেৱৰ মঙ্গলৰ\nনিমিত্তে। জানি-শুনি দোষাৰোপ কৰিলে মোৰ কবলৈ একো নাথাকে।\nৰজা। —ক’বলৈ নাথাকে, নক’ব। ইমান দিন আপোনাৰ ওপৰত নিৰ্ভৰ কৰি চলিলোঁ, আৰু নচলোঁ। যুদ্ধ কৰিব লাগিব, বিদ্ৰোহীক যিমান পৰ পাৰি ভেটিব লাগিব; প্ৰয়োজন হলে শত্ৰুৰ তৰোৱালত বুকু পাতি দিব লাগিব। মোৰ সঙ্কল্প শুনক,—বাহিৰত শত্ৰক বাধা দিবৰ আৰু সময় নাই, কিন্তু ৰাজপুৰী ৰক্ষা কৰিবলৈ সকলো সুযোগ বৰ্ত্তমান। গড়ৰ ভিতৰৰ পৰা যুদ্ধ কৰিম, শেষ মূহূৰ্ত্তলৈকে অস্ত্ৰত্যাগ নকৰে। হয় শত্ৰুক্ষয়, নহয় মৃত্যু,—এয়ে মোৰ প্ৰতিজ্ঞা। আপুনি প্ৰস্তুত হওক।\nবুঢ়া। —স্বৰ্গদেৱ! উন্মাদ নহব, আত্মহত্যা নকৰিব।\nৰজা। —কিয় নকৰিম! হত্যা যে মোৰ জীৱন-যজ্ঞ! হত্যাতেই মোৰ ৰাজ্যাভিষেক, হত্যাই মোৰ শাসন-মন্ত্ৰ। আৰু তাৰ পুৰোহিত—আপুনি স্বয়ং। এতিয়াও পূৰ্ণাহুতি বাকী, তাক সম্পূৰ্ণ কৰিব লাগিব। জানে নে কিহেৰে? তেজেৰে—ইন্দ্ৰবংশী মহাৰাজ চুলিক্‌ফা আৰু আতন বুঢ়াগোঁহাইৰ তেজেৰে। ই মোৰ স্থিৰ সিদ্ধান্ত, আপুনি দ্বিৰুক্তি নকৰিব। ( এজন সৈনিকৰ প্ৰবেশ। )\nসৈনিক। — (সেৱা কৰি) স্বৰ্গদেৱ! আমাৰ সৈন্য ছিন্ন-ভিন্ন হ’ল, শত্ৰ মহাপয়োভৰেৰে আহিছে, গড় পাবলৈ পলম নাই।\n( প্ৰস্থান। )\nৰজা। —গড় পালেহি। ডাঙ্গৰীয়া! কি চাই আছে? বেগাই আহক, শত্ৰুক ভেটা দিবৰ এয়েই শেষ সুযোগ।\nবুঢ়া। —স্বৰ্গদেৱ! এতিয়া ধৈৰ্য্য হেৰুৱাবৰ সময় নহয়, ভবিষ্যৎ ভাবিবৰ সময়।\nৰজা। —সেই সময় অতীত হৈছে। সম্মুখত একেটি মাথোন পথ – যুদ্ধ-মৃত্যু। প্ৰস্তুত হওক, -শীঘ্ৰে, পলম নকৰিব।\nবুঢ়া। —স্বৰ্গদেৱ! প্ৰাণৰ মমতাত মই যুদ্ধ ত্যাগৰ প্ৰস্তাব কৰা নাই। কৰিছোঁ ভবিষ্যতৰ চিন্তাত, মোৰ নীতিৰ ব্যৰ্থতা দেখি। আপুনি ভুলৰ ওপৰত ভুল নকৰিব। এতিয়াও আহক, আত্মগোপন কৰি উজ্জল ভবিষ্যতৰ সন্ধান কৰোঁ, ব্যৰ্থনীতি-পাৰোঁ যদি সফল কৰোঁ। যদি নোৱাৰোঁ, তেতিয়াও মৰিবৰ উপায় ওলাব। মৃত্যুৰ নিমিত্তে ইমান বিতত হৈছে কিয়?\nৰজা। —যুক্তি-তৰ্ক, মোক নালাগে, মোক স্পষ্ট উত্তৰ লাগে – মোৰ আদেশ পালিবলৈ আপুনি প্ৰস্তুত নে অপ্ৰস্তুত?\nবুঢ়া। —যদি মৃত্যুৱেই স্বৰ্গদেৱৰ একমাত্ৰ অভিলাষ, তেনেহলে আৰু উপায় নাই। কিন্তু মনত ৰাখিব এই ভ্ৰান্ত নীতিৰ ফল শুভ নহয়। এতিয়া আপুনি নুবুজিলে, যেতিয়া বুজিব, তেতিয়া আৰু সংশোধনৰ সুযোগ নাথাকে।\nৰজা। —কি সিদ্ধান্ত কৰিলে?\nবুঢ়া। —জানো — যুদ্ধত নমা ভুল হ'ব। তথাপি সেই ভুলেই যেতিয়া স্বৰ্গদেৱৰ শেষ অভিলাষ তাক পূৰ্ণ কৰিম।\nৰজা। — যাওক তেন্তে, শেষ চেষ্টাৰ নিমিত্তে সজ্জিত হওক। মৃত্যুৰ পূৰ্ব্ব মুহূৰ্ত্তলৈকে অস্ত্ৰত্যাগ নকৰিবলৈ সঙ্কল্প কৰক। যাওক, ৰাজপুৰী-ৰক্ষাৰ নিমিত্তে জীৱন পণ কৰি অগ্ৰসৰ হওক।\nবুঢ়া। — যাওঁ। কিন্তু ফলাফলৰ বাবে মই দায়ী নহওঁ।\nৰজা। — যিদিনা সিংহাসনত বহিলোঁ, সেই দিনাৰ পৰাই মৃত্যুৰ বিভীষিকা মোৰ সঙ্গিনী-দিঠকে সপোনে। আজি সিংহাসন এৰিলেও তাই মোক এৰি নিদিয়ে। হয় সিংহাসন, নহয় মৰণ, আন পথ নাই। ( অলপ ভাবি ) সিংহাসন! অদ্ভুত মহিমা তোৰ! তই মানবক দানব কৰিব পাৰ; বিশ্বাসক ঘাতকৰ খড়গত পৰিণত কৰিব পাৰ, ৰাজ মুখৰ নামত হলাহল পিয়াই দেহ-মন জৰ্জৰিত কৰিব পাৰ। তথাপিও তোক নেৰে –যেতিয়ালৈকে তই নিজে এৰা নিদিয়। ( অলপ পৰ স্থিৰ দৃষ্টিৰে চাই থাকি ) সৌৱা, মৃতকসকলৰ প্ৰেতাত্মাবোৰ লৰি আহিছে, মোক বেৰি ধৰিছে। পলাব নোৱাৰোঁ,-পলাবৰ চেষ্টা নকৰো , তেওঁলোকৰ তৰ্পণ কৰিবলৈ আজি মোৰ এক মাত্ৰ সম্বল বুকৰ শোণিত।\nবুঢ়া। — স্বৰ্গদেৱ শত্ৰু পালেহি। গড় ভাঙ্গিবলৈ আৰম্ভ কৰিছে। গড়-ৰখীয়া সেনা প্ৰায় শেষ। ভেটা দিয়া অসম্ভব।\nৰজা। — তথাপি শেষ মুহূৰ্ত্তলৈকে ভেটিব লাগিব। ব'লক, শৰীৰৰ সকলো সামৰ্থ্য একেলগ কৰি শত্ৰুৰ ওপৰত জপিয়াই পৰোঁগৈ।\n( দুয়োৰে প্ৰস্থান। )\n( নেপথ্যত হিলৈৰ শব্দ আৰু লগে লগে জয়-ধ্বনি :–“জয় গদাপাণিৰ জয়”। পিচলৈ চাই চাই কেইটামান সৈনিকৰ প্ৰবেশ আৰু প্ৰস্থান। অলপ পিচত ব্যস্ত ভাবে ৰজাৰ প্ৰবেশ )\nৰজা। — শক্ৰৱে গড় অধিকাৰ কৰিলে। আৰু সময় নাই। চুলিক্‌ফা! তোৰ অস্তিত্ব আৰু এক মুহূৰ্ত্ত।\n( বুঢ়া গোঁহাইৰ প্ৰবেশ )\nবুঢ়া। — স্বৰ্গদেৱ! সকলো অন্ত। গড় অতিক্ৰম কৰি শত্ৰুৱে পুৰীত প্ৰবেশ কৰিছে। আৰু উপায় নাই স্বৰ্গদেৱ। যদি প্ৰাণ ৰক্ষাৰ প্ৰয়োজন আছে, সুৰঙ্গৰ আশ্ৰয় লওক।\nৰজা। — ৰাজ্যেশ্বৰ হৈ বহু পশুৰ দৰে চুলিক্‌ফাই গহবৰত আশ্ৰয় নলয়। আত্মগোপন অসম্ভব। এয়ে আমাৰ শেষ মুহূৰ্ত্ত! আহক, এই মুহূৰ্ত্তৰ সদ্ব্যৱহাৰ কৰোঁ। শক্ৰৰ ভোগৰ নিমিত্তে এই ৰাজপুৰী ৰক্ষা কৰাৰ প্ৰয়োজন নাই। তাক জলাই দিওঁ। তাৰ পিচত শক্ৰৰ মাজত জপিয়াই পৰি জীৱনৰ শেষ কৰ্ত্তব্য সাধন কৰো।\n( দুয়োৰে প্ৰস্থান )\nনেপথ্যত। — জয় গদাপাণিৰ জয়! জয় গদাপাণিৰ জয়! জয় গদাপাণিৰ জয়!\n( গদাপাণি, বন্দৰ, পানীফুকন আৰু সৈন্যৰ প্ৰবেশ )\nগদা। — শত্ৰু-সৈন্য ছিন্ন-ভিন্ন, নগৰৰ প্ৰাচীৰ ধূলিসাৎ ততালিকে ৰাজপুৰী অধিকাৰ কৰি জয়লাভ সম্পূৰ্ণ কৰিব লাগিব। আৰু অপেক্ষা নকৰিব, আগ বাঢ়ক, এটি শত্ৰুও যেন পলাব নোৱাৰে। আজি চুলিক্‌ফাক বুজাই দিওঁ– নীচ ষড়যন্ত্ৰৰ পৰিণাম কি ভয়াবহ, সতীৰ তেজৰ চেকা কিমান গভীৰ, নাৰী-পীড়নৰ কি অচিন্তনীয় ভীষণ প্ৰতিফল।\n( সকলোৰে গ্ৰস্থান )\n( কেইটামান ৰজাঘৰীয়া ৰণুৱাৰ প্ৰবেশ )\nসকলোৱে। — পলা, পলা।\nপ্ৰথম। — হেৰ পলাবি ক'লৈ? বোলে নগাৰ চাঙৰ তলে হে বাট।\nদ্বিতীয়। — তেও বোলে নমৰে মানে চাবা, নুবুৰে মানে বাবা।\n( ওলাব খুজি থমকা খাই ৰয়। সন্মুখৰ ফালৰ পৰা সসৈন্যে পানীফুকন সোমায় )\nপানী। — নপলাবি। যদি জীৱনৰ মায়া আছে, অস্ত্ৰ পৰিত্যাগ কৰ, আত্মসমপণ কৰ।\n( ৰজাঘৰীয়া ৰণুৱাকেইটাই অস্ত্ৰশস্ত্ৰ আগ বঢ়াই দি সেৱা কৰে )\nপানী। — সৈনিক! এওঁলোক যুদ্ধৰ বন্দী। লৈ যোৱাঁ।\n(ওলাই যায়। সৈন্যবিলাকে অস্ত্ৰ-শস্ত্ৰ আৰু বন্দীবিলাকক লৈ যায় )\nবুঢ়া। — ব্যৰ্থ হ’ল! শেষ ৰক্ষা কৰিব নোৱাৰিলোঁ, স্বৰ্গদেৱৰ অধীৰতাই মোৰ নীতি ব্যৰ্থ কৰিলে। বৃথা চেষ্টা। এই বাৰ নিস্তাৰ নাই।\n(বন্দৰৰ প্ৰবেশ )\nবন্দৰ। — আতন বুঢ়াগোহাঁই! এতিয়াও ৰণৰ হেপাহ পলোৱা নাই নে? চুজিন্‌ফা স্বৰ্গদেৱৰ অকাল মৃত্যু, বীৰ-জায়া জয়মতীৰ পাশবিক হত্যাকাণ্ড, প্ৰজাৰ ওপৰত কৰা নৃশংস অত্যাচাৰ, –সকলো মহাপাপৰ মহা প্ৰায়শ্চিত্ত আহিব লাগিছে। প্ৰস্তুত হোৱা, নহলে আত্মসমপণ কৰাঁ।\nবুঢ়া। — কোন তই? বন্দৰ! কাৰ অনুগ্ৰহত আজি তই ৰাজ-প্ৰতিনিধি? এয়েই নে তোৰ ৰাজভক্তি? এয়েই নে তোৰ কৃতজ্ঞতা? বিশ্বাসঘাতক। ৰাজদ্ৰোহী! ইহকালত তোৰ শাস্তি প্ৰাণদণ্ড, পৰকালত অনন্ত নৰক।\nবন্দৰ। — বক্তৃতা শুনিবলৈ অৱসৰ নাই! যদি মঙ্গল বাঞ্ছা কৰা, আত্মসমপণ কৰাঁ।\nবুঢ়া। — আত্মসমপণ! ৰাজদ্ৰোহীৰ ওচৰত আত্মসমৰ্পণ! আচৰিত! এতিয়াও তোৰ কণ্ঠৰোধ হোৱা নাই! আতন বুঢ়াগোঁহাই বিশ্বাসঘাতক নহয়। নিশ্চয় জানিবি, আতন বুঢ়াগোহাঁয়ে স্বৰ্গদেৱৰ বাহিৰে কাৰো ওচৰত আত্মসমৰ্পণ নকৰে।\nবন্দৰ। — তেন্তে আত্মৰক্ষা কৰ।\n( আক্ৰমণ কৰে। যুদ্ধ কৰি দুয়ো ওলাই যায় )\n( গদাপাণিৰ প্ৰবেশ )\nগদা। — সকলো শেষ! একমাত্ৰ বাকী আহোম কুলৰ কলঙ্ক চুলিক্‌ফা। তাক সময় দিছোঁ– তাৰ পাপৰ পৰিণাম\nচাবলৈ, আসন্ন মৃত্যুৰ ভীষণ দৃশ্যত আৰ্ত্তনাদ কৰিবলৈ। এইবাৰ শেষ বাৰ। তাৰ তেজেৰে জয়াৰ তৰ্পণ কৰিম,– প্ৰতিশোধৰ শেষ তৃষ্ণা নিবৃত্ত কৰিম।\n( যাব খোজে। এনেতে ওপৰত জুইৰ পোহৰ দেখা যায়, আৰু আকাশ ৰঙ্গ হৈ উঠে। ঘনে ঘনে হিলৈৰ শব্দ শুনা যায়। গদাপাণি থমক খাই ৰৈ সেই ফাললৈ চায় )\nগদা। — কি! নগৰত জুই লগালে কোনে? অলপ ৰৈ ) বেচ হৈছে, সুন্দৰ হৈছে। নাৰকীয় লীলাৰ স্থল, পিশাচৰ গহবৰ এই পাপপুৰী ধূলিৰ লগত মিলি যাওক, পাপীৰ শেষ চিহ্ন পৰ্য্যন্ত অন্তৰ্হিত হওক। এই নগৰ মোক নালাগে। পুৰণিক সমাধিৰ গৰ্ভত এৰি নতুন নগৰ নিৰ্ম্মাণ কৰিম, আহোমৰ লুপ্ত কীৰ্ত্তি পুনৰ উদ্ধাৰ কৰিম।\n( বন্দৰৰ প্ৰবেশ )\nবন্দৰ। — আমাৰ কাৰ্য্য শেষ। ৰজা, বুঢ়াগোঁহাই দুয়ো বন্দী।\nগদা। — লৈ আহক!\n( বন্দৰৰ প্ৰস্থান )\nগদা। — আজি মোৰ জীৱনৰ সাধনা পূৰ্ণ হ’ল (স্থিৰদৃষ্টিৰে ওপৰলৈ চাই) জয়া! জয়া! চোৱাঁহি আজি তোমাৰ মহাব্ৰতৰ শেষ পৰিণতি, পাপীৰ প্ৰতি উদাস অন্তৰৰ নিৰ্ম্মম প্ৰতিশোধ!\n(প্ৰহৰী বেষ্টিত ৰজা আৰু বুঢ়াগোঁহাইক লৈ বন্দৰ আৰু পানী ফুকনৰ প্ৰবেশ )\nগদা। — আতন বুঢ়াগোঁহাই! মনত আছে নে ইমান দিন কত নৰনাৰীক হত্যা কৰিলা? কত ৰজা ৰাজকুমাৰক বধ কৰিলা?\nএই বাৰ তোমাৰ হত্যা। তোমাৰ ক’বলগীয়া কিবা আছে নে?\nবুঢ়া। — মোৰ বক্তৱ্য—মোৰ কাৰ্য্যত কোনো ব্যক্তিগত উদ্দেশ্য নাই। যি কৰিছোঁ ৰাজকৰ্ম্মচাৰীৰূপে কৰ্ত্তব্যৰ অনুৰোধত। আজি মোৰ নীতি ব্যৰ্থ হৈছে, তথাপিও মোৰ সান্তনা– মই কৰ্ত্তব্যভ্ৰষ্ট হোৱা নাই, ৰাজদ্ৰোহ মহাপাপত লিপ্ত হোৱা নাই।\nগদা। — চিন্তিত ভাবে ) হ'ব পাৰে, – ভাবিব লাগিব, প্ৰকৃত উদ্দেশ্য জানিব লাগিব। ( প্ৰহৰীৰ প্ৰতি ) প্ৰহৰী, লৈ। যা। এওঁৰ বিচাৰ আজিলৈ স্থগিত থাকিল।\n(বুঢ়াগোহাঁইক লৈ যায় )\nগদা। — ৰজালৈ চাই ) চুলিক্‌ফা। আছে নে তোমাৰ কিবা ক'বলগীয়া?\nৰজা। — ( ঘৃণা আৰু বিৰক্তিৰ ভাবেৰে গদাপাণিলৈ চায়। )\nগদা। — কি শাস্তি তোমাৰ উপযুক্ত হ’ব ক’ব পাৰা নে?\nৰজা। — এদিন আগতে এই প্ৰশ্ন ওলোটা হ'লহেতেন। আজি তোমাৰ পাল। মোৰ কোনো বক্তব্য নাই।\nগদা। — ক্ষমা প্ৰাৰ্থনা?\nৰজা। — ৰাজদ্ৰোহীক ৰজাই শাস্তি দিয়ে, ক্ষমা নোখোজে। তুমি। আজি বিজেতা হ’ব পাৰা, তথাপিও তুমি ৰাজদ্ৰোহী।\nগদা। — শুনা তেন্তে তোমাৰ শাস্তি– সম্প্ৰতি অন্ধকাৰ কাৰাগাৰত তোমাৰ ঠাই, অনাহাৰ তোমাৰ ব্ৰত। নিজ দুষ্কাৰ্য্য সুঁৱৰি\nঅনুতাপৰ বহ্নিত জলি জলি, অনাহাৰত মৃতকল্প হৈ যেতিয়া মৃত্যুক আৰাধনা কৰিবা, তেতিয়াহে তোমাৰ আচল শাস্তি আৰম্ভ হ’ব। সি যেনে-তেনে শাস্তি নহয়—কল্পনাতীত। শৰীৰৰ বেলেগ বেলেগ অংশ এনে ভাবে ক্ষতবিক্ষত কৰা হ'ব যাতে যন্ত্ৰণাৰ তীব্ৰ জ্বালাত প্ৰাণ কণ্ঠাগত হয়, অথচ মৃত্যু নহয়। আমৰণ এই শাস্তিৰ ব্যৱস্থা হ'ব। প্ৰহৰী! লৈ যা।\n( প্ৰহৰীয়ে নিব খোজে। এনেতে বেগেৰে ৰাণীৰ প্ৰবেশ। )\nৰাণী। — কোঁৱৰ! মোৰ স্বামীৰ প্ৰাণ দান দিয়াঁ কোৱৰ।\nগদা। — কোন তুমি?\nৰাণী। — মই তোমাৰ শত্ৰুৰ সহধৰ্ম্মিণী।\nগদা। — তেন্তে তোমাৰ অনুৰোধ অন্যায়। তোমাৰ স্বামীৰ যি অপৰাধ, পৃথিবীৰ সকলো শাস্তি একেলগে দিলেও যথেষ্ট নহয়.।\nৰাণী। — কিন্তু কোনো শাস্তিয়েই অতীতক ওভতাব নোৱাৰে,-যি গ’ল তাক ঘূৰাই নিদিয়ে। সেই মহা অমঙ্গলে যি ৰাজসম্পদ তোমাক চপাই দিছে, তাকো তুমি এৰিব নোৱাৰা। সেই কাৰণে মই প্ৰাৰ্থনা কৰিছে, স্বামীক ৰক্ষা কৰাঁ। শাস্তি নিদিলে যদি নহয়, তেওঁৰ সলনিত মোক শাস্তি দিয়া,– জয়াৰ ওপৰত কৰা অত্যাচাৰৰ প্ৰতিশোধ মোৰ ওপৰত লোৱাঁ!\nগদা। — তুমি নাৰী। নাৰীৰ ওপৰত অত্যাচাৰ হব নোৱাৰে।\nৰাণী। — নহয়, সি ভুল। নাৰীৰ তেজৰ চেকা ধুবলৈ নাৰীৰ তেজেই উপযুক্ত। বিচাৰৰ সমতা ৰক্ষা কৰি স্বামীৰ হৈ মোক শাস্তি দিয়া। স্বামীক মুক্তি দিয়া।\nগদা। — মুক্তি! –অসম্ভব।\nৰাণী। — তেন্তে মই নিজে শাস্তি গ্ৰহণ কৰিম, মোৰ প্ৰাণ বিসৰ্জন দি স্বামীৰ পাপৰ প্ৰায়শ্চিত্ত কৰিম। বিদায়! অন্তিম বিদায়! (লৰ মাৰিব খোজে। )\nগদা। — ৰ’বা, নাযাবা!\nৰাণী। — মোৰ কাকুতিৰ যেতিয়া ফল নধৰিলে ৰৈ কি কৰিম! পতিৰ অবিহনে একমাত্ৰ মৃত্যুৱেই সতীৰ আশ্ৰয়। তাৰ বাহিৰে আৰু ঠাই ক’ত? তুমি জয়াৰ স্বামী, তোমাক সৰহ কোৱাৰ সকাম নাই। স্বামীৰ লগতেই মোৰো জীৱনৰ শেষ।\n( যাব খোজে। )\nগদা। — ক্ষান্ত হোৱা ৰাণী? পাপৰ জোখ আৰু নবঢ়াবা। তোমাৰ প্ৰাৰ্থনা গ্ৰহণ কৰিলোঁ।\n( ৰজালৈ চাই) চুলিক্‌ফা! চোৱা-নাৰীৰ স্বাৰ্থত্যাগ, নাৰীৰ মহীয়সী শক্তি। এই নাৰীৰ যি অবমাননা কৰে, তাৰ মনুষ্যত্ব ক’ত?\nৰজা। — গদাপাণি। মই তোমাৰ কৰুণা-ভিখাৰী নহওঁ, শাস্তিৰ নিমিত্তে প্ৰস্তুত আছোঁ।\nগদা। —কিন্তু নাৰীৰ মৰ্য্যাদা ৰাখিব লাগিব। ৰাণী, যোৱাঁ,\nতোমাৰ স্বামীৰ প্ৰাণদণ্ড ৰহিত কৰিলোঁ। তেওঁৰ যাৱজ্জীৱন নামৰূপলৈ নিৰ্ব্বাসিত কৰা হ'ল। তাত তেওঁ সকলো সুবিধা ভোগ কৰিব পাৰিব, কিন্তু যদি কেতিয়াৰ কোনো ষড়যন্ত্ৰত লিপ্ত হয়, তেন্তে পূৰ্ব্বৰ শাস্তি পূৰ্ণভাবে ভোগ কৰিব লাগিব। যোৱাঁ এতিয়া।\nৰাণী। — কোঁৱৰ! তোমাৰ ধাৰ মই এই জীৱনত শুজিব নোৱাৰোঁ। মোৰ কৃতজ্ঞতা গ্ৰহণ কৰাঁ। ঈশ্বৰৰ ওচৰত প্ৰাৰ্থনা কৰে , তোমাৰ মঙ্গল হওক, তোমাৰ যশস্যা, দেশে দেশে বিয়পি পৰক। গদা -যোৱা এতিয়া।\n(ৰাণীৰ প্ৰস্থান। )\nপ্ৰহৰী, ৰজাক লৈ যা, চাবি, যেন ৰাজ সম্মানৰ লাঘব নহয়।\n( ৰজাক লৈ প্ৰহৰী যাব খোজে। )\nৰজা। — গদাপাণি! তোমাৰ কাৰ্য্য দেখি বুজিছোঁ শত্ৰু হলেও তুমি মহান। সেই বাবে তোমাক এটা উপদেশ দিওঁ, –যদি সিংহাসন ৰাখিব খুজিছা, খুটাকেইটা সলাই ল'বা।\n( প্ৰহৰীসহ প্ৰস্থান। )\nবন্দৰ। — আমাৰ কাৰ্য্য সুচাৰুৰূপে সমাধা হ’ল, অতি শীঘ্ৰে অভিষেক সম্পন্ন কৰিব লাগে।\nপানী। — তাৰ পূৰ্বেই নগৰ সুসজ্জিত কৰিব লাগিব, বিধ্বস্ত নগৰক জীৱন্ত কৰিব লাগিব।\nগদা। — নালাগে,–একো নালাগে। গড়গাওঁ শ্মশানত পৰিণত হওক, তাৰ অস্তিত্ব বিস্মৃতিৰ গৰ্ভত লয় যাওক। য’ত শিবিৰ পাতি গড়গাওঁ অধিকাৰ কৰিছো, সেই বৰকলাই মোৰ নগৰ, তাতেই অভিষেকৰ কাৰ্য্য সম্পন্ন কৰিম।\n( গায়ন, বায়নৰে সৈতে ডাঙ্গৰীয়া, বিষয়া আৰু অদ্যান্ত\nলোকৰ প্ৰবেশ। )\n( সকলোৱে আঠু কাঢ়ি সেৱা জনায়। )\nগদা। — আপোনালোকৰ ব্যৱহাৰত সন্তুষ্ট হৈছোঁ। এতিয়া আহক, এক মুহূৰ্ত্তও অবাবত নষ্ট কৰিব নোৱাৰি। ৰাজ্য জুৰি অৰাজকতা, তাক গুচাই শান্তিস্থাপন কৰিব লাগিব, দেশক নতুনকৈ গঢ়িব লাগিব। ঈশ্বৰৰ ওচৰত প্ৰাৰ্থনা কৰক—যেন ইমানতেই ৰাজ্যৰ সকলো অপায় অমঙ্গল আঁতৰ হয়; যেন দেৱতাৰ আশীৰ্ব্বাদত ঘৰে ঘৰে শান্তিয়ে বিৰাজ কৰে;–অৰাজক আহোম ৰাজ্য ৰাম ৰাজ্যত পৰিণত হয়।\n( সকলোৱে মূৰ দোঁৱায় )\nপঞ্চম অঙ্ক শেষ।\nপথাৰৰ মাজতে জয়মতীক বন্ধা কোঁটকৰা গছ জোপা। দুয়ো দাঁতিয়ে\nঅসংখ্য মানুহ, এফালে মতা, এফালে তিৰুতা। কেইজনমান\nএজন প্ৰহৰী। – স্বৰ্গদেৱ আহিব লাগিছে, তোমালোক কোনেও হাই উৰুমি নকৰিবাহঁক।\n( কোঁচত ফুল লৈ কেইজনীমান কুমাৰীৰ প্ৰবেশ )\nকুমাৰীসকল –জয় সৰগৰে জ্যোতি,\n,, সতী জয়মতী,\n,, নাৰী সমাজৰে ৰাণীI\n,, মৰণক জিনিলা,\n,, স্বামীকো ৰাখিলা,\n,, সতীৰে ধৰমে মানি।\n,, শুনো একেৰাহে,\n,, তোমাৰে খিয়াতি গোৱাঁ।\n,, ভকতিৰে তোলা,\n,, চকু-লোৰে ধোৱা,\nজয় ফুলৰে আঁজলি লোৱাঁ\n(ফুলৰ আঁজলি কোঁটকৰা গছৰ গুৰিত দিয়ে। লগে লগে পুৰুষসকলে— “জয় মহাসতী জয়মতীৰ জয়” বুলি জয়ধ্বনি কৰে, নাৰীসকলে উৰুলি দিয়ে। এনেতে লাই, লেচাই, বিষয়া আৰু সৈন্যসকলেৰে সৈতে গদাপাণিৰ প্ৰবেশ। )\nসকলোৱে। — জয় স্বৰ্গদেৱ গদাধৰ সিংহৰ জয়। জয় স্বৰ্গদেৱ গদাধৰ সিংহৰ জয়! জয় স্বৰ্গদেৱ গদাধৰ সিংহৰ জয়!\n( গদাপাণিয়ে একোলৈকে ভ্ৰূক্ষেপ নকৰি কোঁটকৰা গছৰ কাষ চাপে। পিচে পিচে গৈ লাই-লেচায়েও তেওঁৰ ওচৰত থিয় দিয়ে। )\nগদা। — এয়ে মোৰ মহাতীৰ্থ, অসমৰ পুণ্যক্ষেত্ৰ। অত্যাচাৰপ্ৰপীড়িত কোন ক’ত আছা, আই, এবাৰ এই পুণ্যক্ষেত্ৰৰ সঞ্জীৱনী শক্তি লৈ মূৰ তুলি উঠাঁ। পাপ-তাপৰ দহনত দগ্ধ মানব, আই, এই তীৰ্থ লৈ আহাঁ, শান্তি পাবা। আই অসমৰ নাৰী, যদি তোমাৰ গৃহস্থালি নন্দন গন্ধেৰে আমোদিত কৰিব খোজা, এবাৰ এই তীৰ্থত কুসুমাঞ্জলি প্ৰদান কৰা, ইয়াৰ ধুলি-কণা শিৰত লৈ পবিত্ৰ হোৱাঁ।\nজয়া মোৰ ৰাণী। জয়াৰ ৰাজত্ব চিৰস্থায়ী। এদিন এই ইন্দ্ৰবংশী আহোম ৰজাই অস্তিত্ব হেৰুৱাব পাৰে, শাসকৰ দণ্ড এৰি দাসত্বৰ শৃঙ্খল পিন্ধিব পাৰে, কিন্তু জয়াৰ ৰাজত্ব নাযায়। যেতিয়ালৈকে পৃথিবীত সতীত্বৰ আদৰ থাকিব, যেতিয়ালৈকে নাৰীৰ নাৰীত্ব বিলোপ নহয়, যেতিয়ালৈকে পশুবল জিনিবলৈ তুৰ্জয় মনোবলৰ প্ৰয়োজন হব, তেতিয়ালৈকে জয়া মোৰ অজৰ অমৰ।\n[ ৮৭ ] আজি মই অসমৰ ৰজা। ই মোৰ বাহুবলত নহয়, মন্ত্ৰীৰ মন্ত্ৰণাত নহয়, ই জয়াৰ অলৌকিক সতীত্ব-প্ৰভাবত। আজি অসমৰ প্ৰত্যেক নৰ-নাৰীৰ হৃদয়ত জয়াৰ অলৌকিক শক্তিৰ প্ৰতিবিম্ব, গছ-লতা,মাটি-পানী— সকলোতে জয়াৰ আলোকময় সৌন্দৰ্য্য। অসমৰ ৰাণী জয়া, নাৰীৰ আদৰ্শ জয়া, আহোম গৌৰৱৰ অনন্ত আলোক জয়া, মোৰ জীৱনৰ ধ্ৰুবতৰা জয়া। জয়া! জয়া! জয়া!\n( আঠু কাঢ়ে, আৰু স্থিৰ দৃষ্টিৰে শৃষ্ঠলৈ চাই থৰ হয়। কিছু সময় তেনেকৈ থকাৰ পাচত পট পৰিবৰ্ত্তন হয়, জেৰেঙ্গ পথাৰৰ দৃশ্যৰ ঠাইত জয় সাগৰৰ এখন ছায়াময় পট তেওঁৰ চকুৰ আগে দি ভাহি যায়। তাকে চাই চাই)\nমই দিব্য দৃষ্টিৰে দেখিছোঁ, এই জেৰেঙ্গ পথাৰ আৰু, শ্মশান নহয়, জয়াৰ অমৰ নাম লৈ ই অমৰ তীৰ্থ। সৌৱা ভগীৰথৰ বিনা আহবানত ভাগীৰথী নামি আহিছে, শ্মশানৰ ভয়ঙ্কৰ বুকত বিশাল সাগৰে ভুমুকি মাৰিছে, সুশীতল বাৰিধাৰাই জয়াৰ কৰুণাৰ্দ্ৰ হৃদয়ৰ স্নেহধাৰা উদ্বেলিত কৰিছে। তাৰ পাৰত সুৰম্য মন্দিৰ সতীৰ অতুলনীয় কীৰ্ত্তিৰ জীৱন্ত মূৰ্ত্তি। জয়া আজি দেবী, জয়াৰ নামত শঙ্খঘণ্টা বাজি উঠিছে, লক্ষ লক্ষ নৰ-নাৰীয়ে জয়াৰ উদ্দেশ্যে কুসুমাঞ্জলি লৈ অপেক্ষা কৰিছে। সোণৰ সিংহাসনত বহি জয়াই মোৰ সকলোকে আশীৰ্ব্বাদ কৰিছে। [ ৮৮ ]\nলাই। — মাতৃৰ প্ৰতি এই কৰ্ত্তব্য মোৰ। আপোনাৰ সপোন মই দিঠকত পৰিণত কৰিম।\n(ছায়া-পট আঁতৰি যায়। )\nগদা। — (চক খাই উঠি থিয় হৈ) সপোন! মোৰ সপোন! কেনি গ'ল। লুকাল! জয়া। জয়া। আহাঁ মোৰ হৃদয়ৰ ৰাণী।\n(দুয়ো হাত মেলি শূন্যত সাবটি ধৰে। )\nপুৰুষসকল। — জয় মহাসতী জয়মতীৰ জয়।\nজয় স্বৰ্গদেৱ গদাধৰসিংহৰ জয়।\n(লগে লগে নাৰীসকলে উৰুলি দিয়ে। )\n"https://as.wikisource.org/w/index.php?title=সতীৰ_তেজ/পঞ্চম_অঙ্ক&oldid=92078"ৰ পৰা অনা হৈছে


মূল-হুমায়ূন আহমেদ/অনুবাদ - কলচুম বিবি - সাহিত্য ডট অৰ্গ\nনিউৰ’লজিৰ অধ্যাপক ৰহমান খান বৰ বিৰক্ত হৈছে। তেওঁৰ সন্মুখত বহি থকা বুৰ্বকটোক জোৰকৈ এক থাপ্পৰ দিবলৈ বৰ ইচ্ছা হৈছে। বুৰ্বকটো তেওঁৰ সন্মুখত টেবুলখনৰ অন্য এটা মূৰত বহিছে। ইমান দূৰ পৰ্য্যন্ত হাত নাযায়। অৱশ্যে তেওঁৰ হাতত প্লাষ্টিকৰ দীঘল স্কেল এডাল আছে। তেওঁ স্কেলেৰে বুৰ্বকটোৰ মাথাত থাচ কৰি কোব দি ক’ব পাৰে-যা ভাগ।\nকি কি কাৰণত তেওঁ এই কামটো কৰিব নোৱাৰিলে তাৰ দ্ৰুত চিন্তা কৰিব ধৰিলে।\nপ্ৰথম কাৰণ মুৰ্খটোৱে তাৰ ল’ৰাটোক লৈ আহিছে। ল’ৰাৰ সন্মুখত দেউতাকৰ গালত থাপ্পৰ দিব নোৱাৰি বা স্কেলেৰে মূৰত কোব মাৰি দিয়া নাযায়। থাপ্পৰ গ’ল। এইটো টেকনিকেলি সম্ভব নহয়। বাকী থাকিল স্কেলৰ কোব।\nদ্বিতীয় কাৰণ বুৰ্বকটোৱে পাঁচশ টকা ভিজিট দি তেওঁৰ কাষলৈ আহিছে। চৰকাৰী নিয়মমতে প্ৰাইভেট প্ৰেকটিচনাৰসকলে তিনিশ টকাৰ বেছি ভিজিট লব নোৱাৰে। তেওঁ লয়- তাৰপিছতো ৰোগী নকমে। যিয়ে পাঁচশ টকা ভিজিট দি আহিছে তাৰ মূৰত স্কেলেৰে কোবাব নোৱাৰি।\nতৃতীয় কাৰণ স্কেলপাত প্লাষ্টিকৰ। তেওঁ যোৱাবাৰ জাৰ্মানীৰ পৰা আনিছে। স্কেলপাত তিনিফুট দীঘল। ফোল্ড কৰিব পাৰি। মূৰত মাৰি দিলে স্কেলপাত ভাঙি যাব পাৰে।\nঅধ্যাপক আনিচুৰ ৰহমানে স্কেলপাত হাতত লৈ ভ্ৰূ কোঁচ খুৱাই ভাবিছে এই তিনিটা কাৰণৰ কোনটোৰ জোৰ আছে। বৈজ্ঞানিকভাৱে ক’ব পাৰি ৱেইটেজ ক’ত আছে?\nতেওঁ লক্ষ্য কৰিলে বুৰ্বকটোৱে পকেটত হাত ভৰাই কাৰ্ড বাহিৰ কৰি তেওঁৰ ফালে আগুৱাই দিছে।\n-চাৰ এইখন মোৰ কাৰ্ড। মোৰ নাম জালাল। কাপোৰ কাটিঙৰ ব্যৱসায় কৰোঁ। বঙ্গবাজাৰত মোৰ এখন দোকান আছে। মোৰ ভতিজাই দোকান চায়, মই সময় নাপাওঁ। দোকানৰ নাম জালাল গাৰ্মেণ্টচ।\nআনিচুৰ ৰহমানে হাতৰ স্কেল নমাই থ’লে। টিচু বক্সৰ পৰা টিচু পেপাৰ আনি নিজৰ নাকটো মচি টিচু পেপাৰ ৱেষ্ট পেপাৰ বক্সটোৰ ফালে দলিয়াই দিলে। বাস্কেট নপৰিল। যেতিয়াই তেওঁ ৰোগী চোৱাৰ সময়ত এই কামটো কৰে আৰু যেতিয়াই ৱেষ্ট বক্সত টিচু নপৰে তেতিয়াই তেওঁ ধৰি লয় এই ৰোগীৰ চিকিৎসাই কোনো ফল নিদিয়ে। যদিও এইধৰণৰ কথা মনত ভাবি লোৱাৰ কাৰণ নাই। কুসংস্কাৰ, বেয়া ধৰণৰ সংস্কাৰ। বিজ্ঞানৰ মানুহ হৈ এইধৰণৰ কামক প্ৰশ্ৰয় দিয়া উচিত নহয়।\n-চাৰ মোৰ দোকানখনত এবাৰ যদি পদধূলি দিয়ে তেনেহ’লে অত্যন্ত সুখী হম। আপোনাৰ দৰে কেইবাজনো বিশিষ্ট ব্যক্তি বজাৰলৈ যাব।\n-আপোনাৰ নাম জালাল?\n-হয়। মোৰ ভতিজাৰ নাম ৰিয়াজ। ফিল্ম আৰ্টিষ্ট ৰিয়াজ যে আছে তেওঁৰ সৈতে চেহেৰাৰ কিঞ্চিত মিলো আছে। যদিও তাৰ গাৰ ৰং ৰিয়াজ ভাইতকৈ ভাল।\n-আপুনি আপোনাৰ ল’ৰাটো ডাক্তৰক দেখুৱাবলৈ আহিছিল?\n-হয় জোনাব। মোৰ এটাই ল’ৰা তাৰ নাম হাৰুন। ভাল নাম হাৰুন অৰ ৰচিদ। বাগদাদৰ খলিফাৰ নামেৰে নামে ৰাখিছোঁ।\n-আপুনি ইমান কথা কিয় কৈছে জানিব পাৰোনে? ৰোগী দেখুৱাবলৈ আহিছে ৰোগীৰ বিষয়ে কথা ক’ব। কি ৰোগ সেইটো ক’ব। পৃথিৱীৰ কথা আৰম্ভ কৰিছে।\n-জোনাব মোৰ ভুল হৈছে। ক্ষমা কৰি দিব। আগতে মই ইমান কথা কোৱা নাছিলোঁ। কম কৈছিলোঁ। পত্নীৰ মৃত্যুৰ পিছত কথা কোৱাটো বাঢ়ি গৈছে। আগতে পাণো খোৱা নাছিলোঁ। পত্নীৰ মৃত্যুৰ পিছৰ পৰাই পাণ খাবলৈ ধৰিছোঁ-এতিয়া দিনভৰ পাণ খাওঁ। ক’লে বিশ্বাস নকৰিব চাহ য’ত খাওঁ তাতে এগালমান পাণ থাকে।\n-আপোনাৰ ল’ৰাৰ সমস্যা কি?\n-অঙ্ক বুজিব নোৱাৰাৰ সমস্যা?\n-নহয়, এইটো সি বুজে। যি অঙ্ক দিব চকুৰ পলকতে কৰি দিব। চকুৰ পতা পেলোৱাৰ আগতেই অঙ্ক শেষ।\n-এইটোতো কোনো সমস্যা হব নোৱাৰে।\n-সঁচা কথা কওঁ চাৰ। এইটো ভাল। তাক টেষ্ট কৰিবৰ বাবে দূৰ দূৰণিৰ পৰা মানুহ আহে। এবাৰ মেগাজিন অনুষ্ঠানলৈ লৈ যাবলৈ টেলিভিচনৰ পৰাও আহিছিল। লৈ গৈছিল। মেগাজিন অনুষ্ঠানটো আপুনি চাইছেনে নাই নাজানো। বহুতেই চাইছে। মই নিজে চাব পৰা নাই। বচা বচা অনুষ্ঠান চলাৰ সময়ত কাৰেণ্ট নাছিল। অনুষ্ঠানৰ শেষত এটা পুৰণি দিনৰ গান আছিল- “আমাৰ স্বপ্নে দেখা ৰাজকন্যা থাকে, সাত সাগৰ তেৰ নদীৰ।” এইটো মাত্ৰ দেখিছোঁ। সাগৰিকা ছবিৰ গান। সাগৰিকা ছবিখনো চাইছোঁ। উত্তম সুচিত্ৰাৰ ছবি।\n-আপুনি আপোনাৰ ল’ৰাটো লৈ গুচি যাওক। এই ল’ৰাটোক চাবলৈ একো নাই। মই নিউৰ’লজিৰ কিবা সমস্যা হ’লেহে চাওঁ।\n-পাঁচশ টকা মই আপোনাৰ এচিষ্টেণ্টটক ভিজিট দিছোঁ।\n-ভিজিটৰ টকা ঘূৰাই লৈ যাব মই কৈ দিছোঁ। আনিচুৰ ৰহমানে বেল টিপিলে।\n-জালালে কাতৰ হৈ ক’লে, জোনাব সমস্যাটো এবাৰ শুনক। মইতো সমস্যা ক’বই পোৱা নাই। বৰ বিপদত আছোঁ।\n-মোৰ নিজৰো শৰীৰ ভাল নহয়। আজি মই ৰোগী নাচাওঁ।\n-কাইলৈ আহিম? কাইলৈ অৱশ্যে মোৰ মাল লৈ চাঁপাইনবাবগঞ্জ যোৱাৰ কথা। মই নিজে মাল লৈ ক’লৈকো যোৱা নাই। ল’ৰা অকলে থাকে। মাক মৰা স্নেহ বঞ্চিত ল’ৰা। তাৰ লগতে থাকিব লাগে। এই যে কাইলৈ যাম ল’ৰাকো লগত লৈ যাম। মাল লৈ যোৱাৰ বাবে মোৰ এজন কৰ্মচাৰী আছিল-ইদৰিচ নাম। যোৱা এপ্ৰিল মাহৰ ন তাৰিখে এঘাৰ হাজাৰ টকাৰ মাল আৰু নগদ ছয় হাজাৰ টকা লৈ পলাইছে। থানাত জিডি এণ্ট্ৰি কৰিছোঁ।\n-জোনাব কি ক’লে?\n-ষ্টপ ইট বুলি ক’লোঁ। কথা নক’ব।\n-হয় বাৰু। ল’ৰাটোক এবাৰ চাবনে?\n-চাইছোঁ আপোনাৰ ল’ৰাক। দয়া কৰি কথা নক’ব।\n-আজি চাই দিলে বৰ উপকাৰ হ’ব। তেতিয়াহ’লে কাইলৈ আহিবলগীয়া নহয়। পাৰ্টিক মোবাইলেৰে খবৰ দিছোঁ। পাৰ্টিয়ে যদি দেখা পায় মই কথা দি কথা ৰখা নাই তেনেহ’লে পিছত সমস্যা হ’ব। ব্যৱসায়ৰ আচল পুঁজি গুডউইল।\n-আপুনি দয়া কৰি বাহিৰত গৈ বহক। মই আপোনাৰ ল’ৰাৰ লগত কথা পাতিম।\n-মই বাহিৰলৈ গুচি গ’লে লাভ নহ’ব ছাৰ। মোৰ ল’ৰাই দেউতাক অবিহনে একো নুবুজে। তাৰ মাক যেতিয়া জীৱিত আছিল তেতিয়াও এই অৱস্থাই আছিল। এইটো লৈয়ে তাৰ মাকৰ বৰ আক্ষেপ আছিল। তাৰ মাকে হাৰুন হাৰুন বুলি গল ফালি দিলেও ল’ৰাই উত্তৰ নিদিয়ে। অথচ মই এবাৰ লাহেকৈ হাৰুন বুলি মাতিলে –দেউতা বুলি দৌৰি আহে। লোকৰ মুখত শুনো ল’ৰাবোৰ মাকৰ ভক্ত। ছোৱালীবোৰ বাপেকৰ ভক্ত। আমাৰ ক্ষেত্ৰত উল্টা নিয়ম।\n-আপুনি বাহিৰলৈ গৈ বহিব? এতিয়াই বাহিৰলৈ যাওক। ৰাইট নাও। আপুনি যদি তিনি ছেকেণ্ডৰ ভিতৰত বাহিৰলৈ নাযায় মই দাৰোৱানৰ জৰিয়তে বাহিৰ কৰি দিম।\n-খং কৰিছে কিয় ছাৰ?\n-তিনি ছেকেণ্ড। জাষ্ট থ্ৰি ছেকেণ্ড।\nজালাল মিঞা থিয় হ’ল। তাৰ ল’ৰাটোও লগে লগে উঠি থিয় হ’ল। জালাল মিঞাই ক’লে, বাবা তুমি বহা। ডাক্তৰ চাহাবে তোমাৰ লগত কথা পাতিব।\nল’ৰাটো লগে লগে বহিল।\n-তেওঁ যি সুধিব উত্তৰ দিবা। তোমাৰ যে মাথাত যন্ত্ৰণা হয় এইটো ক’বা।\nল’ৰাটোৱে মূৰ লৰাই সঁহাৰি দিলে।\n-বাবা মই বাহিৰত আছোঁ কোনো সমস্যা নাই।\nল’ৰাটোৱে এইবাৰো অতি বাধ্য ল’ৰাৰ দৰে মূৰ লৰালে।\nআনিচুৰ ৰহমান খান ল’ৰাটোৰ ফালে চালে। শান্ত, ভদ্ৰ অৱয়ব। চুলি পৰিপাটিকৈ আঁচুৰিছে। যদিও মূৰত চুলি কম। এই বয়সত ল’ৰাটোৰ মূৰত সম্পূৰ্ণ চুলি থাকিব লাগে। বুদ্ধিহীন ডাঙৰ ডাঙৰ চকু। চকুৰ দৃষ্টি টেবুলৰ খুৰাৰ ফালে।\n-তোমাৰ নাম কি?\n-হাৰুন অল ৰচিদ।\n-মই তোমাক ধেমালি কৰিছোঁ, তুমি যে বাগদাদৰ খলিফা নহয় সেয়া মই জানো। তোমাৰ সমস্যাটো কি?\n-তোমাৰ দেউতাই তোমাক মোৰ কাষলৈ কিয় আনিছে?\n-তোমাৰ দেউতাই তোমাৰ মূৰত বিষ হোৱাৰ কথা কৈছিল। মূৰ বিষায় নেকি?\n-যেতিয়া অঙ্ক কৰোঁ।\n-মইতো শুনিলোঁ তুমি ডাঙৰ গণিতজ্ঞ। অঙ্ক কৰিলেই যদি মূৰ বিষায় তেনেহ’লে কি হ’ব? এতিয়া মূৰত বিষ আছে?\n-আচ্ছা তোমাক এটা অঙ্ক কৰিবলৈ দিওঁ–চাওঁ অঙ্কটো কৰাৰ সময়ত মূৰৰ বিষ হয় নে নহয়। দুইৰ লগত চাৰি যোগ কৰিলে কিমান হয়?\nহাৰুন অল ৰচিদে এই প্ৰশ্নটোৰ লৰালৰিকৈ উত্তৰ নিদিলে। টেবুলৰ খুৰাৰ পৰা মূৰ তুলি আনিচুৰ ৰহমানৰ ফালে চাই ভয়ে ভয়ে ক’লে- ছয় হয়।\nআনিচুৰ ৰহমানে ক’লে- এইটো পাৰিছা। তুমি যে এজন গণিতজ্ঞ তোমাৰ দেউতাই ঠিকেই কৈছিল। কাগজ কলম অবিহনেই অংকটো কৰি পেলালা। এতিয়া কোৱা মূৰ বিষাইছে?\n-মূৰ বিষোৱা নাই।\n-তোমাৰ কোনো অসুখ-বিসুখ নাই। যোৱা ঘৰলৈ যোৱাঁ। ঘৰলৈ গৈ শুবাগৈ।\nহাৰুন ঠিয় হ’ল। আনিচুৰ ৰহমানে ক’লে, তুমি তোমাৰ দেউতাক কম কথা ক’বলৈ কবা। মোৰ ধাৰণা তোমাৰ দেউতাৰ অনৰ্গল কথা শুনা বাবে তোমাৰ মূৰত ধৰে। আচ্ছা যোৱা বিদায়।\nহাৰুন অল ৰচিদ আনিচুৰ ৰহমানক অবাক কৰি ক’লে, দেউতাৰ কথা শুনিলে মোৰ মূৰত নধৰে। আপুনি যিবোৰ অঙ্ক দিছে সেইবোৰ অঙ্ক কৰিলেও মূৰত নধৰে। সিহঁতে যি অঙ্ক দিয়ে সেইবোৰ কৰিলেহে মূৰত ধৰে।\n-সিহঁত মানে কোন?\n-মই সিহঁতক চিনি নাপাওঁ। ক’তো দেখা নাই। তেওঁলোকে হঠাৎ মূৰৰ ভিতৰত অঙ্ক দি দিয়ে।\nহাৰুন বহিল। আনিচুৰে তাৰ ফালে হাউলি আহি ক’লে, স্পষ্টকৈ কোৱাঁ কি ক’বলৈ বিচাৰিছা? মূৰৰ ভিতৰত অঙ্ক কিদৰে সুমুৱাই দিব? নাকৰ ফুটাৰে? কথা কোৱা নাই কিয়? কথা কোৱাঁ।\nহাৰুন অল ৰচিদ আকৌ চকীৰ খুৰাৰ ফালে চাই আছে। আনিচুৰ ৰহমানে ল’ৰাটোক ধমক দিবলৈ গৈয়ো দিব নোৱাৰিলে। কাৰণ ল’ৰাটোৱে কান্দিছে।\n-আপুনি মোৰ সৈতে ঠাট্টা কৰিছে এইবাবে কান্দিছো।\n-চ’ৰি আৰু ঠাট্টা নকৰোঁ। কোক খাবা? মোৰ ফ্ৰিজত কোকৰ কেন আছে। খাবা?\nআনিচুৰ ৰহমান খান ল’ৰাটোৰ ফালে চাই আছে। তেওঁৰ চকুত এতিয়া মমতাৰ গভীৰ চাপ। ল’ৰাটো অনেক সময় ধৰি মানসিক চাপত আছিল এই অৱস্থাত তাক কোক খাবলৈ কোৱা হৈছে। তাৰ অৱস্থাত আনে কেতিয়াও নকয় খাম বুলি। সি কৈছে। তাক কোক দিয়া হৈছে। সি আগ্ৰহ কৰি চুমুক দিছে। ল’ৰাটোৰ চেহেৰা সুন্দৰ। বেছ সুন্দৰ। মুখমণ্ডল অত্যন্ত মায়াসনা।\nদৰ্জাত শব্দ হ’ল। ল’ৰাৰ দেউতাকে মূৰ উলিয়াই সুধিলে, চাৰ আহিম?\nআনিচুৰ ৰহমানে কঠিন মাতেৰে ক’লে, না।\n-ঠিক আছে ছাৰ। মই বাহিৰতে আছোঁ। এক মিনিট সময় দিলে হাৰুনৰ মূল বিষয়টো কওঁ। সি ভালদৰে ক’ব নোৱাৰিব। নাৰ্ভাচ স্বভাৱৰ ল’ৰা।\n-আপুনি বাহিৰত বহক।\n-ভাল বাৰু ছাৰ। প্ৰয়োজন হ’লে মাত দিব মই যাম। অলপ সময়ৰ কাৰণে মাত্ৰ ৰাস্তাৰ কাষত থকা পাণ-চিগাৰেটৰ দোকানখনলৈ যাম। পাণ শেষ হৈ গৈছে। ছাৰ আপোনাৰ কাৰণে এটা পাণ আনিম নেকি? মোৰ লগত ময়মনসিংহৰ বৰ ভাল জৰ্দা আছে, মিকচাৰ জৰ্দা।\n-আপুনি বাহিৰতে থাকক। দৰ্জা বন্ধ কৰি দিয়ক। অলপ সময়তে বহুত কথা কৈ পেলাইছে।\nদৰ্জা বন্ধ হ’ল। আনিচুৰ ৰহমানে ল’ৰাটোৰ ফালে চাই ক’লে, তুমি ক’বলৈ বিচাৰিছা যে তোমাৰ মূৰৰ ভিতৰত কোনোবাই যেন অঙ্ক সুমুৱাই দিয়ে।\n-আৰু তুমি সেই অঙ্ক কৰি থাকা?\n-অঙ্ক কৰা শেষ হ’লে তেওঁলোকে কি অংকৰ উত্তৰ নিবলৈ তোমাৰ কাষলৈ আহে?\n-তেনেহ’লে তেওঁলোকে অঙ্কৰ উত্তৰ পায় কেনেকৈ?\n-তেওঁলোকে মূৰৰ ভিতৰৰ পৰাই লৈ যায়।\n-অঙ্ক দিয়া-নিয়া এইটো কি তোমাৰ মাৰ মৃত্যুৰ পিছৰ পৰা আৰম্ভ হৈছে?\n-নাই তাতকৈয়ো আগতে। মই যেতিয়া ক্লাছ ফ’ৰত পঢ়োঁ তেতিয়া।\n-প্ৰথম তোমাক যিটো অঙ্ক কৰিব দিছিল সেইটো তোমাৰ মনত আছে?\n-অঙ্কটো কোৱা মই কাগজত লিখি লও।\n-ক’বলৈ মন যোৱা নাই।\n-সিহঁতে যি অঙ্ক দিয়ে সেইবোৰ কৰিবলৈ তোমাৰ কিমান সময় লাগে?\n-কোনো কোনোটোৰ খুব কম সময় লাগে। আকৌ কোনো কোনোটোত বহুত বেছি সময় লাগে। শেষ নহয় চলিয়েই থাকে।\n-এতিয়া কি কিবা অঙ্ক কৰিছা?\n-হুঁ। এই শেষে হোৱা নাই। সহজ অঙ্ক কিন্তু শেষ নহয়।\n-এই অঙ্কটো কি মোক ক’বানে?\n-এইটো হ’ল এটা হৰণ অঙ্ক। বাইশক সাতেৰে হৰণ।\n-এইটোতো খুব সহজ অঙ্ক। ৰ’বা মই চাওঁ-আনিচুৰ ৰহমানে কাগজ কলম আনিলে। হাঁহিমুখে ক’লে, এইটো হৈছে -৩.১৪২।\nহাৰুনে ক’লে, শেষ কৰক। শেষ নহ’ব, চলিয়েই থাকিব।\nআনিচুৰ ৰহমানে ক’লে, শেষ নহ’ব মানে কি? শেষ হ’বই হ’ব। এটা সময়ত পৌনঃপুনিকলৈ আহিব। পৌনঃপুনিক কি জানা?\n-না তেওঁলোকে শিকাইছে।\n-তেওঁলোক মানে কোন?\n-এজন নহয় অনেক জন?\n-অনেকজন। সিহঁতৰ মাজত এজনী ছোৱালী আছে।\n-ছোৱালী আছে বুজিলোঁ, কি কৰে, তাইৰ চেহেৰা দেখিছা?\n-নাই। ডিঙিৰ মাত শুনিছোঁ।\n-ডিঙিৰ মাত কেনেকুৱা?\n-বৰ মিঠা কিন্তু ভগা ভগা।\n-তেওঁলোকে তোমাক কেৱল অঙ্কই দিয়ে নে গল্প-গুজবো কৰে?\n-ছোৱালীজনীয়ে মাজে মাজে ধেমালি কৰে।\n-কয় যে তেওঁলোকে কেৱল মোৰ দ্বাৰা অঙ্ক কৰায় সেইটো নহয় বহুতক দি কৰায়।\n-তুমি কেতিয়াও সোধা নাই- আপোনালোক কোন?\n-সুধিছিলো। তেওঁলোকে উত্তৰ নিদিয়ে, কেৱল হাঁহে।\nআনিচুৰ ৰহমানে ঘড়ীৰ ফালে চালে। ৰাতি দহটা বাজে। নিজৰ ওপৰতেই তেওঁৰ এতিয়া বিৰক্তি লাগিছে। তেওঁ ল’ৰাটোক দীঘলীয়া সময় দিলে। যাৰ কোনো প্ৰয়োজন নাছিল। এওঁলোক আছিল শেষ ৰোগী সেইবাবেই সময় দিয়া গৈছে। তাৰ বাহিৰে কাইলৈ শুক্ৰবাৰ। তেওঁৰ চেম্বাৰ বন্ধ। ল’ৰাটো সুস্থ তথা স্বাভাৱিক। সামান্য কিছু হয়তো মানসিক সমস্যা আছে। সেই সমস্যাৰ সমাধান চাইকিয়াট্ৰিষ্টে কৰিব। তেওঁ চাইকিয়াট্ৰিষ্ট নহয়। এই কথাটো ল’ৰাটোৰ দেউতাকক বুজাই ক’ব লাগিব। তথাপিও সেই অলগৰ্দ্ধটোৰ লগত কথা পাতিবলৈ নাপালে ভাল হয়। তাৰ লগত কথা পতাৰ অৰ্থ এখন উপন্যাসৰ অৰ্দ্ধেক অংশ শুনি পেলোৱা।\nআনিচুৰ ৰহমান ঘৰলৈ ৰাতি এঘাৰটাত উভতিল। আধাঘণ্টা দেৰিকৈ। তেওঁৰ ৰুটিন হৈছে চাৰে দহটাৰ ভিতৰত ঘৰলৈ উভতি অহা। ডাঙৰ টাৱেল এখন মেৰিয়াই খালী দেহাৰে ৰকিং চেয়াৰত ক্ষন্তেক বিশ্ৰাম কৰা। বিশ্ৰাম কৰি কৰিয়েই খবৰ কাগজ পঢ়া। আনে খবৰ কাগজ পঢ়ে ৰাতিপুৱা। তেওঁ এই সময়ত পঢ়ে। তেওঁৰমতে কিছুমান খোৱা বস্তু আছে তাজা তাজা খাবলৈ ভাল নহয়, অলপ বাহী হ’লে ভাল লাগে। বাংলাদেশৰ খবৰ সেই পৰ্যায়ৰ। বাহী ভাল, তাজা ভাল নহয়। তেওঁ খবৰ কাগজ পঢ়ি পঢ়িয়েই ঘৰত ব্ৰিউ কৰা এক মগ ব্লেক কফি খায়। তেওঁৰ একমাত্ৰ কন্যা জেনিফাৰৰ লগত ধেমালি কৰে। পত্নী ৰুমানাৰ লগত কথা পাতে। ঠিক এঘাৰটাত বাথৰূমত সোমায়। বাকী আধাঘণ্টা বাথৰূমৰ বাথটাবত কটায়। বাথটাব পানীৰে ভৰি থাকে। তেওঁ ডিঙিলৈকে ডুবি পানীতে শুই থাকে। কফিৰ মগটো তেতিয়াও শেষ নহয়। তেওঁ কফিত চুমুক দিয়ে। বাথৰূমৰ দৰ্জা খোলা থাকে। জেনিফাৰে যাতে বাথৰূমলৈ অহা-যোৱা কৰিব পাৰে তাৰবাবে এই ব্যৱস্থা। তাই দেউতাকৰ অসম্ভব অনুৰাগী। দেউতাক যিমান সময় ঘৰত থাকে সিমান সময় কিছু ক্ষণৰ পিছে পিছে তাই দেউতাকৰ লগত কথা পাতিবলৈ বিচাৰে।\nতেওঁ আজি পলমকৈ উভতিল কিন্তু সময়মতেই বাথৰূমত সোমাল। মাজৰ আধাঘণ্টাৰ কাৰ্যসূচী বাতিল হৈ গ’ল। জেনিফাৰে তেওঁক কফিৰ মগ দি গ’ল। মিহিকৈ ক’লে, খবৰ কাকত দিমনে দেউতা?\nআনিচুৰ ৰহমানে ক’লে, না।\n-তুমি আজি ৰাতি মোৰ লগত মুভি চাবা নেকি?\n-চাব পাৰি। কাইলৈ ছুটি বাবে ৰাতি সাৰে থাকিব পাৰি। কিবা ভাল মুভি আনি ৰাখিছ?\n-এইবোৰ হাই ফাই বিষয় ভাল নালাগে। ভূত-প্ৰেতৰ ছবি আছে নে?\n-বহুতকেইখন আছে কোনখন চাব?\n-যিখন সকলোতকৈ ভয়ঙ্কৰ সেইখন, আৰু এটা কথা মা তোৰ কেলকুলেটৰ আছেনে?\n-এটা কাম কৰাচোন পটককৈ ২২ ক ৭ ৰে হৰণ কৰি ৰিজাল্টটো লৈ আহ।\nআনিচুৰ ৰহমান গাত চাবোন সানিব ধৰিলে। আজিৰ কফিটো আন দিনাতকৈ খাই ভাল লাগিছে। এইটো চিন্তাৰ বিষয়। তেওঁ দীৰ্ঘদিনৰ অভিজ্ঞতাৰ পৰা দেখিছে যে ৰাতি কফি খাই বৰ ভাল লাগে বাবে নৈশ আহাৰ খাই ভাল নালাগে।\nতেওঁ দুপৰীয়া এটা কল আৰু ছেণ্ডুইচ খায়। ৰাতিৰ খোৱাটো এইবাবেই তেওঁৰ বাবে জৰুৰী।\nজেনিফাৰে বাথৰুমত কেলকুলেটৰ লৈ সোমাল। মিহিকৈ ক’লে, হৰণ কৰিলোঁ। ৰিজাল্ট হৈছে ৩.১৪১৮ ৫৭১৭\nআনিচুৰ ৰহমানে ক’লে, ইমানেই।\nজেনিফাৰে ক’লে, মোৰ কেলকুলেটৰ দশমিকৰ পিছত আঠ ডিজিট পৰ্যন্ত হয়, ইয়াতকৈ বেছি নহয়।\n-তুমি এইটোৰে কি কৰিবা?\n-এনেই, কোনো কাৰণ নাই। আজি ৰাতি কি ৰান্ধিছে?\n-আজি ৰাতি তোমাৰ খুব পচন্দৰ খানা আছে। ইলিশ মাছৰ কণীৰ ভূনা। ভকুৱা মাছৰ মাথাৰ মুড়িঘণ্ট।\n-বোধকৰো নহয়। মাংস ৰান্ধিবলৈ কম?\n-প্ৰয়োজন নাই। তই এটা কাম কৰচোন মা, এই অঙ্কটো কম্পিউটাৰত কৰি চা আৰু বেছি ডিজিট পোৱা যায় নে নাযায়।\n-এনেই মা। No particular reason.\nৰাতি খাবলৈ গৈ আনিচুৰ ৰহমান আচৰিত হ’ল। মাছৰ বাহিৰেও দুই ধৰণৰ মুৰ্গীৰ জাল ফ্ৰাই, গৰুৰ কলিজা ভূনা। এজন ডাক্তৰ হিচাপে কলিজা ভূনাৰ দৰে হাই কলেষ্টৰেল ডায়েট খোৱা একেবাৰেই উচিত নহয়। কিন্তু যাবতীয়া হাই কলেষ্টৰেল ডায়েট তেওঁৰ অতি পচন্দৰ।\nৰুমানাই ক’লে, তুমি জেনিফাৰক পাইৰ ভেলু উলিয়াব দিছা কিয়?\nআনিচুৰ ৰহমানে ক’লে, বাইশক সাতেৰে হৰণ কৰিবলৈ কৈছোঁ।\n-এইটো হ’ল পাই। পৰিধি ডিভাইডেড বাই ব্যাস। পৰিধি হৈছে 2πr আৰু ব্যাস হৈছে 2r, হৰণ কৰিলে থাকে π।\n-তুমি এইবোৰ জানা কেনেকৈ?\nৰুমানাই ক’লে, তুমি প্ৰায়েই ভুল কৰা যে মই ফিজিক্স পঢ়িছোঁ।\nআনিচুৰ ৰহমানে ক’লে, এইটোতো ফিজিক্স নহয় এইটো মেথ।\nৰুমানাই ক’লে, মনে মনে খোৱাচোন। কোনটো ফিজিক্স কোনটো মেথ সেইটো লৈ তুমি গৱেষণা কৰিব নালাগে।\nআনিচুৰ ৰহমানে ক’লে, পাই বস্তুটোৰ মান কিমান?\n-মান হ’ল ৩ .১৪।\n-এইটো হ’ব কেনেকৈ এইটোতো পইণ্ট ওৱান ফ’ৰ শেষ নহয় চলিয়েই থাকে।\n-চলি থাকিলেই সৱ সংখ্যা ল’ব লাগিব? প্ৰয়োজননো কি?\nআনিচুৰ ৰহমানে ক’লে, সেইটো ঠিক কোনো দৰকাৰ নাই। পণ্ডশ্ৰম। একেবাৰেই পণ্ডশ্ৰম।\nৰুমানাই ক’লে, তুমি ডাক্তৰ মানুহ তুমি পাই লৈ হৈ চৈ কৰিছা কিয়?\nআনিচুৰ ৰহমানে ক’লে, হৈ চৈ ক’ত কৰিছোঁ। হৈ চৈ কৰা নাইতো।\n-খানা কেনে হৈছে?\n-অসাধাৰণক দহ দি গুণ দিলে যি হয় সেইটো হৈছে। পৃথিৱীৰ শ্ৰেষ্ঠ কলিজা ভূনা আজি ৰাতি খালোঁ।\n-ইলিছ মাছৰ কণীতকৈও ভাল হৈছে?\n-এইটোতো এটা সমস্যাত পেলালা শ্যাম ৰাখোঁ নে ৰাধা ৰাখোঁ।\nৰুমানাই ক’লে, তুমি ডাক্তৰ মানুহ ডাক্তৰি কৰিয়ে থাকা। পাইৰ মান, বাংলা সাহিত্য এইবোৰত যোৱাৰ দৰকাৰ নাই। শ্যাম ৰাখোঁ নে ৰাধা ৰাখোঁ বুলি একো নাই। বাক্যটো হ’ল শ্যাম ৰাখোঁ নে কুল ৰাখোঁ।\n-চ’ৰি ক’বলৈ একো নাই। এনেই এনেই চ’ৰি কৈছা কিয়?\nআনিচুৰে ক’লে, চ’ৰি কোৱাৰ বাবেও চ’ৰি।\nৰাতিটো তেওঁৰ খুব ভালদৰে কটালে। তিনিজন মিলি ফ্ৰাইডে দা থাৰ্টিন ছবিখন চালে।\nছবি চাই ভয় খোৱাৰ আনন্দ পূৰাপূৰি উপভোগ কৰি শুই গ’ল। টোপনি খুব ভাল নহ’ল। সকলো সময়তে সপোন দেখিলে তেওঁ বাইশক কেতিয়াবা সাতেৰে হৰণ কৰিছে আৰু কেতিয়াবা তিনিৰে হৰণ কৰিছে আকৌ কেতিয়াবা পাঁচেৰে কৰিছে। ৰাতি কেইবাবাৰো টোপনি ভাগিল। এইদৰে কেতিয়াও নহয়। তেওঁ টোপনিৰ টেবলেট অবিহনেই এটা টোপনিতেই ৰাতি পাৰ কৰা মানুহ।\nপিছৰ তিনি সপ্তাহ আনিচুৰ ৰহমানে অতি ব্যস্ততাৰে কটালে। তেওঁ বাংগালোৰলৈ এখন চেমিনাৰ এটেণ্ড কৰিবলৈ গুচি গ’ল। ঘূৰি আহি ৰাজশাহী মেডিকেল কলেজৰ এম বি বি এচ ফাইনেল পৰীক্ষাৰ এক্সটাৰ্নেল একজামিনাৰ হিচাপে ৰাজশাহীলৈ গ’ল। ৰুমানাৰ এজনী ভনীয়েক, মাহীয়েকৰ ছোৱালীৰ লৰালৰিকৈ বিয়া ঠিক হৈ গ’ল। তথাপিও ইয়াৰ ফাঁকে ফাঁকে পাই বিষয়ক কিছু তথ্য সংগ্ৰহ কৰিলে। যেনে-\n১. এই সংখ্যাটিৰ মান এতিয়াও নিৰ্ণয় কৰা হোৱা নাই। বৰ শক্তিশালী কম্পিউটাৰৰ সহায়ত চেষ্টা কৰা হৈছে। সংখ্যা দশমিকৰ পিছত চলি থাকে। কেতিয়াও পৌনঃপুনিক শেষ নহয়।\n২. মহান গ্ৰীক গণিতজ্ঞ পাইথাগোৰাছৰ ধাৰণা ‘পাই’ প্ৰকৃতিৰ এটি ৰহস্যময় বিষয়। যিয়ে এই ৰহস্য উদ্ঘাটন কৰিবলৈ পাৰিব তেওঁ প্ৰকৃতিৰ এটা ডাঙৰ ৰহস্য উদ্ঘাটন কৰিব পাৰিব।\n৩. আমেৰিকান এষ্ট্ৰন’মাৰ কাৰ্ল চেগান ‘পাই’ৰ ৰহস্য লৈ এখন গ্ৰন্থ লিখিছে। গ্ৰন্থখনৰ বিষয়বস্তু হৈছে ‘পাই’ মানে ঈশ্বৰে কিবা ক’বলৈ বিচাৰিছে। এইটো তেওঁৰ ভাষা।\nতেওঁ ইয়াৰ মাজতে হাৰুন অল ৰচিদ নামৰ ল’ৰাটোৰ খবৰ উলিওৱাৰ চেষ্টা কৰিলে। সমস্যা হ’ল ল’ৰাটোৰ নামৰ বাহিৰে তেওঁৰ আৰু একো মনত নাই। ল’ৰাটোৰ দেউতাকে এখন ভিজিটিং কাৰ্ড দিছিল সেই কাৰ্ডখন তেওঁৰ ঘূৰাই দিছে। ক’ত যে তেওঁৰ এখন দোকান বা শ্ব’-ৰুম আছে বুলি কৈছিল ঠাইটুকুৰাৰ নাম মনত পেলাব নোৱাৰিলে। কেৱল মনত আছে সেই দোকানত ভদ্ৰলোকৰ এজন আত্মীয় বহে যাৰ চেহেৰা ফিল্মৰ কোনো নায়ক বা নায়িকাৰ চেহেৰাৰ দৰে। এই তথ্যখিনিৰে কাৰোবাক বিচাৰি উলিওৱা নিতান্তই অসম্ভৱ কথা। তাৰ উপৰিও তেওঁ তেওঁৰ এচিছটেণ্টক দায়িত্ব দিছে -ঢাকাৰ আটাইবোৰ স্কুললৈ সি গৈ হাৰুন অল ৰচিদ নামৰ এঘাৰ বাৰ বছৰীয়া কোনো ল’ৰা আছে নে নাই বিচাৰিব। সেই অনুসন্ধানেও একো ফল দিয়া নাই।\nআনিচুৰ ৰহমানৰ জীৱনযাত্ৰা পদ্ধতিত সামান্য পৰিৱৰ্তন হৈছে। তেওঁ এতিয়া আৰু ৰাতি চাৰে দহটাত ঘৰলৈ ঘূৰি নাহে। তেওঁ ঘূৰি আহে এঘাৰটাত। এই আধাঘণ্টা সময় গভীৰ নিষ্ঠাৰে পাইৰ মান উলিওৱাৰ চেষ্টা কৰে।\nহালধীয়া প্ৰচ্ছদৰ এশ পৃষ্ঠাৰ এটা বন্ধোৱা বহী তেওঁ কিনি আনিছে। বহীখনত আধাতকৈ বেছি লিখি পেলাইছে। অঙ্ক এতিয়াও চলি আছে। কামটো কৰি তেওঁ আনন্দ পাইছে। দহটা বজাৰ পিছতেই অঙ্ক কেতিয়া আৰম্ভ কৰিব বুলি অস্থিৰ অনুভব কৰে। বহীখন তেওঁ ঘৰলৈ নিনিয়ে। অতি মূল্যৱান সম্পদৰ দৰে চেম্বাৰৰ ড্ৰয়াৰত তলা লগাই থৈ দিয়ে। বহীখনৰ বিষয়ে বা অঙ্কৰ বিষয়ে তেওঁ কাৰো লগতেই কথা নাপাতে। মাজে মাজে তেওঁৰ পত্নীয়ে উদ্বিগ্ন হৈ প্ৰশ্ন কৰে, তোমাৰ কিবা সমস্যা হৈছে নেকি? তোমাক সকলো সময়তে অস্থিৰ কিয় লাগে?\nতেওঁ লৰালৰিকৈ ক’লে, অস্থিৰ হোৱা নাইতো।\n-বোধকৰোঁ ৰাতি তোমাৰ টোপনি ভাল নহয়। তুমি বিৰবিৰাই থকা প্ৰায়ে শুনো।\n-মোৰ টোপনিৰ কোনো সমস্যা নাই।\n-এজন ডাক্তৰক দেখুৱাব নেকি?\n-মিছামিছি কিয় ডাক্তৰক দেখুৱাব লাগে?\n-তেনেহ’লে ব’লক কিছুদিন বাহিৰত থাকি ফুৰি আহোঁ।\n-ব’লা যাওঁ। ক’ত যাব বিচাৰিছা?\n-মালয়েচিয়ালৈ যাব? বৰ সুন্দৰ ঠাই বুলি শুনিছোঁ।\n-যাব পাৰি। ।\nআনিচুৰ ৰহমান পোন্ধৰ দিনৰ বাবে সকলোকে লৈ মালয়েচিয়ালৈ গ’ল। বহীখন লগত লৈ নগ’ল। পোন্ধৰ দিন আনন্দ কৰি কটালে। দেশলৈ ঘূৰি আকৌ সেই আগৰ ৰুটিন। যদিও অঙ্ক কৰাৰ সময় আৰু অলপ বঢ়ালে। এতিয়া তেওঁ প্ৰায় পঞ্চলিছ মিনিট অঙ্ক কৰে। ঘৰলৈ আগৰ দৰেই এঘাৰটাত ঘূৰে৷ ৰোগী পোন্ধৰ মিনিট কম চায়।\nছয় মাহৰ ভিতৰত আনিচুৰ ৰহমানৰ বহী হ’ল দহটা। অঙ্ক কৰাৰ সময়ো বাঢ়িল। তেওঁ এইবাৰ ঘড়ী চাই অঙ্কৰ নামতে এঘণ্টা সময় দিয়ে। তেওঁৰ বৰ ভাল লাগে।\nএটা ডিচেম্বৰ মাহৰ কথা। হাড় কঁপোৱা শীত পৰিছে। ক’ল্ড ৱেভ আৰম্ভ হৈছে। কুঁৱলী পৰিছে। আনিচুৰ ৰহমান চেম্বাৰত বহি আছে। ৰাতি আঠটা। দুজন ৰোগী আহিছিল। তেওঁলোকক চোৱা শেষ হৈছে। চেম্বাৰত আৰু কোনো নাই। আনিচুৰ ৰহমানে তেওঁৰ এচিছটেণ্টক ছুটি দিছে। তেওঁৰ মনত বৰ আনন্দ। তিনিঘণ্টা টানি-মুনি পোৱা গৈছে। মন লগাই অঙ্ক কৰিব পাৰিব। তেওঁ এখন নতুন বহী উলিয়ালে। আৰু তেতিয়াই তেওঁৰ মূৰৰ ভিতৰৰ পৰা কোনোবা এজনে কৈ উঠিল। ছোৱালীৰ মাত। অতি মিঠা মাত যদিও ভগা ভগা।\n-আনিচুৰ ৰহমান ভালে আছে?\n-কোন- কোন- কোন?\n-আমি আপোনাৰ সমৰ্পণ দেখি আনন্দিত হৈছোঁ।\n-এতিয়াৰ পৰা আমি আপোনাৰ লগে লগে থাকিম। আপোনাক অঙ্ক কৰিবলৈ সহায় কৰিম।\n-আমি কোন সেইটো জৰুৰী নহয়। যিটো অঙ্ক আপুনি কৰিছে সেইটোহে জৰুৰী।\nআনিচুৰ ৰহমানে হতাশ হৈ ক’লে, মোৰ কি মাথা বেয়া হৈ গৈছে নেকি?\n-আজেবাজে কথা কৈ সময় নষ্ট নকৰিব। অঙ্ক কৰক।\n-এই অঙ্কটো কেতিয়াবা শেষ হ’বনে?\n-যি অঙ্ক শেষ নহয় সেই অঙ্ক কৰি লাভ কি?\n-শেষ নহ’লেও এটা ছিৰিজ ওলাই আহিব। আমাক ছিৰিজৰ প্ৰয়োজন। ছিৰিজৰ শেষ নাই।\n-১ ২ ৩ ৪ ৫ ৬ এটা ছিৰিজ যিটো চলি থাকে। আকৌ ২ ৪ ৬ ৮ ১০ আন এটা ছিৰিজ। কোনো ছিৰিজেই শেষ নহয়।\n-একেই অঙ্ক আপোনালোকে বহুতক দি কৰাইছে? মই যিমান দূৰ জানো হাৰুন অল ৰচিদেও এই অঙ্ক কৰিছে।\n-যি মুহূৰ্তত আপুনি আৰম্ভ কৰিলে আমি হাৰুনক আঁতৰাই দিছোঁ। তাক অন্য কাম দিছোঁ। তাক ছিৰিজ কৰিবলৈ দিছোঁ।\n-হাৰুনৰ লগত যোগাযোগ কৰিব পাৰি নেকি?\n-অৱশ্যেই পাৰি সি আমাৰ লগতে আছে। এদিন আমি আপোনাকো আমাৰ মাজলৈ লৈ আহিম।\n-সেইটোতো এতিয়া ক’ব নোৱাৰো। হাৰুনৰ লগত কথা পাতিব?\n-বেলেগ এদিন কথা পতাই দিম। হ’বনে?\nহাৰুন অল ৰচিদৰ খবৰ পোৱা গৈছে। তাৰ দেউতাক আহি খবৰ দি গৈছে। ল’ৰাটোৰ অক্টোবৰৰ ১১ তাৰিখে মৃত্যু হৈছে। মূৰত প্ৰবল যন্ত্ৰণা। হস্পিটেললৈ লৈ গৈ থাকোঁতে মৃত্যু হৈছে। মৃত্যৰ সময়ত তাৰ নাকৰ পৰা কলকলকৈ তেজ ওলাইছিল। ল’ৰাটোৰ দেউতাকে কান্দি কান্দি ক’লে, ছাৰ মই আপোনাৰ কাষলৈ আহিছিলোঁ কাৰণ ল’ৰাটোৱে প্ৰায়ে আপোনাৰ কথা কৈছিল।\nমানুহজনৰ হয়তো আৰু বহুত কথা ক’বলগীয়া আছিল। আনিচুৰ ৰহমানে তেওঁক সুযোগ নিদিলে। মানুহৰ লগত কথা পাতি তেওঁ এতিয়া সময় নষ্ট নকৰে। তেওঁ কাম কৰিব বিচাৰে। কামটো প্ৰয়োজন। আন সকলোৱেই অপ্ৰয়োজনীয়।\n← ৰাসৰ কৃষ্ণ — যোগানন্দ মহন্ত\nমূল-পিঁপড়া/ গল্পকাৰ-হুমায়ূন আহমেদ/ অনুবাদ — মুনমুন সৰকাৰ শইকীয়া →\nশ্বেতকায় লোকৰ বোজা (অনুবাদ : অৱনী বুঢ়াগোহাঁই)


Huge Asteroid: বিশালকাৰ গ্ৰহাণুটো পৃথিৱীৰ ফালে দ্ৰুতগতিত আগবাঢ়ি আহি আছে ! যদি সংঘৰ্ষ হয়, সৰ্বনাশ হ'ব ...– News18 assam\nHuge Asteroid: বিশালকাৰ গ্ৰহাণুটো পৃথিৱীৰ ফালে দ্ৰুতগতিত আগবাঢ়ি আহি আছে ! যদি সংঘৰ্ষ হয়, সৰ্বনাশ হ'ব ...\nনাছাৰ তথ্য অনুসৰি, এইবাৰ পৃথিৱীৰ ওচৰলৈ অহা গ্ৰহাণুটোৰ আকাৰ লণ্ডন আইতকৈ (London Eye ) যথেষ্ট ডাঙৰ। এই মাহত, গ্ৰহাণুটো পৃথিৱীৰ অতি ওচৰলৈ যাব। যদিও ই ইমান ওচৰ চাপি পৃথিৱীত এনে প্ৰভাৱ পেলাব, মানৱ সমাজৰ ওপৰত ইয়াৰ কি প্ৰভাৱ পৰিব তাৰ তথ্যৰ ওপৰত কাম চলি আছে।\nLast Updated : February 05, 2022, 12:28 IST\nনাছাৰ তথ্য অনুসৰি, এইবাৰ পৃথিৱীৰ ওচৰলৈ অহা গ্ৰহাণুটোৰ আকাৰ লণ্ডন আইতকৈ (London Eye ) যথেষ্ট ডাঙৰ। এই মাহত, গ্ৰহাণুটো পৃথিৱীৰ অতি ওচৰলৈ যাব। যদিও ই ইমান ওচৰ চাপি পৃথিৱীত এনে প্ৰভাৱ পেলাব, মানৱ সমাজৰ ওপৰত ইয়াৰ কি প্ৰভাৱ পৰিব তাৰ তথ্যৰ ওপৰত কাম চলি আছে। আপোনাক কওঁ যে যেতিয়া গ্ৰহাণুবোৰে পৃথিৱীত আঘাত কৰে, এখন চহৰ, এখন দেশ, এটা মহাদেশ বা আনকি সমগ্ৰ মানৱ সভ্যতাৰ সমাপ্তি ঘটিব পাৰে।\nআনকি গ্ৰহাণুবোৰ অনুসৰণ কৰিবলৈ বিজ্ঞানীসকলৰ নিৰন্তৰ প্ৰচেষ্টাৰ পাছতো, কিছুমান গ্ৰহাণু দূৰবীণৰ দৃষ্টিৰ পৰা বাচি যায় আৰু হঠাতে আৱিষ্কাৰ হয় যে কেইঘণ্টামানৰ ভিতৰতে এই গ্ৰহাণুটো পৃথিৱীৰ অতি ওচৰৰ পৰা পাৰ হ'বলৈ গৈ আছে। এইবাৰ, বিজ্ঞানীসকলে পৃথিৱীৰ ওচৰলৈ আহিব বুলি ভৱিষ্যতবাণী কৰা গ্ৰহাণুটোক (Asteroid) 2007UY1 বুলি কোৱা হয়, গ্ৰহটোৰ আকাৰ প্ৰায় ১৫০ মিটাৰ বুলি অনুমান কৰা হৈছে।\nপৃথিৱীৰ ফালে আগবাঢ়ি আহিছে এটা বিশাল গ্ৰহাণু\n২০০৭ চনৰ অক্টোবৰ মাহত ইউৱাই১ নামৰ এটা শিলসদৃশ গ্ৰহাণু প্ৰথমবাৰৰ বাবে বিজ্ঞানীসকলৰ দৃষ্টিগোচৰ হয়। যাৰ আকাৰ ১৫০ মিটাৰ বুলি অনুমান কৰা হৈছে। ২ ফেব্ৰুৱাৰী, ২০২২ তাৰিখে সংগ্ৰহ কৰা তথ্য অনুসৰি, গ্ৰহাণুটো পৃথিৱীৰ কক্ষপথৰ ওচৰলৈ আহিব বুলি ভৱিষ্যতবাণী কৰা হৈছিল, কিন্তু ৫ নিযুত কিলোমিটাৰ দূৰত থাকিব। স্থানৰ ক্ষেত্ৰত এই দূৰত্ব অত্যাধিক বুলি গণ্য কৰা নহয়। একে সময়তে, নাছাৰ আৰ্থ ক্লোজ এপ্ৰোচেছ তালিকাৰ বিষয়ে ক'বলৈ গ'লে, গ্ৰহাণুটো ৮ ফেব্ৰুৱাৰীত পৃথিৱীৰ কক্ষপথৰ ওচৰলৈ আহিব বুলি আশা কৰা হৈছে, ইয়াৰ পোনপটীয়াকৈ গ্ৰহটোত আঘাত হোৱাৰ সম্ভাৱনা এই মুহূৰ্তত নাই, সেয়েহে বিজ্ঞানীসকলে এতিয়ালৈকে ইয়াক অত্যাধিক বিপদজনক বুলি বিবেচনা কৰা নাই।\n৪ মাৰ্চত পৃথিৱীৰ ওচৰলৈ আহিব\nবিজ্ঞানীসকলৰ এক পুৰণি প্ৰতিবেদন অনুসৰি, এম্পায়াৰ ষ্টেট বিল্ডিংতকৈ ডাঙৰ এটা গ্ৰহাণু ৪ মাৰ্চত পৃথিৱীৰ ওচৰলৈ আহিবলৈ সাজু হৈছে। 2001 – চিবি21 নামৰ এটা ডাঙৰ শিল, যাৰ প্ৰস্থ প্ৰায় ৪,২৬৫ ফুট, অত্যন্ত বিপদজনক বুলি গণ্য কৰা হয়। একে সময়তে, গ্ৰহাণুটোৰ বিপদৰ মোকাবিলা কৰিবলৈ নাছাৰ নিৰ্দেশনা অনুসৰি, যোৱা বছৰ এটা গধুৰ মহাকাশযান উৎক্ষেপণ কৰা হৈছিল, যি ধূমকেতুৰ চন্দ্ৰালোকত প্ৰৱেশ কৰিবলৈ চেষ্টা কৰি আছিল। একে সময়তে, নাছাক প্ৰায় ৯০ শতাংশ ডাঙৰ গ্ৰহাণু চিনাক্ত কৰাৰ দায়িত্ব দিয়া হৈছে যাতে অদূৰ ভৱিষ্যতে তেওঁলোকৰ গতিবিধি নিৰীক্ষণ কৰিব পাৰে আৰু তেওঁলোকৰ ভাবুকিৰ সৈতে আগতীয়াকৈ মোকাবিলা কৰাৰ বাবে ব্যৱস্থা গ্ৰহণ কৰিব পাৰে।\nFirst published: February 05, 2022, 12:28 IST\nAsteroid near earthlargest asteroidNASAShocking news


প্ৰত্যাহাৰ হ’ল বিতৰ্কিত কৃষি আইন, কিন্তু অব্যাহত থাকিব কৃষকৰ আন্দোলন | Asom Live 24\nপ্ৰত্যাহাৰ হ’ল বিতৰ্কিত কৃষি আইন\nকিন্তু অব্যাহত থাকিব কৃষকৰ আন্দোলন\nফোন নংঃ ৯১০১৫০৪৭৩০\nপ্ৰত্যাহৰ হ’ল বিতৰ্কিত তিনিখন কৃষি আইন৷ কৃষি আইন বাতিল বিধেয়কত ৰাষ্ট্ৰপতি ৰামনাথ কোবিন্দে স্বাক্ষৰ লগে লগে আনুষ্ঠানিকভাৱে অৱলুপ্তি ঘটিল কৃষি আইন তিনিখনৰ৷ কিন্তু কৃষকৰ আন্দোলন শেষ হ’বনে? কৃষি আইন প্ৰত্যাহাৰৰ পাছতো প্ৰতিবাদী কৃষক দৃঢ় হৈ আছে- তেওঁলোকে আন্দোলন অব্যাহত ৰাখিব৷ নতুন তিনিখন কৃষি আইনৰ বিৰোধিতা কৰি আৰম্ভ হৈছিল দেশৰ কৃষকৰ আন্দোলন৷ এই আন্দোলন আছিল অভূতপূৰ্ব৷ সাম্প্ৰতিক সময়ৰ কৃষক আন্দোলনৰ এক উজ্জ্বল দৃষ্টান্ত হিচাপে সমগ্ৰ বিশ্বতে প্ৰশংসিত হৈছে প্ৰতিবাদী কৃষক৷ আৰু অদমনীয় কৃষক আন্দোলনৰ ওচৰত সেও মানি নৰেন্দ্ৰ মোদী চৰকাৰে বাতিল কৰিবলৈ বাধ্য হ’ল আইন তিনিখন৷ কৃষি আইন প্ৰত্যাহাৰৰ আনুষ্ঠানিক ঘোষণা কৰি গুৰুপৰ্বৰ দিনা মোদীয়ে ক’লে- ‘মোৰ তপস্যাত সুৰুঙা থাকি গ’ল৷’ সঁচাকৈ মোদীৰ তপস্যাত বাৰুকৈয়ে সুৰুঙা থাকি গ’ল নেকি? কৃষি আইন প্ৰত্যাহাৰ হোৱাৰ পাছতো সংযুক্ত কিষাণ মৰ্চাই প্ৰত্যাহাৰ নকৰে আন্দোলনৰ কাৰ্যসূচী৷ কাৰণ, কৃষি আইন তিনিখন প্ৰত্যাহাৰ তেওঁলোকৰ প্ৰধান দাবী আছিল হয়, কিন্তু আনুষংগিক আৰু কেইবাটাও দাবী আছে তেওঁলোকৰ৷\nপ্ৰধানতঃ উৎপাদিত সামগ্ৰীৰ ন্যূনতম সমৰ্থন মূল্য নিৰ্ধাৰণ কৰিবলৈ আইন প্ৰণয়নৰ দাবী উত্থাপন কৰি আহিছে সংযুক্ত কিষাণ মৰ্চাই৷ ন্যূনতম সমৰ্থিত মূল্য নোপোৱাৰ ফলতে দেশৰ কৃষকসকলে দুৰ্ভোগ ভুগি আহিছে৷ অসমত কৃষকে কেতিয়াও ন্যূনতম সমৰ্থিত মূল্য নাপায় বুলি ক’লেও ভুল কোৱা নহয়৷ কৃষি আইন প্ৰত্যাহাৰ কৰিলে যদিও মোদী চৰকাৰে ন্যূনতম সমৰ্থিত মূল্য সন্দৰ্ভত কোনো নতুন ঘোষণা কৰা নাই৷ প্ৰতিবাদী কৃষকক আশ্বাসো দিয়া নাই ন্যূনতম সমৰ্থিত মূল্যক লৈ৷\nআন্দোলনৰ সময়ত মৃত্যুবৰণ কৰা কৃষকক লৈ শেহতীয়াকৈ কেন্দ্ৰীয় চৰকাৰে লোৱা স্থিতিত জাঙুৰ খাই উঠিছে৷ কৃষক আন্দোলনত মৃত্যুবৰণ কৰাসকলক ছহিদ হিচাপে স্বীকৃতি দি ক্ষতিপূৰণৰ দাবী উঠিছে৷ কিন্তু চৰকাৰে সংসদত কৈছে যে- কৃষক আন্দোলনত কাৰো মৃত্যু হোৱা নাই৷ মৃত্যু হোৱাৰ তথ্য নাই চৰকাৰৰ হাতত৷ কৃষি আইনকেইখন বাধ্যত পৰি প্ৰত্যাহাৰ কৰিলেও চৰকাৰে আন্দোলনৰ ছহিদক মানি ল’ব বিচৰা নাই৷ কাৰণ, প্ৰধানমন্ত্ৰী মোদীয়ে কৃষি আইন তিনিখন সন্দৰ্ভত কৃষক সমাজক প্ৰত্যায় নিওৱাত চৰকাৰ ব্যৰ্থ হ’ল বুলিহে দেশবাসীৰ ওচৰত ক্ষমা বিচাৰিছিল৷ অৰ্থাৎ, চৰকাৰৰ দৃষ্টিত আইন তিনিখন শুদ্ধ আছিল৷\nএতিয়া সংযুক্ত কিষাণ মৰ্চাই আৰু কেইবাটাও ইচ্ছ্যুত আন্দোলন অব্যাহত ৰাখিব বুলি কৰা ঘোষণাই স্বাভাৱিকতে অস্বস্তিত পেলাইছে চৰকাৰক৷ চৰকাৰেও কৃষি আইন বাতিল কৰি কৃষকৰ ওচৰলৈ নতুন প্ৰতিশ্ৰুতিৰে যোৱাৰ চেষ্টা কৰিব৷ পঞ্জাৱ আৰু উত্তৰ প্ৰদেশৰ বিধানসভা নিৰ্বাচনৰ বাবে তাৰ ৰণকৌশল যুগুত কৰিছে বিজেপিয়ে৷ কিন্তু প্ৰতিবাদী কৃষকৰ অদমনীয় স্থিতিয়ে সুচল কৰিবনে চৰকাৰ তথা বিজেপিৰ পথ?\nTags: asom live 24assam ka tazza khabarassam live 24axom live 24Best Assamese News Channelfarm law repealedfarmers protest


বিজুলীবিহীন গুৱাহাটী-শিলঘাট অভিমুখী যাত্ৰীবাহী ৰে’লত নিশা সহস্ৰাধিক যাত্ৰীৰ হাহাকাৰ\nপুৰণিগুদাম , June 18, 2019 6:40 am\nৰাজ্যত কিমান সুৰক্ষিত ৰেল যাত্ৰী? প্ৰকৃততে নিশা ৰে’ল যাত্ৰাৰ বাবে সুৰক্ষিতনে মহিলা তথা শিশু যাত্ৰী? সোমাবাৰে নিশা মধ্য অসমৰ এখন গুৰুত্বপূৰ্ণ ৰে’লত সংঘটিত এটি বিশেষ ঘটনাৰ বিষয়ে অৱগত হ’লে হয়তো আপুনিও অনুভৱ কৰিব পাৰিব প্ৰকৃততে ৰে’ল মন্ত্ৰালয়ে দাবী কৰি অহাৰ ধৰণৰে সুৰক্ষিত হোৱা নাই ৰে’ল যাত্ৰা, বিশেষকৈ মহিলা আৰু শিশুৰ বাবে।\nসোমাবাৰে গুৱাহাটী-শিলঘাট অভিমুখী যাত্ৰীবাহী ৰে’ল খনত নিশা পোহৰ নোহোৱাৰ বাবে হাহাকাৰ লাগিল যাত্ৰী সকলৰ মাজত।\nপ্ৰায় পাঁচ বজাত গুৱাহাটী এৰা ৰে’লখনত বিজুলীবাতিৰ সংযোগ অতি উদ্বেগজনক ভাবে ব্যাহত হোৱাৰ বাবে গুৱাহাটীৰ পৰা চামগুৰি পৰ্য্যন্ত অন্ধকাৰছন্ন হৈ আহিল ৰে’লখনৰ প্ৰায় দহটাকৈ ডবা। চৰম বিপদ আশংকাৰ মাজত যাত্ৰা কৰিবলৈ বাধ্য হ’ল শিশু আৰু মহিলাসহ প্ৰায় সহস্ৰাধিক যাত্ৰীয়ে।\nআনহাতে, দৈনিক একাধিক মহিলা যাত্ৰীয়ে পৰিভ্ৰমণ কৰা ৰে’লখনৰ প্ৰায় বোৰ প্ৰস্ৰাৱগাৰ আৰু শৌচালয়ৰ তথৈবচ অৱস্থাৰ লগতে ক্ষুব্ধ ৰে’ল যাত্ৰী সকলে ৰে’ল যাত্ৰীৰ সুৰক্ষাক চৰম উপলুঙা কৰাৰ গুৰুতৰ অভিযোগ উত্থাপন কৰে সংশ্লিষ্ট ৰে’ল বিভাগৰ বিৰুদ্ধে।


অন্তহীন (সৃষ্টি শ্ৰেয়ম) - সাহিত্য ডট অৰ্গ\n‘’Choco vanilla নহ’ব বাইদেউ৷”\nবন্যা ওচৰ চাপি যোৱাৰ লগে লগেই আইচক্ৰীমৱালা ল’ৰাটোৱে মাত লগালে; তাই কিবা এটা খুজিবলৈ পোৱাৰ আগতেই। চানগ্লাছখন কপাললৈকে তুলি বন্যাই তাৰ চকুলৈ চালে- ল’ৰাটো নিৰ্বিকাৰ। তাইক যেন সি গ্রাহকৰ সাধাৰণ-আগ্রহকণো দিব খোজা নাই……\n“কিয়? কিয় নহ’ব?”\nবন্যাই অলপ কঠুৱা অভিব্যক্তিৰে ক’লে।\n“Choco vanilla কেতিয়াবাই বন্ধ হৈ গৈছে৷”\nল’ৰাটোৰ নিৰ্লিপ্ত উত্তৰ।\n“বন্ধ হৈছে? কিয় বন্ধ হৈছে?”\n“আমি কেনেকে ক’ম বাইদেউ! কোম্পানীয়ে বন্ধ কৰি দিছে। demand কমিলে বস্তুবোৰ বন্ধই হৈ যায়৷”\nবাহ। ইয়াৰতো স্পৰ্ধা কম নহয়! সি তাইক ডিমান্ডৰ জ্ঞান দিবলৈ আহিছে? হাঃ।\nইতিমধ্যে ল’ৰাটোৱে তাৰ মস্ত, ৰঙা বাকচটোৰ পৰা চকলেটৰঙী পেকেট এটা উলিয়াই দিলে। chocobar!\nবন্যাই পেকেটটোকে খঙেৰে চালে।\n“বাইদেউ খাই চাওকচোন এইটো, একেই৷”\n“কি?” বন্যাই চিৎকাৰ কৰি উঠিল, “কি কৈছা তুমি? দুয়োটা একে? এইটো choco-bar!”\n“একেই; ইয়াতো ভিতৰত ভেনিলা থাকে৷”\nহাঃ। আচৰিত! কি কয় এই ল’ৰাটোৱে! Choco bar আৰু Choco vanilla একে? হা হা!\n“এটা কথা জানানে তুমি?” বন্যাই বিশেষ ভঙ্গীমাৰে ল’ৰাটোলৈ চালে। বিৰক্তিবোৰ থূপ খাই তাৰ মুখখন কঠিন হৈ আহিছে। “ Ingredients শেষ কথা নহয়। এইযে Choco bar আৰু Choco vanilla তুমি একে বুলি ক’লা- ইয়াৰ এটা ক’লা, এটা বগা। পাৰ্থক্যটো বুজি পোৱা নহয়? Black & white.”\nআৰু একো উত্তৰ নিদি ল’ৰাটোৱে আইচক্রীমটো ভৰাই থ’লে। বন্যাৰ উপস্থিতিক অকণো গ্রাহ্য নকৰি সি তাৰ ডিঙিত ওলোমাই লোৱা গামোচাখনেৰে মুখখন মচিবলৈ ধৰিলে। এই ছোৱালীজনীয়ে সদায় জ্বলায় তাক; অলপ গণ্ডগোলেই নেকি………\nএৰা- তাইক সি চিনি পাইছে। ইমানদিন ধৰি তাই এইফালে আহিছে, আইচক্ৰীমৱালাকেইটাৰ ওচৰলৈ গৈছে আৰু এটাৰ পাচত এটাকৈ প্রতিটোৰে সমুখত ৰাখিছে একেটা আইচক্ৰীমৰ ডিমাণ্ড- যিটো সিহঁতৰ ওচৰত নাই! তাই কোনোদিনেই অন্য কিবা এটা বিচাৰি চোৱা নাই, never. অথচ ল’ৰাটোৱে কয়- ডিমাণ্ড কম! হাৰে!! যিটোৰ বিকল্প (তাই আজিলৈকে বিচাৰি পোৱা )নাই, তাৰো কি ইমান কম demand?!!\nবন্যা আগবাঢ়িল। সমুখত অন্য এজন আইচক্ৰীমৱালা। মানুহটোৰ মুখখন আগতে দেখা মনত নপৰিল। হয়তো এইখিনিত সি নতুন।\nবন্যা ওচৰ চপাৰ লগে লগে মানুহটো ব্যস্ত হৈ উঠিল। নিজাববীয়াকৈ সি তাৰ বগা বাকচটোৰ পৰা বিভিন্ন ৰঙৰ বিভিন্ন গঢ়ৰ আইচক্ৰীম কেইটামান উলিয়াই দিলে।\n“কওক বাইদেউ কি দিম?” বন্যাই পেকেটকেইটা পৰীক্ষা কৰি থকাৰ মাজতে তেওঁ সুধিলে।\n“হুঁ?…ওঁ…এইকেইটা নহয়; Choco vanilla দিয়ক৷”\n“Choco vanilla…choco vanilla….” দুবাৰমান আওৰাই মানুহটোৱে আগৰ আইচক্ৰীমকেইটা বগা বাকচটোত ভৰাই থ’লে। কিন্তু অলপ বিচাৰ খোচাৰ লগোৱাৰ পাচত বাকচটোৰ পৰা মানুহটোৱে আগৰ মাজৰে এটা আইচক্ৰীম উলিয়াই দিলে।\n“Choco vanilla নহ’ব। strawberry vanilla লওক; একেই। ভাল পাব৷”\n“একেই? Strawberry vanilla আৰু Chocó vanilla একেই? দুয়োটাই গলি যাব- সেই কাৰণেই দুয়োটা একেই- নে কি? ৰাখক এইটো৷”\nআইচক্ৰীমৱালাটোৱে কিবা ক’বলৈ পোৱাৰ আগতেই বন্যা পৰৱৰ্তী আইচক্ৰীমৱালাটোৰ ওচৰলৈ আগবাঢ়িল। আগতে দেখা ৰঙচুৱা টি-চাৰ্ট এটাত আগতে লগপোৱা ল’ৰা এটা। তাইক দেখি সি মিচিকিয়াই হাঁহিলে।\n“choco vanilla” পুৰণি গ্রাহকৰ পুৰণি অৰ্ডাৰৰ সুৰত বন্যাই চমুকৈ ক’লে।\n“নাই।“ ল’ৰাটোৰো প্রস্তুত উত্তৰ। মুখত একেই হাঁহি।\n“নাই…“নিজকে কোৱাৰ দৰে কৈ তাই এবাৰ ল’ৰাটোলৈ চালে, “তাকেইতো-! ইমানদিন বিচাৰিছো,কিয় নাই?”\n“choco vanilla সঁচাকৈ কেতিয়াবা আছিল জানো?” আইচক্ৰীমৰ গাড়ীখন ঠেলি ঠেলি একেদৰে হাঁহি হাঁহি ল’ৰাটো বিপৰীত দিশত আগুৱাই গুচি গ’ল।\nআইচক্ৰীমৱালাকেইটাৰ পৰা আঁতৰি আহি বন্যাই ফুটপাথটোতে ভৰি ওলোমাই বহিলে। কাৰো ওচৰত তাই বিচৰা বস্তুটো নাই…..কাৰো ওচৰত তাৰ একো ঠিকনা,একো সন্ধান নাই। আৰু সেই ল’ৰাটোৱে বাৰু কিয় তেনেকে সুধিলে? ইমান দৃঢ়তাৰে! choco vanilla নাছিলেই নেকি সঁচাকৈ!….\nফুটপাথটোত বহি বন্যাই পাৰ্কলৈ অহা মানুহবোৰ চাই থাকিল। ফুটপাথটোতে লাগি আছে পাৰ্কখন। বিভিন্ন বয়সৰ বিভিন্ন মানুহ relaxed মুড এটাৰে আহি থকা দেখি তাই মন্ত্ৰমুগ্ধভাৱে চাই থাকিল। মানুহৰ মুখৰ এই ভৰশূণ্যতা তাইৰ ভাল লাগে।\nকৰ্পোৰেট পৃথিৱীখনৰ পাঁচ অংকৰ দৰমহাৰ চাকৰিটো ধুচকৈ এৰি অহাৰ পাচৰ এই দ্বিতীয়টো মাহতো বন্যাই একেধৰনৰ কামবোৰকে কৰি আছে। এই কোঠাত সোমাই কিতাপ পঢ়িছে,কবিতাৰ পুৰণি ডায়েৰী মেলি চাইছে,নাটক চাই ওলাই ফুচকা খাইছে ,চিগাৰেট হুপিছে আৰু মন গ’লেই তাইৰ মৰমৰ কলেজখনৰ সমুখৰ এই চিৰতৰুণ ৰাস্তাটোৰে আহি গধূলি সময়ত পায়চাৰি কৰিছে। এইকেইদিনত তাই ভোকাতুৰ মানুহৰ দৰে আকাশ,বেলি,ৰ’দ,বৰষুণ-হেঁপাহ পলুৱাই চাকি চাইছে সকলোবোৰ। তথাপি তাই শান্তি পোৱা নাই। হাতত নতুন চাকৰিৰ এপইন্টমেন্ট লেটাৰ আছে, নকৰোঁ বুলি ভাবিলেও দুদিনমান চলিব পৰাকৈ হাতত অলপ জমা টকা আছে, মন পছন্দৰ কাম কৰিবলৈকো অফুৰন্ত সময় আছে হাতত-তথাপি, তথাপি যেন এই স্বাধীনতাখিনিয়ে বন্যাৰ ওচৰত পোহ মনা নাই; বৰঞ্চ মনটোক আৰু বেছি অস্থিৰ কৰি ইফালৰ পৰা সিফাললৈ দলিয়াই ফুৰিছে।\nসময় আগবঢ়াৰ লগে লগে পাৰ্কখন ভৰুণ হৈ উঠিছে। দলে দলে মানুহবোৰ সোমাইছে ওলাইছে। বন্যাই দেখিলে তাইৰ পৰা দহফুটমান আঁতৰত পাঁচটামান ল’ৰা-ছোৱালী প্রায় একে বয়সৰ। উজ্জ্বল, চটফটীয়া, জীবন ভৰা। আইচক্রীমৱালাটোৰ ৰঙা ঠেলাখনৰ চৌপাশে মউ-মাখিৰ দৰে জুম পাতি থিয় হল সিহঁত। নাতিদূৰত বাজাজ স্কুটাৰ এখনত বহি অপেক্ষা কৰি ৰৈ‍ছে এজন আদবয়সীয়া ভদ্র লোক। ফুটপাথটোত বহি বন্যাই সিহঁতকে লক্ষ্য কৰি‍বলৈ ধৰি‍লে। পলকতে হাতে হাতে আইচক্রীম একোটা লৈ ল’ৰা-ছোৱালী কেইটা আহি স্কুটাৰখনত জপিয়াই উঠিল। আগ ফালে দুটা, পাচফালে তিনিটা। পুৰণি স্কুটাৰখনৰ যেন ৰঙেই সলনি হৈ গ’ল।\nস্মৃতিৰ ট্রেফিক জাম ঠেলি প্রাচীন প্রাচীন লগা গোন্ধ এটাই বন্যাক আহি আগুৰি ধৰি‍লেহি। দেওবাৰৰ আর্টস্কুল, দেওতাকৰ স্কুটাৰ, ৰাস্তাৰ আইচক্রীম আৰু ঘৰত টিভিটোৰ পৰা ভাঁহি অহা সেই বিখ্যাত বিজ্ঞাপনটো- গেঞ্জী পিন্ধা সৰু ল’ৰা এটাৰ হাতত এখন ৰঙীন চিলা, এজন বয়োজ্যেষ্ঠ লোক আৰু এটা বৃহদাকাৰ মাছৰ দৰ-দাম…।ঠিক তেনেকুৱা ধৰনেৰে‍ই চিত্রায়িত আছিল বিজ্ঞাপনটো- “…বুলন্দ ভাৰত কী বুলন্দ তচবীৰ……” হয় হয়- বহু দিনৰ মূৰত, সচাকৈ বহুদিনৰ মূৰত একেবাৰে সজীৱ সজীৱ লগাকৈ সুৰটো আহি তাইৰ কাণত বাজি উঠিল। বন্যাৰ চকুৰ সমুখেৰে‍ই যাদুঘৰ যাদুঘৰ লগা স্কুটাৰখন ধোঁৱা উৰুৱাই আতৰি গ’ল। বন্যাই অনুভৱ কৰি‍লে- যাদুকৰী স্কুটাৰখনে বতাহত এটা শেলুৱৈ অনুভূতি এৰি থৈ গৈছে। জেকা।\nস্কুটাৰখনে এৰি যোৱা প্রাচীন গোন্ধটোৱে বন্যাক আমনি কৰি‍বলৈ ধৰি‍লে। ভিতৰৰ পৰা হোৱা এটা মৃদু জোকাৰণিত তাই চক খাই উঠিল। তাইৰ এনে লাগিল যেন নিঃসাৰে পৰি ৰোৱা সৰল ৰাস্তাটোৰ লগত স্কুটাৰখনে এৰি যোৱা ধোঁৱাবোৰ যেন কণাই কণাই মিলি গৈছে…। পুৰণি পুৰণি লগা অনুভৱটোৰ লগত ধোঁৱাৰ গোন্ধটোৱে যেন বন্যাক জোৰে‍ৰে মেৰি‍য়াই লৈ ক’ৰবালে টানি নিব খুজিলে। সেই আগ্রাসী আবেষ্টনীৰ মাজত ছটফটাই ছটফফটাই বন্যাই যিমানেই মুক্ত হোৱাৰ চেস্টা কৰি‍লে সিমানেই বেছি দৃঢ় হৈ গোন্ধটোৱে যেন তাইৰ উশাহ-নিশাহ চেপি আনিলে! জলকা লগা মানুহৰ দৰে বন্যা তেনেকৈয়ে বহি থাকিল- ফুটপাথটোত ভৰি ওলোমায়। আকৌ চক খালে-\nমৃদু চিৎকাৰ কৰি বন্যাই কোচ খাই অহা হাতখনলৈ চালে।\nতর্জনী আৰু মধ্যমা আঙুলিৰ ঊর্ধ্বাংশ পুৰি চিগাৰেটৰ অৱশিষ্ট টুকুৰাটো পৰি গ’ল।\n“অস! চিগাৰে‍টটো জলি আছিল?!!!তাইৰ নাকত স্কুটাৰখনে এৰি যোৱা সেমেকা সেমেকা গোন্ধটোৱে লাগি আছিল!” বন্যাই ৰাস্তাটো নেদেখা হোৱা বিন্দুটো লৈ‍কে চাই পঠিয়ালে- সচাকে অন্তর্ধান হৈ‍ছিল স্কুটাৰখন। আকাশ খনে সন্ধ্যাৰ পোছাকযোৰ পিন্ধাৰ যো-জা চলাইছে। চিগাৰে‍টৰ টুকুৰাটো গছকি বন্যাও ঠিয় হ’ল।ৰাস্তাটোৰ মুৰলৈ তাই আকৌ এবাৰ চাই পঠিয়ালে। স্কুটাৰখন যিফালে নোহোৱা হৈ‍ছিল সেইফালে। ফিল্মৰ এটা এটা ফ্রেমৰ ৰূপ লৈ ল’ৰা-ছোৱালীকেইটা আৰু স্কুটাৰখন তাইৰ সমুখত ভাঁহি আহিল। এটা ভিচিডি প্লেয়াৰৰ দৰে‍ই তাই প্লে বাটনটো হেঁচি দিলে। আকৌ সমুখৰ ফালে আগবাঢ়িল সিহতৰ কার্যকলাপ । পাঁচটা সৰু সৰু ল’ৰা-ছোৱালী। প্রায় একে বয়সৰ; ভিন্ন ৰঙৰ। পাঁচটা সৰু সৰু আইচক্রীম- একে আকাৰৰ, ভিন্ন গঢ়ৰ। কিন্তু গোটেইখিনি একেখন স্কুটাৰত, খুউব সাৱলীল ভাৱে একেটি ছন্দৰ, একেখিনি গুণ গুণনি এৰি গুচি গ’ল। কি এক অব্যর্থ হাৰমনি! হঠাতে আইচক্রীমৱালাটোক বন্যাৰ সুধিবলই মন গ’ল- এই ছবিখন সঁচা নাছিল নেকি?\nবন্যা আগবাঢ়ি‍ল। এইবাৰ বন্যাৰ সতে আগবাঢ়ি‍ব খোজা ৰাস্টাটোৰ কাষতে থকা সৰু অস্থায়ী দোকানখনত তাইৰ চকু পৰি‍ল। সমুখত দহটামান আইনাৰ বৈ‍য়াম লৈ এটা অকণমানি ল’ৰা। পোৱালি দোকানী। সিও তাইলৈ চালে। তাই মন কৰি‍লে তাৰ মুখত এটা আপোন আপোন চিনাকি হাঁহি। হয়তো সি আগতেও মন কৰি‍ছে তাইক। বন্যা তাৰ ওচৰলৈ আগবাঢ়ি গ’ল।\n“Choco vanilla হ’ব?”\nল’ৰাটোৱে একেই স্বাচ্ছন্দ্যৰে তাৰ কাঠৰ বাকচ যেন লগা সৰু দোকানখনৰ ভিতৰফালে কিবা এটা বিচাৰি‍লে। আৰু একেই হাঁহিটো মাৰি উলিয়াই আনিলে এটা বগা চিগাৰে‍টৰ বাহ। ল’ৰাটোৱে তাৰ পৰা চিগাৰে‍ট এটা উলিয়াই বন্যালৈ আগবঢ়ালে। ক্লাছিক মেন্থল। বন্যাই খোৱা চিগাৰে‍ট।\n“এটা জুইশলাও দিবা৷”\n← গাঁৱত গৰু নাই (দ্বিজেন্দ্র নাথ শৰ্মা)\nবন্ধুত্বৰ মুখা (দিপুল হালৈ) →